text:
হকশেল অমসুং য়াইফ-য়ুম্বাল মন্ত্রালয়
নুমিৎ হুম্নি থংন-থংননা নোংমদা খ্বাইদগী মশীং য়াম্না অনাবা ফগৎহনবা ঙমখ্রে – পুং ২৪গী মনুংদা কোবিদনা নারুরবা মীওই ৩৪,৬০২ য়ুমদা হনখ্রে
কোবিদনা নারুরবদগী ফরক্লবা পুন্না লাখ ৮ হেনখ্রে
শিবগী চাং অসি ২.৩৮% ওইদুনা খুমাং চাওনা নেম্থরক্লি
Posted On:
24 JUL 2020 3:26PM by PIB Imphal
কোবিদ-১৯গী অনাবশিং নোংমগী মনুংদা খ্বায়দগী ফগৎলকপা লেপ্পা লৈতনা হেনগৎলক্লী। নুমিৎ হুম্নি থংন-থংননা পুং ২৪গী মনুংদা অনাবা মশীং ৩৪,৬০২ ফহন্দুনা খ্বায়দগী ৱাংবা ওইরি। অনাবা মশিং পুন্না লাখ ৮ হেন্না ফহন্দুনা
অমসুং হৌজিক ফাওবদা ৮,১৭,২০৮ ফহনখ্রে। মসিনা কোবিদ-১৯গী অনাবাশিংবু ৬৩.৪৫% য়ৌহন্দুনা য়াম্না চাওনা অনাবা ফগৎলকগা ওইরি।
অনাবা ফগৎলকপগী মশিং হেনগৎলকপগী মরম ওইরদুনা ঙসি এক্তিব কেস মশীং ৪,৪০,১৩৫দগী ৩,৭৭,০৭৩দা লৈরি। মসিনা ফগৎলকপগী চাং য়াম্না খেৎননা উরি।
সেন্ত্রেলগী তিমগী এক্সপার্তশিংনা স্তেত/য়ু.তি.দা মতেং পাংদুনা কেস-লোদ ৱাংবা মফমদা থারি অমসুং সেন্ত্রেল গবর্নমেন্তনা ভি.সি.গী খুত্থাংদা স্তেত অমসুং দিস্ত্রীক্ত ওফিসিএলশিংগা লোয়ননা খন্নবনি। হেল্থকেয়র ৱার্করশিংগী কত্থোকপগা লোয়ননা হোৎনজবগী অনাবগী মশীং হেনগৎলক্লি অমসুং শিবগী চাং হন্থরক্তুনা হৌজিক ২.৩৮%দা লৈরি।
অনাবগী মশীং হেনগৎলক্লিবা অসি নিয়ম কাংলোন নিংথিনা চৎপগী মরমননি অমসুং স্তেত/য়ু.তি. সরকারনা কেন্দ্র সরকারগী মিৎয়েং মখাদা শেম্বা কোবিদ-১৯গী লালোংননি। মসিনা য়ুম য়ুম খুদিংগী সর্ভে, কন্তেক ত্রেসিং অমসুং এস.এ.আর.আই./আই.এল.আই. কেসকি সরবিলেন্স তৌদুনা হান্না খংদোকপা। মসিগী মখাদা ইফেক্তিব কন্তেনমেন্ত প্লান অমসুং ক্লিনিকেল মেনেজমেন্ত থ্রি-তায়র হেল্থ ইনফ্রাস্ত্রকচর অমসুং ফজনা ইজুকেতেত থাক ৱাংবা চেকশিন থৌরাং। মসিনা হোস্পিতালদা মায় পাক্না লায়েংবা পিরি অমসুং য়ুমদা নাইতোম লৈহন্দুনা হোস্পিতালদা লৈরিবা অরুবা অনাবাশিংদা খর কোম্থোকহল্লী।
তেক্নিকেল ইসু, চৎন-কাংলোন অমদি পাউতাক ৱারোলশিংগা মরী লৈনবা কোবিদ-১৯গী মতাংদা অচুম্বা অমদি অনৌবা ৱাফমশিংগীদমক চাং নাইনা চঙবিয়ু: https://www.mohfw.gov.in/ and @MoHFW_INDIA .
কোবিদ-১৯গা মরী লৈনবা তেক্নিকেল ওইবা ৱাহংশিং technicalquery.covid19[at]gov[dot]in দা অমদি অতোপ্পা ৱাহংশিংনা ncov2019[at]gov[dot]in অমদি @CovidIndiaSeva দা থারকপা য়াগনি।
কোবিদ-১৯গী মতাংদা হংবিনিংবা লৈরগনি, হকশেল অমদি য়াইফ-য়ুম্বাল মন্ত্রালয়গী তেংবাং নম্বরদা কোল তৌবিয়ু: +91-11-23978046 নৎত্রগা 1075 (তোল ফ্রী). কোবিদ-১৯গী মতাংদা স্তেত/য়ু.তি.শিংগী তেংবাং নম্বরশিংগী লিস্ত ফংফম https://www.mohfw.gov.in/pdf/coronvavirushelplinenumber.pdf .
*******
(Release ID: 1640950)
Visitor Counter : 64
Read this release in:
English
,
Urdu
,
Hindi
,
Marathi
,
Bengali
,
Punjabi
,
Gujarati
,
Odia
,
Tamil
,
Telugu
,
Malayalam


c: text/html

text:
ঐহাক্না অদোম পুম্নমক্কা ৱারী শাববুদি য়াম্না পাম্বনি, অদুবু অদোম খুদিংগা ৱারী শাবদি ওইথোক্তবা য়াওই। অদুবু, অদোমগা তোঙান-তোঙানবা মতমদা অমমম ওইনা ৱারী শাবগী খুদোংচাবদি ফংজখি। অদুবু, অদোম্না ইশাগী মতম কাইথোকপীদুনা ঐহাক্কী লৈফমদা লাকপীরি অমসুং ইমুং অমগী মীওইগুম্না লাকপীরিবা অসিদা ঐহাক্না নুংঙাইবা ফাওই। ভারত মচা খুদিংনা অদোমগী মায় পাকপদা নুংঙাইবা ফাওবগুম্না ঐহাকসু মান্ননা নুংঙাইবা ফাওরি। অদোম্বু ঐহাক্না তরাম্না ওকচরি।
নুমিৎ নিনিগী মতুংদা লৈবাক অসিনা নীংতম্বগী চহি ৭৫ মপুং ফারগনি। অদোমগী মশক থোকপা হোৎনজমন্দগী, লৈবাক অসিনা ইথিল পীনিংঙাই ওইরবা মায় পাকপা কয়াগা লোয়ননা নীংতম্বগী অমৃত কালদা খোঙদাগদৌরিবসি য়াম্না চাউথোকচনীংঙাইনি।
মরুপশিং,
হৌখিবা চয়োল খরসিদা লৈবাক্না শান্ন-খোৎনবগী লমদা অচৌবা মায় পাকপা অনি ফংখ্রে। কম্মনৱেল্থ গেম্সতা পুৱারী ওইরবা থৌওং পাংথোকখিবগা লোয়ননা, লৈবাক অসিনা চেস ওলিম্পিয়াদসু অহানবা ওইনা য়ুম্বু ওইদুনা পাংথোকখি। চেস ওলিম্পয়াদ নীংথিনা পাংথোকখিবতা নত্তনা, ঐখোয়গী লিরবা চেসকী চৎনবী ঙাক্তুনা মশক থোকপা পরফোর্মেন্সসু উৎপা ঙমখি। ঐহাক্না চেস ওলিম্পিয়াদতা শরুক য়াখিবা শান্নরোই অমসুং মেদল লৌখিবশিংদা ঙসিগী থৌরমসিদা থাগৎপা ফোংদোক্লি।
মরুপশিং,
ঐহাক্না কম্মনৱেল্থ গেম্স হৌদ্রিঙৈদা অদোমগী মফমদা অদোম্না হল্লক্লবা তুংদা মায় পাকপগী থৌরম পাংথোক্কনি হায়না ৱাশকখি। ঐহাক্না অদোম্না শোইদনা মায় পাক্কনি থাজখি অমসুং ঐহাক্কী মেনেজমেন্তকী মফমদসু ঐহাক্না কয়া য়াম্না চিল্লবসু মতম কাইথোক্তুনা মায় পাকপগী নুংঙাইবা ফোংদোক্কনি খনখিবনি। ঙসিদি থৌরম অসি ওইথোক্লে। ঐহাক্না অদোমগা ৱারী শান্নবা মতমদা অদোমগী ইশাদা থাজবগী মতৌ উবা ফংই, মসিনা অদোমগী শক্তাক্নি। মেদল ফংলক্লবা অমসুং তুংদা মেদল ফংলক্কদৌরিবশিং খুদিংমক থাগৎপগী হক লৈ।
মরুপশিং,
ঐহাক্না অদোমগী মফমদা করিগুম্বা খরা হায়বা পাম্মি। অদোম্না মফমদুদা চাংয়েংনদুনা লৈবনি, অদুবু হিন্দুস্তান্দা মতমগী খেন্নবা লৈবনা, মফমসিগী মীওই করোর কয়ানা নুমিদাং তুমদনা লৈনখি। থেংলবা অহিং ফাওবদা অদোমগী শান্নবা য়েংদুনা লৈনখি। মীওই কয়া অমদি অদোমগী অপদেত লৌনবগীদমক্তা এলার্ম থমদুনা তুম্নখি। স্কোর কয়াদা লৈরে হায়দুনা হন্না হন্না য়েংনখিবা ঙাক্তনি। মশান্না অসিগীদমক্তা থৱাই হেন্না য়াওহনবদা মখোয়গী অচৌবা থৌদাং লৈখিবনি। মখোয় পুম্নমকসু থাগৎনীংঙাই ওইবা ঙাক্তনি।
মরুপশিং,
হন্দক্কী মতাংদা ঐখোয়না উৎখিবা পরফোর্মেন্স অসিদি শুপ্নগী মেদল মশিংনা তাকপা য়ারোই। শান্নরোই কয়া অমনা য়াম্না নক্না চাংয়েংনবগী মতৌ উখি। মসিমক মেদল ফংবদগী তাবা নত্তে। পোইন্ত সেকেন্দ অমা, পোইন্ত সেন্তিমীতর অমগী চাংদা ৱাৎপা ওইরগসু, মসিদি ঐখোয়না তুংদা অদুমক মেনখৎপা ঙমগনি। মসি ঐহাক্না অদোমগী মফমদগী থাজবা থম্মি। ঐখোয়গী পাঙ্গল লৈবা মশান্নশিংবু হেন্না মপাঙ্গল হাপ্পা অমসুং অনৌবা মশান্নশিংদা মশক থোকপা পরফোর্মেন্স উৎপা ঙমখিবদা ঐহাক্না নুংঙাইবা ফাওই। হোক্কী মতাংদা ঐখোয়না ঐখোয়গী মিংচৎ হন্না পুরকপা ঙমখিবা অসিগীদমক্তা ঐহাক্না তীম অনিমক্কী হোৎনজমন, পরফোর্মেন্সকীদমক্তা থাগৎচরি। মমাংগী মতমগা চাংদম্নবদা, ভারতনা অনৌবা মশান্না মরিদা মায় পাকপা ঙম্বগী অনৌবা পাম্বৈ কয়া খঙখি। শান্নরোইশিংনা লোন বোলদগী এথলেতিক্স ফাওবদা নীংথিনা শান্নখি। মসিগুম্বা পরফোর্মেন্স অসিদগী ভারতকী নহারোলশিংনা অনৌবা মশান্নদা মায় ওনশিনবগী থৌওং কয়া লৈবাক অসিদা য়াম্না হেনগৎলগনি। অনৌবা মশান্নশিংদা ঐখোয়না মসিগুম্বা পরফোর্মেন্স উত্তুনা অমসুং হান্নদগী হেন্না ফগৎহন্নবা হোৎনদুনা চৎকদবনি। মমাংগী মায়থোং কয়া অমা ঐহাক্কী মাঙদা লৈবা ঐহাক্না উরি। শরত, কিদম্বী, সিন্ধু, সৌরব, মিরাবাই, বজ্রঙ্গ, বিনেশ, সাক্ষী, অদোম্না খুদিংনা থাজবা ঙাক্লি। মীপুম খুদিংবু পুক্নিং থৌগৎলি। অদুগা ঐখোয়গী নহা ওইরিবা শান্নরোইশিংনসু মশক থোক্না শান্নখি। ঐহাক্না গেম্স মমাংদা ৱারী শান্নখিবা শান্নরোই খুদিংনা মখোয়গী ৱাশক ঙাক্লে। খ্বাইদগী অহানবা ওইনা শরুক য়াখিবা শান্নরোইশিংদগী মেদল ৩১ লাকখিবা অসিনা নহারোলশিংনা মশাদা থাজবা হেনবগী মতৌ তাক্লি। এক্সপেরিএন্স লৈরবা শরতনা অতোপ্পদগী খ্বাইদগী হেনবতা নত্তনা, অভিনাশ, প্রিয়ঙ্কা অমসুং সন্দীপ্না মালেমগী থাক্কী এথলিতশিংগা অহানবা ওইনা মাইয়োক্নখিবদা অনৌবা ভারতকী ইথিলগী শক্তম ঐখোয়না উবা ফংখি। লমজেল খুদিংদা, চাংয়েংনবা খুদিংদা ঐখোয়না নীংথিনা শেম শাদুনা লৈরে হায়বগী ইথিল হাপ্লি। এথলেতিক্স পোদিয়মগী মফম অনিদা পাইরিবা তিরঙ্গাদা ইকায় খুম্নদুনা ভারতকী শান্নরোইশিংনা লেপ্পগী শক্তম ঐখোয়না উবা ফংখি। অদুগা মরুপশিং, ঐখোয়গী ইচানুপীশিংগী মশান্না উবদা লৈবাক পুম্বনা চাউথোকচখি। ঐহাক্না পুজাগা হৌজিক্তা ৱারী শাবদা নীংথিনা হায়খিবনি, মহাক্কী পুক্নিং নুংঙাইবা ভিদিও য়েংলবা তুংদা মহাক্না ঙাকপীয়ু হায়বগী মথৌ তাদে হায়না ঐহাক্না সোসিএল মীদিয়াদা হায়খ্রে হায়না তমখিবনি। অদোম অসিদি লৈবাক্না মায় পাক্লে হায়না উই, অদোমগী পুকচেল শেংবা অমসুং হোৎনবা লেপ্তগী মতৌ কীদৌনুংদা মাঙহনগনু। ওলিম্পিক্সকী মতুংদা ঐহাক্না বিনেশতা মসিমক হায়খিবনি, অদুগা মহাক্না নুংঙাইতবগী ৱাখল থাদোক্তুনা নীংথিবা পরফোর্মেন্স উৎপদা ঐহাক্না নুংঙাইবা ফাওই। ভারতকী মচানুপীশিংনা বোক্সিং, জুদো, রেস্তলিং মশান্নদা মায় পাকখিবা অসি শীংথানীংঙাইনি। নীতুনদি মহাক্কী মাইয়োক্নরিবশিংবু লম্পাক থাদোক্তুনা চৎখিনবা শীনবগা মান্নখ্রে। হর্মনপ্রীতকী লুচিং মখাদা ভারতনা ক্রিকেত্তা মশক থোকপা পরফোর্মেন্স উৎখি। শান্নরোই খুদিংনা মশক থোক্না শান্নখি, অদুবু রেনুকাগী স্বিং মাইয়োক্নবা ঙম্বা হৌজিক ফাওবদা কনা অমত্তা লৈত্রি। শক্নাইরবশিংগী মরক্তা ৱিকেত খ্বাইদগী লৌবা মীওই ওইবা হায়বসি অচম্বা থৌওংদি নত্তে। মহাক্কী মাইথোংদা শিম্লাগী শান্তি ওইবা শক্তমগী মমি তারবসু, চিংগী অইং-অশাগী মোমোন মিনোক উরবসু, মহাক্কী অঙম-তানবা মতৌদা অফবা বেত্তর কয়া মাইথীখি। মসিগুম্বা পরফোর্মেন্স অসিনা লৈবাক্কী মনুং হঞ্জিনবা নুপীমচাশিংদা ইথিল পীগনি, পুক্নিং থৌগৎকনি।
মরুপশিং,
অদোম খুদিংনা লৈবাক্কী মফমদা মেদল পীবা খক্তা নত্তনা, পুম্নমক্কী নুংঙাইবা ফোংদোক্নবা, চাউথোকচনবা তাঞ্জা পীবা খক্তা নত্তে। মসিনা এক ভারত, শ্রেস্থ ভারতকী ৱাশকপুসু মপাঙ্গল হেনগৎহল্লিবনি। অদোম্না শান্ন-খোৎনবতা নত্তনা অতোপ্পা সেক্তরশিংদসু লৈবাক্কী নহারোলগী মফমদা মীথোই মীহেনবা ঙম্নবা ইথিল পীরিবনি। অদোম্না ৱাখল্লোন অমা অমসুং পান্দম অমগীদমক্তা লৈবাকপু অমত্তা ওইনা পুরক্লি, মসিমক ঐখোয়গী নীংতম ইহৌগী খ্বাইদগী অথোইবা পাঙ্গল ওইখিবনি। মহাত্মা গান্ধী, নেতাজী সুভাস চন্দ্র বোস, মঙ্গল পান্দে, তাত্যা তোপে, লোকমান্য তিলক, সর্দার ভগৎ সিংহ, চন্দ্রসেখর আজাদ, অশফাক উল্লা খান অমসুং রামপ্রসাদ বিসমিলগুম্বা মশিং থীঙমদ্রবা নীংতম লান্মীশিংগী থৌওংনা খেন্নরবসু, পান্দমদি অমত্তা ওইখিবনি। রানী লক্ষমীবাই , ঝলকারী বাই, দুর্গা ভাভী, রানী চেনম্মা, রানী গাইদিনল্যু অমসুং বেলু নচিয়ারগুম্বী মশিং থীঙমদ্রবী নুপীশিংনা চৎনবী খুদিং থুগাইদুনা নীংতম্বগীদমক্তা লান্থেংনখি। বির্সা মুন্দা ওইরো, অল্লুরী সীতারাম রাজু ওইরো, নত্ত্রগা গোবিন্দ গুরু ওইরো, মখোয়গুম্বা শক্নাইরবা ত্রাইবেল নীংতম লান্মীশিংনা মশাগী থৌনা খক্কী খুত্থাংদা চাউরবা অমসুং মপাঙ্গল লৈরবা লান্মীশিংগা মাইয়োক্নখিবনি। দাক্তর রাজেন্দ্র প্রসাদ, পন্দিত নেহরু, সর্দার পতেল, বাবা সাহেব অম্বেদকর, আচার্য় বিনোবা ভাবে, নানাজী দেশমুখ, লালবহাদুর সাস্ত্রী, শ্যামা প্রসাদ মুখর্জীগুম্বা মশিং য়াম্লবা শক্নাইরবশিংনা নীংতম্বা ভারতকী মঙলান মঙফাওনহন্নবগীদমক্তা মশাগী পুন্সি কত্থোকখি। নীংতম্বদগী হৌদুনা নীংতম্বা ভারতকী অপাম্বা ফংহন্নবগীদমক্তা মখোয়না অমত্তা ওইনা হোৎনমিন্নখিবগী ৱাখল্লোনগা লোয়ননা অদোম খুদিংনা শান্নবুংদা খোঙদাখি। অদোমগী খুদিংগী রাজ্য, জিলা, খুঙ্গং, লোল তোঙাঞ্জরবসু, অদোম খুদিংনা ভারতকী মিংচৎ অমসুং ইকায় খুম্নবগীদমক্তা ইশাগী খ্বাইদগী হৈজবী উৎখি। অদোম্বু তিরঙ্গানা ইথিল অমসুং পাঙ্গল হাপখি। মচু অহুমগী ফিরালগী মপাঙ্গল অসিদি ঐখোয়না য়ুক্রেন্দা উখ্রে, মসিনা ভারত মচা খক্তগী নত্তনা অতোপ্পা লৈবাক্কী মীয়ামশিংনা লানফম অসিদগী থোক্লকপদা ঙাক্লৌ চুংগোই ওইখিবনি।
মরুপশিং,
হৌখিবা মতমশিংদা ঐখোয়না অতোপ্পা তুর্নামেন্তশিংদসু মশক থোকপা পরফোর্মেন্স উৎখি। ৱর্ল্দ এথলেতিক্স চেম্পিয়নশিপ্তা ঐখোয়না হৌজিক ফাওবগী ওইবা খ্বাইদগী নীংথিবা অমসুং মায় পাকপা পরফোর্মেন্স উৎখি। ৱর্ল্দ অন্দর ২০ এথলেতিক্স চেম্পিয়নশিপ অমসুং পেরা বেদমিন্তন ইন্তর্নেস্নেল তুর্নামেন্ততসু অনৌবা রেকোর্দ কয়া থমখি। মসিদি ভারতকী শান্ন-খোৎনবগী ওইনা খ্বাইদগী চাউথোকচনীংঙাই ওইবা পুংফম্নি। ঙসি, মফমসিদা কোচ কয়া অমসু য়াওরি, কোচিং স্তাফকী মেম্বর অমসুং স্পোর্ত এদমিনিস্ত্রেসনগী মীওই কয়াসু লৈবীরি। মায় পাকপশিং অসিদা অদোমগী চাউরবা থৌদাং য়াওরি। অদোমগী থৌদাংসু য়াম্না মরু ওইবনি। ঐহাক্না খনবদা মসিদি হৌরকপদা ঙাইরি, ঐখোয়না তুমিন্না ফমদুনা খক লৈথোক্লোই। ভারতকী শান্ন-খোৎনবগী সনাগী মতম্না থোঙজিন্দা হৌজিক থীল্লরে। খেলো ইন্দিয়াগী থাক্তগী থোক্লক্তুনা মালেমগী থাক্তা মশক থোকপা থৌওং পাংথোকখিবদা ঐহাক্না নুংঙাইবা ফাওই। তি.ও.পি.এস. (তার্গেত ওলিম্পিক পোদিয়ম স্কিম)গী কান্নবা মহৈসু ঐখোয়না উরে। অনৌবা তেলেন্ত খঙদোক্তুনা মখোয়বু মীয়ামগী ফম্বাক্তা পুথোক্নবা ঐখোয়না হেন্না হোৎনফম থোকপগী তঙাই ফদবা লৈরে। ঐখোয়দা মালেমগী ওইনা অফবা, ইনক্লুসিব, তোঙানবা মতৌ চেনবা অমসুং মতিক লৈবা স্পোর্ত ইকোসীস্তেম অমা শেম্বগী থৌদাং লৈ। তেলেন্ত অমত্তা চিত্থহনবা য়াদে, মরমদি মখোয়না লৈবাক্কী লন্নি, মমায়নি। ঐহাক্না শান্নরোইশিংগী মফমদা লাক্কদৌরিবা এসিয়ন গেম্স অমসুং ওলিম্পিক্সকীদমক্তা নীংথিনা শেম-শানবা ৱাফম থমজরি। ঐহাক্না নীংতম্বগী চহি ৭৫ মপুং ফারকপসিদা ৱাফম অমা থমজনীংই। নীংতম্বগী অমৃত মহোৎসবকী পুংফম অসিদা লৈবাক্কী স্কুল, অমসুং এজুকেসনগী ইন্সতিত্যুসন ৭৫দা চত্তুনা অঙাংশিংদা ইথিল পীনবা ঐহাক্না মমাংদসু হায়খ্রবনি। খোঙজং অসিবু ঐখোয়না মখা চত্থহনগদবনি। হৌজিক চৎপা ফংখিদবা মরুপশিংনা তুংদা শোইদনা চৎপীয়ু হায়জরি। অদোম্বু নহারোলশিংনা রোল মোদেল ওইনা য়েংনরিবনি, অদুনা অদোমগী ৱাফম্বু মখোয়না থৱাই তানা তাগনি। লৈবাক্কী হৌরক্লিবা চারোন-শুরোন্দা কান্নবা পীনবগীদমক্তা মীয়াম্না অদোম অমদি অদোমগী মতিকপু শকখঙবা, অমসুং পাম্নবা হেনগৎলক্লিবা অসিগী কান্নবা লৌসি। ঐহাক্না ঙসিগী বিজয় য়াত্রা অসিগীদমক্তা অদোম খুদিংবু অমুক্কা হন্না থাগৎচরি অমসুং য়াইফ পাউজেলসু পীজরি। পুম্নমকপু থাগৎচরি!

robotstxt: allowed

filter: keep


text:
লিসিপ্রিয়া ইষ্ট টিমোরগী গুদউইল এম্বাসেদর হাপখ্রে
ইম্ফাল, সেপ্টেম্বর ৯ : `মশাগী চহী তরা খক্তা ঙাইরিবী মণিপুরী মচা মালেমগী শক্নাইরবী এনবাইরনমেন্ট এন্দ ক্লাইমেট এক্টিবিষ্ট লিসিপ্রিয়া কাঙুজমবু ইষ্ট টিমোর লৈবাক্কী গুদউইল এম্বেসেদর ওইনা মখোয়গী প্রেসিদেন্ট অমদি নোবেল পিছ প্রাইজসু ফংখ্রবা দাক্তর জোস রামোশ হোর্টানা হাপখ্রে। মহাক্না এনবাইরনমেন্ট অমদি পিছকী হিরম অনিসিদা থবক তৌগনি। মরী লৈনবা চে চাংশিং সেপ্টেম্বর ১দা লিসিপ্রিয়াদা চিথি ওইনা থারক্তুনা খঙহল্লকখ্রে হায়রি।
প্রেসতা থাদোরকপা চেরোল অমনা হায়, অসিগুম্বা অচৌবা ইকায়খুম্ননিংঙাই মশক ওইরবা লৈবাক অমগী ফম অমা পায়হল্লকপা হায়বসি অরাইবা নত্তে। ইন্দিয়াগী অঙাং মচা অমদা ওফিসিয়েল্লি লৈবাক অমগী এম্বেসেদর হাপ্লকপা অসিসু য়াম্না তাংনা থোকই। অখঙ অহৈশিংনা মত ফোঙদোকপদা লিসিপ্রিয়াবু এম্বেসেদর অমা ওইনা হাপ্লকখিবগী মরমসি ইন্দিয়া অমদি ইষ্ট টিমোর লৈবাক অনিগী মরী অসি হেন্না নকশিনহন্নবা লোয়ননা মালেমগী হোংলক্লিবা অইং অশাগী খল কায়হল্লক্লিবা ক্লাইমেট চেঞ্জ অসি পুন্না থেংননবা ওইরম্বা য়াই।
ইষ্ট টিমোর হায়রিবা লৈবাক অসিসু ঈশিং ঈমায় ৱাংখৎলকপনা সমুদ্র ইরোন্নুংদা নোংমদি শোয়দনা লুপখিবা য়াবগী ফীবমদা লৈরে। লেপ্তনা ঈশিং ঈচাও, ইকং, সাইক্লোনশিং লান্থেংনরি। লিসিপ্রিয়ানা মেদিয়াশিংদা হায়খিবদা ‘ঐহাকপু গুডউইল এম্বেসেদর অমা ওইনা হাপ্পীরকপা অসি ঐবু তশেংনা ইকায়খুম্নবীবনি। ঐহাক্না ইষ্ট টিমোরগী প্রেসিদেন্ট দাক্তর জোস রামোস হোর্টা অমদি ইষ্ট টিমোরগী প্রজা মীয়াম খুদিংমক ঐঙোন্দা থাজবা থম্বীবগীদমক থাগৎপা ফোঙদোকচরি’।
ঐহাকপু নখোয়গী খোঞ্জেল অমা ওইনবা ঐঙোন্দা শিন্নবীরিবা থৌদাং অসি ঐহাক্না চেৎনা লৌশিঞ্জৈ। ক্লাইমেট চেঞ্জদগী ইষ্ট টিমোরগুম্বা ইথৎ লৈবাক কয়া মালেম অসিদগী কন্নাবা হোৎনবদা ইথক্কুম্বা কয়াগী থৌদাং য়াম্না চাওই হায়খি। ক্লাইমেট চেঞ্জ অসি হৌরক্লিবা অঙাংশিংগী মফমদদি অকিবগী মশক ওইরে। মালেমগী ইনাক খুল্লবা লৈবাক্কী লুচিংবশিংনা হায়দোকখিবা ৱা ঙাক্না ক্লাইমেট চেঞ্জনা অৱাবা তাহল্লবা লৈবাকশিংদা মতেং পাংদুনা অঙাংশিংগী তুংগী পুন্সি কনগদবনি হায়না মহাক্না মখা তানা হায়খি।
নিংশিংবা য়াই লিসিপ্রিয়ানা হৌখিবা মেগী ২০ দা ইষ্ট টিমোরগী অনৌবা প্রেসিদেন্ট ৱাশক লৌবগী থৌরমদা মারেমগী লুচিংবশিংগী মমাঙদা মৈতৈ ফিজোল শেৎতুনা ৱা ঙাঙখিবনি। মদুগী নুমিৎ অদুদা ইষ্ট টিমোর নিংখা তম্বগী মহাও ফংবা চহী ২০ শুবগী নুমিৎসু ওইখিবনি। মহাক্না মখা তারদুনা হায়, ঐহাক অমুকসু ইষ্ট টিমোরদা দিসেম্বর থাদা চৎকনি। ঐহাক্নসু প্রেসিদেন্ট হোর্টাদা নিউ দিল্লীদা ইষ্ট টিমোরগী এম্বেসি অমা হাংদোক্তুনা ইন্দিয়াগী ক্লাইমেট, ইকোনোমিক অমদি ষ্ট্রেটেজিক পার্টনার ওইনা থবক তৌনবা তকশিল্লি। মহাক্নসু য়াবীরে অমসুং মথং চহীদা ইন্দিয়াদা লাক্লবা য়াই।
নোবেল লোরিয়েত জোজ রামোস হোর্টা ইস্ট টিমোর লৈবাক্কী প্রেসিদেন্ট ওইবা অনিরকশুরে। মমাঙদসু ২০০৭ তগী ২০১২ ফাওবা প্রেসিদেন্ট ওইরম্মী অমদি লৈবাক অসিগী অহানবা প্রাইম মিনিষ্টারসুনি। মহাকপু ইষ্ট টিমোরগী ফাউন্দি ফাদার হায়নসু খঙনৈ। দাক্তার জোস রামোস হোর্টানা ইষ্ট টিমোরবু ইন্দোনেসিয়াগী মখুৎতগী শান্তি ওইনা নিংতম্বা অমুক হঞ্জিনহনবা ঙমহনখিবগীদমক ইং ১৯৯৬ তা নোবেল পিছ প্রাইজ পীদুনা ইকায়খুম্নবা উৎখি।
লিসিপ্রিয়া মথংগী হপ্তাদা য়ুনাইটেদ নেসন্স হেদক্বার্টর, নিউইয়র্ক, য়ুএসএদা ৭৭রকশুবা য়ুএন জেনারেল এসেমব্লি ২০২২ গী মীফম মনুংদা পাঙথোক্কদৌরিবা য়ুনেস্কো ট্রান্সফোর্মিং এদুকেসন সম্মিৎ ২০২২ শরুক য়ানবা য়ুনাইটেদ নেসন্স সেক্রেটারি জেনারেল মিষ্টার এস্তোনিও গুতেরেসনা বার্তন তৌরকপদগী আমেরিকা চৎনবা শেম শারি হায়রি।
সোর্স: সঙাই এক্সপ্রেস


text:
ঐগী নুংশিরবা ইরৈবাকচাশিং, খুরুমজরি!
মসি ‘মন কী বাত’কী ৯১শুবা তাঙ্কক্নি। মমাংদা ঐখোয়না তোঙান-তোঙানবা ৱাফম কয়াগী ৱারী শাখ্রে, মশিং লাকঙমদ্রবা হীরমশিংদা ঐখোয়গী ৱাখল্লোনশিং ফোঙদোকখ্রে, অদুবু হন্দক্কী ‘মন কী বাত’ অসিদি য়াম্না অখন্নবা ওই। মসিগী মরমদি হন্দক্কী তানফম অসি নীংতম নুমিৎ ওইরি, ভারতনা নীংতম্বা ফংলকপগী চহি ৭৫ শুগদৌরি। ঐখোয়না ফজরবা অমসুং পুৱারী ওইরবা মীকুপ অসি উজবা ফংগদৌরি। তাইবং মপুনা ঐখোয়বু অচৌবা খুদোংচাবা অসি ফংহনবীরি। খন্দুনা য়েংবীয়ু… ঐখোয়না মীখা পোল্লিঙৈ মতমদা পোক্লম্বা তারবদি, ঐখোয়না নুমিৎ অসি করম্না উবা ফংলমগনি? মীখা পোনবদগী নীংতম্বা পাম্বগী ইখৌ লাংবা, মীনাই নাইথাংগী য়োৎলিংদগী নীংতম্বা ফংনবা হোৎনবা – মসিগী মতিক ময়াই কল্লমগনি! মতম অদুদা, নুমিৎ খুদিংগী ইরৈবাকচা করোর কয়ানা লান্থেংনবা, লান শোক্নবা অমসুং নীংতম্বগীদমক থৱায়না পোন্থা পীবা উরমগনি। মতম অদুদা ঐখোয়না করম্বা মতমদা ঐহাক্কী ভারতনা নীংতম্বা ফংগদগে হায়না মঙলানগা লোয়ননা নুমিৎ খুদিংগী অয়ুক্তা হৌগৎলমগনি… অমসুং ভন্দে মাতরম অমসুং ভারত ইমানা য়াইফরে হায়না খোলাউ লাউদুনা তুংগী মীরোলগীদমক্তা ঐখোয়গী নহা ওইরিঙৈগী পুন্সি কত্থোক্তুনা ঐখোয়না থৱায়না পোন্থা পীরম্বসু য়াই।
মরুপশিং, জুলাই ৩১, হায়বদি ঙসি অসি ইরৈবাকচা পুম্নমক্না সহীদ উধম সিংহজীনা কত্থোকখিবা অদুবু ইকাই খুম্নবা উৎলি। ঐহাক্না লৈবাক্কীদমক কত্থোকখ্রবা অসিগুম্বা অতোপ্পা অথৌবা য়াওল্লোই পুম্নমক্তা ইকাই খুম্নবা উৎচরি।
মরুপশিং, আজাদী কা অমৃত মহোৎসবপু মীয়ামগী ইহৌ অমগী মওংদা পাঙথোক্লিবা অসি উবদা ঐহাক্না য়াম্না নুংঙাইবা ফাওই। লম খুদিংমক্তগী অমসুং খুন্নাইগী শরুক খুদিংমক্তগী মীয়াম্না থোরক্তুনা মসিগা মরী লৈনবা তোঙান-তোঙানবা থৌরমশিংদা শরুক য়ারি। অসিগুম্বা থৌরম অমা থা অসিগী হৌরকপদা মেঘালয়দা পাঙথোকখি। মীয়াম্না মেঘালয়গী অথৌবা লান্মী য়ু. তিরোত সিংহবু মহাক্কী লৈখিদবগী কুমওন্না লাকপদা নীংশিংখি। তিরোত সিংহজীনা খাসী হিলসবু ব্রিতিশনা খুদম চন্নবা হোৎনখিবা অমসুং মফম অদুগী চৎন-লোনচৎ মাংহন্নবা হোৎনরকখিবগী মায়োক্তা অকনবা মওংদা মায়োক্নখি। থৌরম অসিদা কলাকার কয়ানা ফজরবা খুদোলশিং তমখি। মখোয়না পুৱারীবু অমুক হিংগৎহনখি। থৌরম অসিগী শরুক ওইনা কার্নিবেল অমা পাঙথোকখি, মসিদা মেঘালয়গী ফজরবা চৎন-লোনচৎ অসি নীংথিজরবা মওংদা উৎখি। চয়োল খরগী মমাংদা কর্নাতকাদা, অমৃতা ভারতী কন্নদার্থী কৌবা অখন্নবা কেম্পেন অমা হৌদোকখি। হায়রিবা অসিদা রাজ্য অসিগী মফম ৭৫দা আজাদী কা অমৃত মহোৎসবকা মরী লৈনবা অচৌবা থৌরমশিং পাঙথোকখি। মসিগা লোয়ননা কর্নাতকাগী অথৌবা নীংতম লান্মীশিংবুসু নীংশিংখি, মফম অসিগী খোরিলোলগী ফজরবা মশকশিং মাংদা পুথোক্নবা খোঙথাংশিংসু লৌখৎখি।
মরুপশিং, জুলাই থা অসিমক্তদা পুক্নিং চীংশিন্নীংঙাই ওইরবা খোঙথাংশিং লৌখৎখি মসিগী মমিং আজাদী কা রেলগারী ওর রেলৱে স্তেসন কৌখি। মখোয়গী পান্দমদি মীয়ামদা নীংতম ইহৌদা ইন্দিয়ন রেলৱেজনা লৌখিবা থৌদাং অদু খঙহনবনি। লৈবাক অসিদা নীংতম ইহৌগী পুৱারীগা মরী লৈনবা অসিগুম্বা রেলৱে স্তেসন কয়ামরুম লৈ। ময়ামসু রেলৱে স্তেসনশিং অসিগী মরমদা তাবদা শোইদনা অঙকপা পোক্কনি। ঝারখন্দদা লৈবা গোমো জঙ্কসন অসি হৌজিক্তি ওফিসিএল ওইনা নেতাজী সুভাস চন্দ্র বোস জঙ্কসন গোমো হায়না খঙনরে। অদোম খঙবীরব্রা? তশেংবদি স্তেসন অসিমক্তগী নেতাজী সুভাশনা কালকা মেল তোংদুনা ব্রিতিশ ওফিসরশিংবু নমথাক তৌরম্লগা মাইপাক্না নান্থোকখি। পুম্নমক্না লখনৌগী মনাক্তা লৈবা কাকোরী রেলৱে স্তেসনগী মমিং তারম্লগনি। রাম প্রসাদ বিস্মিল অমসুং অশফাক উল্লাহ খানগুম্বা অথৌবা মীওইশিংগা স্তেসন অসিগা মরী লৈনৈ। অথৌবা য়াওল্লোইশিং অসিনা ত্রেন্দা পুরকপা ব্রিতিশকী সনা-লুপা কয়া লুত তৌদুনা মখোয়গী মথৌনা-মরিংজেল খঙহনখি। ময়াম্না তামিল নাদুগী মীয়ামগা ৱারী শাবা মতমদা থুথুকুদী জিলাদা লৈবা বাঞ্চী মনিয়াচ্চী জঙ্কসনগী মরমদা খঙবা ঙমগনি। স্তেসন অসিগী মমিং অসি তামিল নীংতম লান্মী বাঞ্চিনাথনকীদগী লৌদুনা থোনবনি। মফম অসিদা মতম অদুদা চহি ২৫ খক্তা ঙাইরিবা বাঞ্চীনা ব্রিতিশ কল্লেক্তর অমবু মহাক্কী লংজরুবা মরালগীদমক চৈরাক পীখি।
মরুপশিং, লিস্ত অসি য়াম্না শাংখ্রে। লৈবাক শিনবদগী রাজ্য ২৪দা লৈবা অসিগুম্বা রেলৱে স্তেসন ৭৫ মশক খঙদোকখি। স্তেসন ৭৪ অসি য়াম্না নীংথিনা লৈতেংখি। মফমশিং অসিদা থৌরম মখল কয়া পাঙথোক্লি। অদোমগী মনাক নকপদা লৈবা অসিগুম্বা পুৱারীগা শাগোন্নরিবা স্তেসনদা চৎনবগী মতম কাইথোকপীয়ু। অদোম্না খঙলমদবা নীংতম ইহৌগী পুৱারীগী লমায় কয়াগী মরমদা অদোম্না হেন্না কুপ্না খঙবা ঙমগনি। ঐহাক্না মনাক নকপদা লৈবা স্কুলগী মহৈরোয়শিং অমসুং ওজাশিংদা মখোয়গী স্কুলগী অপীকপা অঙাংশিংবু স্তেসন অসিদা পুদুনা অঙাংশিংদা মফম অদুদা থোকখিবা থৌদোক কয়াগী মতাংদা মখোয়দা শন্দোক্না তাকপীনবা ঐহাক্না হায়জরি।
ঐহাক্কী নুংশিরবা ইরৈবাকচাশিং, আজাদী কা অমৃত মহোৎসবকী মখাদা ওগস্ত ১৩দগী ১৫ ফাওবা অখন্নবা খোঙজং – ‘হর ঘর তিরঙ্গা-হর ঘর তিরঙ্গা’ চত্থগনি। খোঙজং অসিগী শরুক ওইনা ওগস্ত ১৩দগী ১৫ ফাওবা অদোমগী য়ুমদা অদোম্না মচু অহুমগী ফিরাল চিংখৎপীয়ু, নত্ত্রগা য়ুমদা মসিবু থেৎপীয়ু। মচু অহুমগী ফিরালনা ঐখোয়বু পুনশিল্লি, ঐখোয়দা লৈবাক অসিগীদমক করিগুম্বা খরা তৌনবা ইথিল পীরিবনি। ঐহাক্না ৱাফম অমা পুখৎখি মদুদি ওগস্ত ২দগী ওগস্ত ১৫ ফাওবা ময়াম্না ঐখোয়গী সোসিএল মীদিয়া প্রোফাইল পিকচরশিংদা মচু অহুমগী ফিরাল হাপ্পিয়ু। অদোম খঙলব্রা, ওগস্ত ২ অসি ঐখোয়গী মচু অহুমগী ফিরালগা অখন্নবা মরী অমা লৈনৈ। নুমিৎ অসি ঐখোয়গী জাতিগী ফিরাল দিজাইন তৌখিবা পিঙ্গলী বেঙ্কাইয়াজীগী মপোক নুমিৎ তারি। ঐহাক্না মহাক্কী মফমদা ইকাই খুম্নবা উৎচরি। ঐখোয়গী জাতিগী ফিরালগী মতাংদা ৱারী শাবা অসিদা ঐহাক্না অথোইবা য়াওল্লোই মেদাম কামাবুসু নীংশিংলি। মহাক্না মচু অহুমগী ফিরাল অসি শেম্বদা য়াম্না মরু ওইবা থৌদাং অমা লৌখি।
মরুপশিং, আজাদী কা অমৃত মহোৎসবকী শরুক ওইনা পাঙথোক্লিবা থৌরম পুম্নমক অসিদগী পীজনীংবা অচৌবা পাউজেল অদুদি ঐখোয়গী ইরৈবাকচাশিংনা ঐখোয়গী থৌদাংবু মপুং ফানা কত্থোকপগা লোয়ননা ঙাক্না চৎকদবনি। মদু খক্তদা ঐখোয়না মশিং লাকঙমদ্রবা নীংতম লান্মীশিংগী মঙলান থুংহনবা ঙমগনি… অমসুং মখোয়না মঙজরম্বা ভারতকী মঙলানশিং থুংহনবা ঙমগনি। মরম অসিনা ঐখোয়গী মথংগী চহি ২৫গী অমৃত কাল অসি কর্তব্যকাল, ইরৈবাকচা খুদিংমক্কী থৌদাং য়াবগী মতম অদুনি।
লৈবাক অসিবু নীংতম্বা ফংহন্নবা ঐখোয়গী থৌনা ফরবা লান্মীশিংনা ঐখোয়দা থৌদাং অসি শীন্নরমখি অমসুং ঐখোয়না মসি মপুং ফানা থুংহন্নবা হোৎনবা তাই।
ঐগী নুংশিরবা ইরৈবাকচাশিং, কোরোনাগী মায়োক্তা ঐখোয়গী ইরৈবাকচাশিংনা শোক্নরিবা লান অসি হৌজিকসু চত্থরি। মালেম পুম্বনা ঙসিসু মসিবু লান্থেংনরি। হোলিস্তিক হেল্থকিয়রদা মীয়াম্না মীৎয়েং চংবা হেনগৎলকপা অসিনা মীপুম খুদিংমক্তা চাউনা মতেং পাংখি। মসিদা ভারতকী অরিবা মতমগী পাম্বৈশিং অসি কয়াম কান্নখিবগে হায়বা ঐখোয় পুম্নমক্না খঙলি। কোরোনাগী মায়োক্তা লান্থেংনবদা আয়ুশনা মালেমগী থাক্তা মরু ওইবা থৌদাং অমা লৌখি। মালেম পুম্বনা আয়ুর্বেদ অমসুং ভারতকী হীদাক-লাংথকশিং অসিদা পাম্নরক্লি। আয়ুশকী এক্সপোর্তশিংদা রেকোর্দ গ্রোথ উবা ফংলিবা অসিগী মরু ওইবা মরমশিংদা মসি অমনি অমসুং সেক্তর অসিদা অনৌবা স্তার্ত-অপ কয়া থোরক্লিবা অসি উবা ফংবা অসি নুংঙাইবা ৱাফম অমসু ওইরি। হন্দক্তা গ্লোবেল আয়ুশ ইনভেস্তমেন্ত এন্দ ইনোভেসন সম্মিৎ পাঙথোকখি। মসিদা লুপা করোর লিশিং তরারোমগী ইনভেস্তমেন্ত প্রপোজেলশিং লাকখি খঙবদা অদোম শোইনা অঙকপা পোক্কনি। কোরোনাগী মতমগী মনুংদা থোকখিবা অতোপ্পা মরু ওইবা ৱাফম অদুদি হীদাক-লাংথক্কী পাম্বৈশিংদা রিসর্চ তৌবা চাউনা হেনগৎলকখি। হীরম অসিদা রিসর্চ স্তদী কয়া ফোঙখ্রে। মসি অফবা অহৌবা অমনি।
মরুপশিং, মখল কয়াগী হীদাক-লাংথক্কী পাম্বীশিংগী লমদা লৈবাক অসিদা অতোপ্পা অচৌবা খোঙথাং অমা পাইখৎলি। জুলাই থাদা ইন্দিয়ন ভর্চুএল হরবেরিয়ম হৌদোকখিবদা ঙাইরি। মসি ঐখোয়গী হৌরকফম শমজিন্নহনবদা করম্না দিজিতেল ৱর্ল্দ শীজিন্নবগে হায়বগী খুদম অমসু ওইরি। ইন্দিয়ন ভর্চুএল হরবেরিয়ম অসি ৱেবতা শেল তিংদনা ফংলিবা ঙাকশেন্দুনা থম্লিবা পাম্বীশিং নত্ত্রগা পাম্বীগী শরুকশিংগী দিজিতেল ইমেজশিংগী পুক্নীং চিংশিংন্নীংঙাই ওইবা কল্লেক্সন অমনি। ভর্চুএল হরবেরিয়ম অসিদা স্পেসিমেন লাখ অমা হেনবা অমসুং মখোয়গা মরী লৈনবা সাইন্তিফিক্কী ওইবা ই-পাউ ফংলি। ভর্চুএল হরবেরিয়ম অসিদা ভারতকী বোতানিকেল দাইভর্সিতীগী ফজরবা শক্তম অমসু উবা ফংলি। ইন্দিয়ন ভর্চুএল হরবেতিয়ম অসিনা ভারতকী ফ্লোরাগী মতাংদা রিসর্চ তৌনবগী অচৌবা রিসোর্স অমা শোইনা ওইরগনি হায়না ঐহাক্না থাজবা থম্মি।
ঐগী নুংশিরবা ইরৈবাকচাশিং, ‘মন কী বাত’ খুদিংমক্তা ঐখোয়গী মাইথোংদা মমোন মীনোক তমহনখিবা ইরৈবাকশিংগী মাইপাকপগী ৱারীশিংগী মতাংদা নৈনৈ। করিগুম্বা মাইপাকপগী ৱারীনা মাইথোংদা মমোন মীনোক তমহল্লবা অমসুং তাবদা খোইথুম্নরবদি অদোম্না মদুবু হেন্না নুংঙাইবা ৱাফমনি হায়না শোইদনা হায়গনি। হৌজিক মতম অসিদা ঐখোয়গী লৌমীশিংনা খোইহীগী পোত্থোকশিংদা থৱায় চংনা হোৎনরি। খোইহীগী খোইথুম্নবা অসিনা ঐখোয়গী লৌমীশিংগী পুন্সিদসু অহোংবা পুরক্লি, মখোয়গী শেন্থোক হেনগৎহল্লি। হরিয়ানাগী য়মুনানগরদা লৈবা খোই য়োকপা – সুভাশ কম্বোজজী কৌবা অমা লৈ। সুভাশজীনা খোই য়োকবগী মতাংদা সাইন্তিফিক ওইবা মওংদা ত্রেনিং চত্থখি। মসিগী মতুংদা মহাক্না শুপ্নগী উপু তরুক্কা লোয়ননা মহাক্কী থবক হৌখি। ঙসিদি মহাক্না উপু লিশিং অনিরোম শীজিন্নদুনা খোই য়োক্লি। মহাক্কী খোইহী অসি রাজ্য কয়াদা সপ্লাই তৌখি। বিনোদ কুমারজী অসিসু জম্মুগী পল্লী খুঙ্গংদসু খোইগী কোলোনী লিশিং অমা মখাই হেন্না থমদুনা খোই য়োক্লি। মহাক্না মমাং চহিদা ক্যুন বী লোইবগী ত্রেনিং য়াওখি। মসিদগী মহাক্না চহি অমদা লুপা লাখ ১৫দগী ২০ ফাওবা তানবা ঙম্লে। কর্নতকাদসু অতোপ্পা লৌমী – মধুকেশ্বর হেগরেজী লৈরি। মধুকেশ্বরজীনা হায়খি মদুদি মহাক্না ভারত সরকারদগী বী কোলোনী ৫০গী সবসিদী ফংখি। ঙসি মহাক্না কোলোনী ৮০০ হেন্না থম্বা ঙম্লে, অমসুং খোইহী তন কয়া য়োনবা ঙম্লে। মহাক্না থবক অসিদা ইনোভেসন অমসু তৌরি অমসুং মহাক্না জাম খোইহী, তুলসী খোইহী অমসুং হৈক্রু খোইহীগুম্বা বোতানিকেল হনী পুথোক্লি। মধুকেশ্বরজীনা খোইহী পুথোকপদা অদোমগী ইনোভেসন শীজিন্নবা অমসুং মাইপাকপা অসিনা, মধু, অদোমগী মিংগী ৱাহন্থোকসু লৈহল্লি।
মরুপশিং, ঐখোয়গী অরিবা মতমগী হকশেলগী বিজ্ঞান্দা খোইহীবু কয়াম শীংথানরম্বগে হায়বা ময়াম্না খঙবীরবা ৱাফমনি। আয়ুর্বেদকী লাইরিকশিংদা খোইহীবু অমৃতনি হায়না ফোঙদোক্লমখি। খোইহীণা মহাও লৈহনবা খক নত্তনা মসিনা ঐখোয়দা হকচাং ফহল্লি। খোইহীগী পোত্থোক পুথোকপদা ওইথোকপা য়াবা কয়া লৈবনা প্রোফেস্নেল স্তীজ তৌরিবা নহাশিংনা মসিবু মশানা মশা থবক পীজবগী পাম্বৈ অমা ওইহল্লি। অয়ু.পি.গী গোরখপুরগী নিমিত সিংহ – অসিগুম্বা নহা অমনি। নিমিতজী বি.তেক লোইরে। মহাক্কী মপাবুং অসি দোক্তর অমসুনি অদুবু মহাক্কী মহৈ তম্বা লোইরবা মতুংদা থবক থীবগী মহুৎ নিমিতজীনা মশাবু থবক পীজনবা ৱারেপ লৌখি। মহাক্না খোইহী পুথোকপা হৌখি। মহাক্না ক্বালিতী চেক তৌনবা লখনৌদা মহাক্কী মশাগী লেব অমা হাংদোকচবসু ঙম্লে। নিমিতজীনা খোইহী অমসুং খোইরুদগী হৌজিক শেল নীংথিনা তানবা ঙম্লি অমসুং তোঙান-তোঙানবা রাজ্যশিংদা চৎতুনা লৌমিশিংদা ত্রেনিংসু পীরি। অসিগুম্বা নহারোলশিংনা হোৎনবা কনবা অসিনা মরম ওইদুনা ঙসি লৈবাক অসিনা খোইহী চাউনা পুথোকপা ঙম্লে। লৈবাক অসিদগী মপালদা খোইহী থাদোকপসু হেনগৎলক্লে মসি খঙবদা অদোম্না নুংঙাইবা পোক্কনি। লৈবাক অসিনা নেস্নেল বীকীপিং এন্দ হনী মিসনগুম্বা কেম্পেনশিং হৌদোকখি, লৌমীশিংনা কন্না হোৎনখি অমসুং ঐখোয়গী খোইহীগী খোইথুম্নবা মহাও মালেম শিনবা থুংবদা য়ৌবা হৌরে। লম অসিদা অচৌবা ওইথোকপা য়াবা লৈরি। ঐখোয়গী নহারোলশিংনা মসিগী খুদোংচাবশিং অসি লৌদুনা মখোয়গী কান্নবা লৌহৌনবা অমসুং অনৌবা ওইথোকপা য়াবগী মঙফাওনবা ঙম্নবা হোৎরসি হায়জনীংই।
ঐগী নুংশিরবা ইরৈবাকচাশিং, ঐহাক্না ‘মন কী বাত’ তাবীরিবা, হিমাচল প্রদেশতগী শ্রীমান আশিশ বহলজীদগী চিথী অমা ফংখি। মহাক্কী চিথী অদুদা চম্বাগী ‘মিঞ্জর মেলা’গী মরমদা ইবীরকখি। তশেংবদা চুজাক পাম্বীগী মপালবু মিঞ্জর হায়না খঙনৈ। চুজাক মপাল শারকপা মতমদা মিঞ্জর মেলা পাঙথোকি অমসুং মেলা অসিদা লৈবাক শিনবা থুংবদগী লাকপা লমকোইবশিংনা শরুক য়াই। মতাং চান্নরুবনা হৌজিক মিঞ্জর মেলা পাঙথোক্লি। করিগুম্বা অদোম্না হিমাচলদা চৎলবদি অদোম্না মেলা অসি য়েংনবা চম্বাদা চৎপীয়ু।
“চম্বা এক দিন ওনা কনে মহীনা রৈনা”
হায়বদি মীওইশিংনা চম্বাদা নোংমগী ওইনা লাক্লম্মি অদুবু মাগী ফজবা অসি য়েংনবগীদমক মখোয়না থা অমা মফম অসিদা লৈথৈ হায়নি।
মরুপশিং, ঐখোয়গী লৈবাক্তা মেলাশিংগী ওইনা নাৎকী ওইবা অচৌবা মগুন লৈজৈ। মেলানা মীয়াম অমসুং থমোয়শিংবু পুনশিন্নৈ। নোং চুখ্রবা মতুং নোংজুগী মহৈ-মরোং মুল্লকপা মতম, সেপ্তেম্বর থাদা হিমাচলগী শিমলা, মন্দী, কুল্লু অমসুং সোলনদা, সৈরী নত্ত্রগা সৈর পাঙথোকই। সেপ্তেম্বর থাদা জাগরাসু পাঙথোকি। জাগরা মেলাশিংদা মহাসু লৈরম্ববু খুরুমজরবা মতুংদা বীসুগী ঈশৈশিং শকই। মহাসু লৈরম্বা য়কাইহননবা অসি হিমালগী শিমলা, কিন্নোর অমসুং সিরমোরদা পাঙথোকই, লোয়ননা উত্তরাখন্দদসু পাঙথোকই।
মরুপশিং, ঐখোয়গী লৈবাক অসিদা লৈরিবা তোঙান-তোঙানবা রাজ্যশিংগী ত্রাইবেল ফুরুপশিংগী অরিবা মতমদগী পাঙথোক্তুনা লাকপা মেলা কয়া লৈ। মেলাশিং অসি খরদি ত্রাইবেলগী নাৎকা মরী লৈনৈ অদুগা খরা অমনা ত্রাইবেলগী পুৱারী অমসুং হেরিতেজকা মরী লৈনৈ। খুদম ওইনা করিগুম্বা অদোম্না খুদোংচাবা ফংলবদি তেলঙ্গানাগী মেদরমদা পাঙথোকপা নুমিৎ মরিনিগী সমক্কা-সরলম্মা জাতরা মেলা অসি চৎপীয়ু। মেলা অসি তেলঙ্গানাগী মহাকুম্ভ হায়না খঙনৈ। সরলম্মা জাতরা মেলা অসি ত্রাইবেলগী অথৌবী নুপী অনি – সমক্কা অমসুং সরলম্মাবু ইকাই খুম্নবা ওইনা পাঙথোকপনি। মসি তেলঙ্গানা খক নত্তনা ছত্তিসগর, মহারাস্ত্র অমসুং আন্ধ্র প্রদেশতা কোয়া ত্রাইবেল ফুরপকী ওইনা য়াম্না থাজবা থম্লিবা কুহ্মৈ অমনি। আন্ধ্র প্রদেশকী মারীদম্মা মেলা অসিসু ত্রাইবেল খুন্নাইনা থাজবা থম্লিবা অদুগা মরী লৈনবা অচৌবা মেলা অমনি। মারিদম্মা মেলা অসি কালেনগী থাসীদগী ইঙাগী থাসি ফাওবা পাঙথোকই অমসুং ত্রাইবেল খুন্নাইনা মসিবু শক্তি উপাসনা থৌনিজবগা মরী লৈনহল্লি। মফম অসিদা নোংপোক থংবা গোদাবরীদা লৈবা পেদ্ধাপুরমদা মারীদম্মা মন্দির অমসু লৈ। মসিগা চপ মান্ননা রাজস্থানগী গরসিয়া ফুরুপকী মীয়াম্না শজিবুগী পনখৎলকপগী মরিনি পানবদা ‘সিয়াৱা কা মেলা’ নত্ত্রগা ‘মনখান রো মেলা’ পাঙথোকই।
ছত্তিসগরগী বস্তরগী নারায়নপুরগী ‘মাৱলী মেলা’ অসি য়াম্না অখন্নবা ওই। থংবদা লৈবা মধ্য প্রদেশকী ভগোরিয়া মেলা অসিসু য়াম্না মমিং চৎলি। ভগোরিয়া মেলা অসি রাজা ভোজকী মতমদগী হৌরকখি। মতম অদুদা ভীল নীংথৌশিং, কাসুমরা অমসুং বালুন্না মখোয় মশা-মশাগী কোনুংশিংদা অহানবা ওইনা পাঙথোকপা হৌখি। মসিদগী হৌনা মেলাশিং অসি য়াম্না থৱায় য়াওনা পাঙথোক্তুনা লাকখি। মসিগা মান্নবা মওংদা গুজরাতকী তরনেতর অমসুং মাধোপুরগুম্বা মেলা কয়া মমিং চৎলি। মেলাশিং অসিদা ঐখোয়গী খুন্নাই, অমসুং ঐখোয়গী পুন্সিগী ইনোৎ হাপ্নবগী অচৌবা হৌরকফম অমা ওইরি। অদোমগী অকোইবদসু অসিগুম্বা মেলা কবা লৈরমগনি। হৌজিক্কী মতমদা খুন্নাইগী অরিবা মরীশিং অসি ‘এক ভারত-শ্রেস্থ ভারত’কী ৱাখল্লোন মপাঙ্গল কনখৎহন্নবা য়াম্না মরু ওই। মসিদা ঐখোয়গী নহারোলশিংনা য়াওশিনগদবনি অমসুং মখোয়না অসিগুম্বা মেলাশিংদা চৎপা খুদিংদা সোসিএল মীদিয়াদসু মসিগী পিকচরশিং শিয়র তৌগদবনি। করিগুম্বা অদোম্না পাম্লবদি অখন্নবা হেসতেগ অমা শীজিন্নবসু য়াই। মসিগী খুত্থাংদা অতোপ্পা মীওইশিংনা মেলাশিংগী মরমদসু খঙবা ঙমগনি। অদোম্না কলচর মন্ত্রালয়গী ৱেবসাইৎতা চংদুনা ফোতোশিং অপলোদ তৌবা য়াগনি। নুমিৎ খরা অসিদা কলচর মন্ত্রালয়ানা কম্পিতিসন অমা হৌরগনি, মসিদা মেলাশিং অসিগী খ্বাইদগী ফজবা পিকচরশিং থারকপা মীওইদা মনা পীগনি। অদুনা থিন্থবা তৌদনা মখোয়গী পিকচরশিং শিবর তৌবীয়ু অমসুং অদোম্না মনা অদু ফংবসু য়াই।
ঐগী নুংশিরবা ইরৈবাকচাশিং, অদোম্না নীংশিংবীরমগনি, ‘মন কী বাত’কী তাঙ্কক অমদা ঐহাক্না ভারত অসি শান্নপোৎশিং মপালদা থাদোক্নবগী পাৱরহাউস অমা ওইনবা মতিক ময়াই মপুং ফানা লৈ হায়না ফোঙদোকচখি। ঐহাক্না স্পোর্তস অমসুং গেমসশিংগী ভারতকী মমল য়াম্লবা হেরিতেজকী মতমদা অখন্ননা পনখি। ভারতকী লমশিংদা পুথোকপা শান্নপোৎশিং অসি চৎনবী অমসুং মহৌশা অনিমক উৎলপগা লোয়ননা অকোইবগী ফীভমদা শোকহন্দে। ঙসি ঐহাক্না অদোমদা ভারতকী শান্নপোৎশিগী মাইপাকপগী ৱারী শিয়র তৌজগে। ঐখোয়গী নহারোলশিং, স্তার্ত-অপশিং অমসৱুং ওন্তপ্রিনোরশিংনা মরম ওইদুনা ঐখোয়গী তোয়িন্দস্ত্রী অসিনা মাইপাকপা ঙম্লিবা অসি, ঐখোয়না মাইপাকপা ঙম্লিবসি অসি কনাগুম্বা অমত্তনা মঙদা ফাওবা মংখিদে। ঙসি ভারতকী শান্নপোৎশিং অসিগী মতাংদা খন্ন-নৈনরকপদা ভোকেল ফোর লোকেলগী খোন্থাং মীপুম খুদিংমক্না তাবা ফংলি। মপালদগী ভারত্তগী পুশিল্লকপা শান্নপোৎশিংগী মশিং অসি হৌজিক লেপ্পা লৈতনা হন্থরক্লিবা অসিগী মতাংদা অদোম্না খঙবা পাম্লমগনি। মমাংদা মপালদগী লুপা করোর লিশিং ৩ হেনবগী শান্নপোৎশিং পুশিল্লম্মি, হৌজিক্তি মখোয়গী পুশিল্লকপগী চাং অসি চাদা ৭০ হন্থবা ঙম্লে অমসুং মসি হায়রিবা মতম অসিগী মনুংদা ভারতনা লুপা করোর লিশিং অনিগা চাতরুক্কী শান্নপোৎশিং মীরৈবাকশিংদা থাদোকপা ঙমখিবা অসি য়াম্না নুংঙাইবা ৱাফম অমনি। মমাংদদি ভারত্তগী লুপা করোর ৩০০-৪০০গী শান্নপোৎশিং খক্তা থাদোক্লমখি। অদোম্না হেন্না খঙবীরবা ৱাফমনি মদুদি পুম্নমক অসি কোরোনাগী চৈথেং ফংলিঙৈ মনুংদা থোকখিবনি। ভারতকী তোয় সেক্তর অসিনা মশাবু অওনবা পুরক্তুনা মাগী মতিক-ময়াই উৎপা ঙমখ্রে। ভারতকী মেন্যুফেকচর্রশিংনা ঙসিদি ভারতকী য়েলহৌঙৈগী থাজনবী, পুৱারী অমসুং নাৎতা য়ুম্ফম ওইবা শান্নপোৎশিং শারি। লৈবাক্কী মফম খুদিংমক্তা তোয় ক্লস্তরশিং লৈরি, শান্নপোৎশিং শারিবা অপীকপা ওন্তপ্রিনোরশিংনা মসিদগী চাউনা কান্নবা ফংলি। অপীকপা ওন্তপ্রিনোরশিং অসিনা শাবা শান্নপোৎশিং অসি ঙসিদি মালেম কোইনা য়ৌবা ঙম্লে। ভারত্তগী শান্নপোৎ শারিবশিংনা মালেমগী মাংজিল থারিবা গ্লোবেল তোই ব্রান্দশিংগা খুৎশম্নদুনা থবক পাইখৎলি। ঐখোয়গী স্তার্ত-অপ সেক্তরনা শান্নপোৎকী লম অসিদা অখন্নবা মীৎয়েং চংলিবা অসিদা ঐহাক্না অপেনবা পোকচৈ। মখোয়না লম অসিদা নুংঙাই-নুংঙাইরবা থবক কয়া অমসু পাইখৎলি। বেঙ্গলোরদা শুমী তোয়স কৌবা স্তার্তঅপ অমনা অকোইবদা শোকহন্দবা শান্নপোৎশিংদা মীৎয়েং থম্লি। গুজরাত্তা আর্কীদজু কম্পনীনা এ.আর.-বেজ ফ্লাশ কার্দশিং অমসুং এ.আর.-বেজ স্তোরীবুকশিং পুথোক্লি। পুনেদা বেজ তৌবা কম্পনী, ফনভেন্সননা লর্নিং, শান্নপোৎশিং অমসুং এক্তিবিতী পজলশিং শীজিন্নদুনা অঙাংশিংদা সাইন্স, তেক্নোলোজী অমসুং মেথস্তা পুক্নীং চীংশিন্নবা হোৎনরি। শান্নপোৎকী লমশিংদা অচৌবা থবক তৌরিবা অসিগুম্বা মেন্যুফেকচর্রশিং, স্তার্ত-অপশিংবু ঐহাক্না থাগৎপা ফোঙদোকচরি। ঐখোয়না অমত্তা ওইনা ভারতকী শান্নপোৎশিং অসি মালেম শিনবা থুংবদা মীয়াম্না পাম্নবা পোৎশকশিং ওইহল্লসি। মসিগা লোয়ননা ঐহাক্না মমা-মপা ওইরিবশিংদা ভারতকী শান্নপোৎশিং, পজলশিং অমসুং গেমশিং হেন্না হেন্না লৈবীনবা হায়জরি।
মরুপশিং, ক্লাসরুম নত্ত্রগা শান্নবুং ওইরবসু ঙসিদি ঐখোয়গী নহারোলশিংনা লম খুদিংমক্তা লৈবাক অসিবু চাউথোকচবা পোকহল্লি। থা অসিদা পি.ভি. শিন্ধুনা মহাক্কী অহানবা সিঙ্গাপুর ওপনগী তাইতল লৌখি। নীরজ চোপ্রানা ৱর্ল্দ এথলেতিক্স চেম্পিয়নশিপতা মহাক্কী ফজরবা পর্ফোরমেন্স মখা তানা উৎখি অমসুং সিলভর মেন্দল লৌরকখি। আইরলেন্দ পেরা বেদমিন্তন ইন্তর্নেস্নেলদসু ঐখোয়গী শান্নরোয়শিংনা মেদল ১১ লৌদুনা লৈবাক অসিগী মীংচৎ পুরকখি। রোমদা পাঙথোকখিবা ৱর্ল্দ কেদেত রেস্তলিং চেম্পিয়নশিপতা ভারতকী শান্নরোয়শিংনসু পর্ফোর্ম তৌখি। গ্রেকো-রোম ইভেন্ততা ঐখোয়গী এথলিত সুরজনা অঙকপা ফংনা ফজনা শান্নখি। হাক্না চহি ৩২গী শাংবা মতমগী মতুংদা ইভেন্ত অসিদা ৱেস্তলিংদা গোল্দ মেদল লৌরকপা ঙমখি। শান্নরোয়শিংগী ওইনদি চৎলিবা থা অসি এক্সন্না থল্লবা থা অমা ওইখি। চেন্নাইদা ৪৪শুবা চেস ওলিম্পিয়াদকী য়ুম্বু ওইবা ফংজবা অসি ভারতকী ওইনদি য়াম্না চাউথোকচনীংঙাইনি। তুর্নামেন্ত অসি জুলাই ২৮দগী হৌখি অমসুং ঐহাক্না হৌদোকপগী থৌরমদা য়াওবগী খুদোংচাবা ফংজখি। কম্মনৱেল্থ গেমসসু নুমিৎ অসিমক্তদা য়ু.কে.দা হৌদোকখি। নহাশিংনা মপুং ওইনা শেম্বা ইন্দিয়ন তীম অমনা মফম অদুদা লৈবাক অসিগী মহুৎশিল্লি। ঐহাক্না ইরৈবাকচাশিংগী মহুৎশিন্দুনা শান্নরোয়শিং অমসুং এথলিতশিংদা য়াইফ-মঙ্গোল পীজরি। ফিফা অন্দর ১৭ ৱুমেন্স ৱর্ল্দ কপসু ভারত্তা পাঙথোক্কদৌরিবা অসিদা নুংঙাইবা ফাওই। তুর্নামেন্ত অসি ওক্তোবরদা পাঙথোক্লগনি, মসিনা লৈবাক অসিগী মমোমশিংনা স্পোর্তস্তা থৱায় য়াওরিবা অসি হেনগৎহল্লগনি।
মরুপশিং নুমিৎ খরনিগী মমাংদা লৈবাক শিনবা থুংবদা ক্লাস ১০ অমসুং ১২কী ফলশিং হায়দোকখি। হোৎনবা কনবা অমসুং কত্থোকপা য়াওনা হোৎন্দুনা মাইপাকপা ঙমখ্রবা মহৈরোয় পুম্নমক্তা ঐহাক্না থাগৎপা ফোঙদোকচরি। লাইচৎ অসিনা মরম ওইদুনা হৌখিবা চহি অনি অসি য়াম্না অৱাবা ওইখি। ফীভমশিং অসিদা ঐখোয়গী নহারোলশিংনা উৎখিবা থৌনা অমসুং অখাং কনবা অসি য়াম্না শীংথানীংঙাই ওই। ঐহাক্না পুম্নমক্তা য়াইফ-মঙ্গোল পীজরি।
ঐগী নুংশিরবা ইরৈবাকচাশিং, লৈবাক শিনবা থুংনা চৎতুনা নীংতম্বগী চহি ৭৫শুরকপগী মতাংদগী ঙসিগী ঐখোয়গী খন্ন-নৈনবা অসি হৌখি। মথংদা ঐখোয়না অমুক উনবদা ঐখোয়গী মথংগী চহি ২৫গী খোঙচৎ অদু হৌরম্লগনি। ঐখোয়গী য়ুমশিংদা অমসুং ঐখোয়গী নক্নবা মীওইশিংগী য়ুমশিংদা ঐখোয়গী নুংশিরবা মচু অহুমগী ফিরাল চিংখৎপদা য়াওবীনবা ঐহাক্না পুম্নমক্তা হায়জরি। করিগুম্বা অদোম্না অখন্নবা অমা তৌবা তারবদি অদোম্না নীংতম নুমিৎ করম্না পালন তৌখিবগে হায়বগী মতাংদা ঐঙোন্দা শিয়র তৌবীয়ু। মথংদা ঐখোয়না অমৃত পর্বগী তোঙান-তোঙানবা মচুশিংগী মতাংদা অমুক হন্না ৱারী শারসি। মতম অদু ফাওবদংদি ঐঙোন্দা কাইনবগী য়াথং পীবীয়ু। হন্না-হন্না থাগৎচরি।
इस बार ‘मन की बात’ बहुत खास है।— PMO India (@PMOIndia) July 31, 2022
इसका कारण है, इस बार का स्वतंत्रता दिवस, जब भारत अपनी आज़ादी के 75 वर्ष पूरे करेगा।
हम सभी बहुत अद्भुत और ऐतिहासिक पल के गवाह बनने जा रहे हैं।
ईश्वर ने ये हमें बहुत बड़ा सौभाग्य दिया है: PM during #MannKiBaat https://t.co/ByoPHD02AO
Tributes to Shaheed Udham Singh Ji and other greats who sacrificed their all for the country. #MannKiBaat pic.twitter.com/Dt0M8m77ab— PMO India (@PMOIndia) July 31, 2022
Glad that the Azadi Ka Amrit Mahotsav is taking the form of a mass movement.— PMO India (@PMOIndia) July 31, 2022
People from all walks of life and from every section of the society are participating in different programmes across the country. #MannKiBaat pic.twitter.com/eJWpHBXi5P
An interesting endeavour has been undertaken by @RailMinIndia named 'Azadi Ki Railgadi Aur Railway Station.'— PMO India (@PMOIndia) July 31, 2022
The objective of this effort is to make people know the role of Indian Railways in the freedom movement. #MannKiBaat pic.twitter.com/fs3LYmbuiG
Under the Azadi Ka Amrit Mahotsav, from the 13th to the 15th of August, a special movement – 'Har Ghar Tiranga' is being organised.— PMO India (@PMOIndia) July 31, 2022
Let us further this movement by hoisting the National Flag at our homes. #MannKiBaat pic.twitter.com/NikI0j7C6Z
There is a growing interest in Ayurveda and Indian medicine around the world.— PMO India (@PMOIndia) July 31, 2022
AYUSH exports have witnessed a record growth. #MannKiBaat pic.twitter.com/cGOcgYO5cu
Initiatives like National Beekeeping and Honey Mission are transforming the lives of our farmers by helping increase their income.— PMO India (@PMOIndia) July 31, 2022
Here are some success stories... #MannKiBaat pic.twitter.com/aQzSYIaLay
Fairs have been of great cultural importance in our country.— PMO India (@PMOIndia) July 31, 2022
PM @narendramodi refers to various fairs organised across the country... #MannKiBaat pic.twitter.com/DQz7saQDK9
Fairs strengthen the spirit of 'Ek Bharat, Shreshtha Bharat'. #MannKiBaat pic.twitter.com/K9MqXeUCWL— PMO India (@PMOIndia) July 31, 2022
India is becoming a powerhouse in toys exports. #MannKiBaat pic.twitter.com/O6wPyOmRSX— PMO India (@PMOIndia) July 31, 2022
The month of July has been full of action, when it comes to sports.— PMO India (@PMOIndia) July 31, 2022
Indian players have performed exceptionally well on world stage. #MannKiBaat pic.twitter.com/v3flQQHob1
Few days ago the results of class 10th and 12th have been declared across the country.— PMO India (@PMOIndia) July 31, 2022
I congratulate all those students who have achieved success through their hard work and dedication: PM @narendramodi during #MannKiBaat pic.twitter.com/WDkNdRm7mP


text:
লৌউ-শিংউ মন্ত্রালয়
প্রধান মন্ত্রী কিসান সম্মান নিধিগী মখাদা ফংগদবা শেনফমগী ৭সুবা ইন্সতোলমেন্ত প্রধান মন্ত্রীনা থাদোক্লে
লৌমীশিংগী ইমুং করোর ৯ কান্নবা ফংগনি, দি.বি.তিগী খুৎথাংদা লুপা করোর ১৮০০ হাপচিনখ্রে
মালেমগী লৌউ-শিংউগী কৈথেলশিংদা ব্রান্দ ইন্দিয়া শেমগৎনবগী মতম য়ৌরক্লে: প্রধান মন্ত্রী
প্রধান মন্ত্রী শ্রী নরেন্দ্র মোদীগী লমজিং মখাদা লৌউ-শিংউগী লমদা অচৌবা অওনবশিং উরে: শ্রী নরেন্দ্র সিংহ তোমার
Posted On:
25 DEC 2020 6:13PM by PIB Imphal
ঙসি ভিদিও কনফরেন্সকী খুৎথাংদা প্রধান মন্ত্রী শ্রী নরেন্দ্র মোদীনা প্রধান মন্ত্রী কিসান সম্মান নিধিগী মখাদা ফংগদবা শেনফমগী ৭সুবা ইন্সতোলমেন্ত থাদোক্লে। প্রধান মন্ত্রীনা অরুনাচল প্রদেস, ওরিসা, হরিয়ানা, তামিল নাদু, উত্তর প্রদেস, মহারাস্ত্রা অমসুং মৈধ্য প্রদেসকী লৌমীশিংগসু ৱারি শানখি। ফার্ম এক্তশিং চৎনবা হৌরকপদগী কমদৌনা মখোয়না কান্নবা ফংবগে হায়বগী মতাংদা মখোয়না থেংনবশিং লৌমীশিংনা পাউদমখি।
থৌরম অদুদা প্রধান মন্ত্রীনা হায়খি ঙসি বতন অমা নম্বদা লৈবাক অসিগী লৌমীশিংগী ইমুং করোর ৯গী বেঙ্ক একাউন্তদা লুপা করোর ১৮০০০ হাপচিনখ্রে। স্কিম অসি চৎনবা হৌবদগী লৌমীশিংগী একাউন্তদা লুপা করোর লাখ ১.১০ হাপচিনখ্রে।
নোংচুপ বেঙ্গলগী লৌমী লাখ ৭০ হেনবা স্কিম অসিগী কান্নবা ফংদবদা লাংতক্নবা ফোঙদোক্লদুনা প্রধান মন্ত্রীনা হায়খি স্কিম অসিগী খুদোংচাবা লৌনবা বেঙ্গলগী লৌমী লাখ ২৩ ওনলাইন্দা শরুক য়াখি। অদুবু রাজ্য সরকারনা লৌমীশিং মশক খঙদোকপগী থবকশিং লেপখ্রে। লৌমীশিংগী য়াইফনবা ৱা ঙাংদবা নোংচুপ বেঙ্গলগী কাংবুশিং দিল্লিদা লাকখি অমসুং লৌমীশিংগী মতাংদা ৱা ঙাংখি। হায়রিবা কাংবু অসি হৌজিক এ.পি.এম.সি মন্দিশিং উবা ফংদ্রে, অদুবু হায়রিবা কাংবু অসিনা কেরলাদা এ.পি.এম.সি অমতা লৈত্রে হায়বা কাউথোক্লে অমসুং হায়রিবা মীওইশিং অসিনা কৈদৌঙৈদা কেরলাদা ইহৌ হৌদে।
প্রধান মন্ত্রীনা হায়খি লৌমীশিংগী লৌ উবদা চঙবা শেনফম হন্থহন্নবা পান্দমদা সরকারনা থবক পায়খৎলে। লৌমীশিংগী য়াইফনবা পায়খৎলিবা থবকশিং হায়বদি সোইল হেল্থ কার্দ, নীম তৈরবা য়ুরিয়া, সোলার পম্পশিং য়েন্থোক্নবা স্কিমশিং অসিনা লৌমীশিংনা লৌ উবদা চঙবা শেনফম হন্থবদা মতেং পাংগনি। লৌমীশিং ক্রোপ ইন্সুরেন্স খর হেন্না য়াওনবা সরকারনা হোৎনরি। ঙসিদি লৌমী করোর কয়া প্রধান মন্ত্রী ক্রোপ ইন্সুরেন্স স্কিমগী কান্নবা ফংলে।
প্রধান মন্ত্রীনা হায়খি লৈবাক অসিগী লৌমীশিং মখোয়গী মহৈ-মরোংশিংগী চুনবা মমল অমা ফংনবা সরকারনা হোৎনরে। মতম কুইরবা শ্বামিনাথান কম্মিতিগী রিপোর্ত মতুংইন্না পোৎথোক পুথোকপদা চঙবা শেনফমগী শরুক অমগা তঙ্খাই লৌমীশিংগী এম.এস.পি ওইনা সরকারনা লেপ্লে। এম.এস.পিদা য়োনবা য়াগদবা মহৈ-মরোং মশিংসু হেনগৎলে।
প্রধান মন্ত্রীনা হায়খি লৌমীশিংনা মখোয়গী পোৎথোকশিং য়োন্নবা অনৌবা কৈথেলশিং হাংদোক্নবা সরকারনা পান্দম থম্লি। লৈবাক অসিদা ওনলাইন্দা লৌউ-শিংউগী মন্দি লিশিং ১ হেন্না সরকারনা হাপচিল্লে অমসুং লুপা করোর লাখ ১ হেনবগী পোৎথোকশিং ললোন-ইতিক পাংথোকখ্রে। মখোয়গী লমদমদা অপুনবা ওইনা থবক তৌনবা অপীকপা লৌমীশিংগী কাংবু অমা শেম্নবা সরকারনা থবক পায়খৎলে। লৈবাক অসিদা ফার্মরস প্রদুশর ওর্গনাইজেসন(এফ পি ও) ১০০০০ হেন্না শেম্নবা হৌজিক খোঙজং অমা চৎথরি অমসুং মখোয়দা শেনগী মতেং পাংলে।
প্রধান মন্ত্রীনা হায়খি ঙসিদি লৌমীশিং চেক্কী য়ুম অমা, তোইলেত অমসুং অফবা থক্নবা তোতি ঈশিং ফংলে। লৌমীশিং লেম্না মৈ শম্বা ফংলে অমসুং গ্যাস ফংলে। অয়ুশ্মান ভারত স্কিমগী মখাদা লুপা লাখ ৫ ফাওবা লেম্না লায়য়েংবগী কান্নবা ফংবদগী লৌমীশিংগী অনা-লায়য়েংগী ৱারম্বা অদু কোক্লে।
প্রধান মন্ত্রীনা হায়খি লৌউ-শিংউগী অওনবশিংগী খুৎথাংদা লৌমীশিংদা খুদোংচাবা কয়া পীরে। হায়রিবা আইনশিং অসিগী মখাদা লৌমীশিংনা মখোয়না য়োন্নিংবা মীওইশিংদা মখোয়গী পোৎথোকশিং য়োনবা য়ারগনি। মখোয়না অপাম্বা মমলদা মখোয়গী পোৎথোকশিং য়োনবা য়ারগনি। অনৌবা আইনশিংগী মখাদা, লৌমীশিংনা মখোয়গী পোৎথোকশিং এম.এস.পিদা য়োনবা য়াগনি নৎত্রগা মপান্দা থাদোকপা য়াগনি নৎত্রগা ললোনবা মীওই অমদা য়োনবা য়াগনি নৎত্রগা অতোপ্পা রাজ্য অমদা য়োনবা য়াগনি নৎত্রগা এফ.পি.ও অমগী খুৎথাংদা য়োনবা য়াগনি নৎত্রগা বিস্কুইতশিং, চিপশিং, জাম অমসুং অতোপ্পা পোৎথোকশিংগী ভেলু্ চেনগী শরুক অমা ওইবা য়াগনি।
প্রধান মন্ত্রীনা হায়খি মালেমগী লৌউ-শিংউগী কৈথেলশিংদা ব্রান্দ ইন্দিয়া শেমগৎনবগী মতম য়ৌরক্লে।
লৌউ-শিংউগী অওনবশিং শৌগৎপা অমসুং তরাম্না ওকপগীদমক লৈবাক শীনবা থুংনা লৈরিবা লৌমীশিং প্রধান মন্ত্রীনা থাগৎখি অমসুং মহাক্না মখোয়গী মাঙনবা শীল্লোই হায়না থাজবা পীখি। মহাক্না হায়খী হন্দক অসাম, রাজস্থান, জে অমসুং কেদা পাংথোকখিবা লোকেল বোদিশিংগী মীখলশিংদা খুঙ্গংগী মীয়াম্না লৌমীশিং লান্না লমজিংবা দলশিং য়াখিদ্রে।
মহাক্কী হৌদোকপগী ৱারোলদা এগ্রিকলচর মিনিস্তর শ্রী নরেন্দ্র সিংহ তোমারনা হায়খি হান্নগী প্রধান মন্ত্রী অতল বিহারি বাজপায়িনা য়ুম্ফম থোল্লম্বা অফবা লৈঙাক অমসুং লৌউ-শিংউগী থবকশিংগী অওনবশিং অদু মোদী সরকারনা মাঙলোমদা পুখৎখি অমসুং ২০১৪দগী হৌনা লৌউ-শিংউ অমসুং খুঙ্গংগী হীরমশিংদা অওনবা কয়া পুরক্লে অমসুং থবক কয়া পায়খৎলে। প্রধান মন্ত্রী মোদীগী লুচিং মখাদা বজেত্তা লৌউ-শিংউগী শেনফম হেনগৎলে, এম.এস.পি হেনগৎলে পোৎথোক লৈশিনবা হেনগৎলে অমসুং এফ.পি.ও লিশিং ১০ শেম্নবা থৌরাং হৌরে।
শ্রী তোমারনা হায়খি নোংচুপ বেঙ্গল খক নত্তনা অতোপ্পা রাজ্য পুম্নমক প্রধান মন্ত্রী কিসান সম্মান নিধিগী মখাদা কোনশিল্লে। কোবিদ অমসুং লোকদাউন মনুংদা ফাওবা লৌমীশিংদা শেন ফংহল্লে। পঞ্জাবগী লৌমীশিংগী ৱাখলদা অনৌবা ফার্ম এক্তশিংগী মতাংদা চিংনবা লৈরে। চিংনরিবশিং কোকহনবা সরকারনা পাম্লি অমসুং ৱারি শান্নবা মখোয়দা চেবাউ পীখ্রে।
*****
(Release ID: 1683707)
Visitor Counter : 66


text:
ভারত ইমানা য়াইফরে- ভারত ইমানা য়াইফরে- ভারত ইমানা য়াইফরে, গুজরাতকী মীয়াম্না য়বা মুখ্য মন্ত্রী মৃদু অমসুং মক্কম শ্রী ভুপেন্দ্র ভাই পতেল, অদোম্না মমাংগী মীখলদা ভোৎ য়াম্না পীবিদুনা নবসারীমক্কী এম.পি. ওইহনবীরিবা অমসুং নবসারীগী মিংবু লৈবাক অসিদা মশেক-মঙাল থোকহল্লিবা ঐহাক্কী পার্লিয়ামেন্তকী সেনিয়র মরুপ, শ্রী সি.আর.পাতিল, কেন্দ্রগী কেবিনেত্তা ঐহাক্কী খোঙলোই ওইরিবী ইচল দর্শনজী, ভারতকী সরকারগী মন্ত্রী পুম্নমক, এম.পি. অমসুং এম.এল.এ.শিং, রাজ্য সরকারগী মন্ত্রী পুম্নমক অমসুং মফমসিদা মশিং য়াম্না লেংবীরক্লিবা ঐহাক্কী নুংশিরবা ইচিল ইনাওশিং!
ঙসি গুজরাতকী গৌরব অভিয়ান অসিদা ঐহাক্না য়াম্না চাউথোকচবা ফাওজরি। ঐহাক্না মুখ্য মন্ত্রী ওইনা চহি কয়া মীয়ামগীদমক্তা থবক তৌরম্মি। অদুবু, ত্রাইবেলগী লমদম অমদা অসুক য়াম্না চাউবা থৌরম অমা পাংথোকপসি ঐহাক্কী মতমদদি ফংখিদে। ঙসি ঐহাক্না য়াওজবা ফংবা অসিনা ঐহাক্না চাউথোকচরিবনি। অদুগা ঐহাক্না গুজরাত থাদোক্লবা মতুংদা গুজরাতকী সেবাগীদমক্তা থোক্লকপা মীওই খুদিংনা মশাগী থৌদাং নীংথিনা পাংথোকপা অসিনসু ঐহাক্না ঙসি চাউথোকচরিবনি। ঙসিদি, শ্রী ভুপেন্দ্র ভাই পতেল অমসুং শ্রী সি.আর. পতেলগী পুংবানা থৱাই য়াওবগা লোয়ননা মীয়ামদা অনৌবা থাজবা অমসু পীরি। মদুনা মরম ওইরগা, ঙসি ঐহাক্না মীওই লাখ ৫ হেনবনা ঐহাক্কী মাঙদা তিনবা উবা ফংলিবনি। ঐহাক্কী মতমদা পাংথোকপা ঙমহৌদবশিংবু ঐহাক্কী মরুপশিংনা পাংথোকপা অসিদা ঐহাক্না চাউথোকচৈ। মসিদা নত্তে, অদোম্বু মীয়াম্না নুংশিবসু নোংম-নোংমগী হেনগৎলি। মসিনসু ঐহাক্না চাউথোকচরিবনি। ঐহাক্না নবসারীগী শেংলবা লমদম অসিদগী উনাই ইমা লাইশঙবুসু কোক নোন্দুনা খুরুমজরি। ত্রাইবেলশিংগী পাঙ্গল অমসুং ৱারেপকী লমদম অসিদা ঐহাক্না গুজরাত গৌরব অভিয়ান য়াওবা ফংলিবা অসিদসু ঐহাক্না চাউথোকচরি। মমাংগী দিকেদ অনিদা খোঙজেল থুবা অমসুং হীরম খুদিংমক মনুং চনবা চাউখৎ-থৌরাং লৈখিবা অমসুং মসিদগী অনৌবা অপাম্বা কয়া থোক্লকখিবসি গুজরাতকী চাউথোকচনীংঙাই ওইবা ৱাফম অমনি। দবল ইঞ্জিন সরকার অসিনা চৎনবী অসিবু তুংলমচত্তা থম্মোই শেংনা পুদুনা চৎলি। ঐহাক্না ঙসি লুপা করোর লিশিং ৩গী প্রোজেক্তশিং শঙ্গাবা, উরেপ উয়ুং তম্বা অমসুং ভুমী পুজনগী তৌবগী খুদোংচাবা ফংলি। ঐহাক্না ভুপেন্দ্র ভাইজী অমসুং রাজ্য সরকারগী লমন তোন্সিল্লে। য়াইফরবা থৌরম অসিদা শরুক য়ানবা ঐহাক্কী ইফমদা পাউজেল পীবিরকপগী অদোম্বু ঐহাক্না ইকায় খুম্নজরি। প্রোজেক্তশিং অসিনা সুরত, নভসারী, বলসার অমসুং খা গুজরাতকী তাপী জিলাদা লৈবা মীওইশিংগী পুন্সি মহিং হেন্না ফগৎহল্লগনি। মৈ, ঈশিং, শোরোক, হকশেল, এজুকেসন অমসুং মখল খুদিংগী কন্নেক্তিবিতীগী প্রোজেক্তশিং অসিনা মরু ওইনা ত্রাইবেলগী লমদমদা লাকপা মতমদা মখোয়বু খুদোংচাবা কয়া অমসুং থবক্কী অনৌবা খুদোংচাবা কয়াগা মরী লৈনহনগনি। অসিগুম্বা চাউখৎপগী স্কিম কয়া অসিগীদমক্তা ঐহাক্না লমদম অসিগী ইচিল ইনাও অমসুং গুজরাত অপুনববু থাগৎচরি।
ইচিল ইনাওশিং,
চহি ৮গী মমাংদা অদোম্না ঐহাক্কী ইফমদা য়াইফ থৌজাল কয়াগা লোয়ননা থাজবা থম্বীদুনা লৈবাক্কী সেবা তৌবগী থৌদাং পাংথোক্নবা ঐহাকপু দিল্লীদা থাবীখিবনি। মমাংগী চহি ৮দা ঐখোয়না মীয়ামগী অনৌবা কাংলুপ অমসুং লমদম কয়াবু চাউখৎ-থৌরাং অমসুং অনীংবা অপাম্বা কয়াগা মরী লৈনহনখি। লাইরবা, শোত্থরবা, মীরাইবীরবা, ত্রাইবেল, নুপী অমসুং অৱাবা নংগনবা মীওইশিংনা নোংমগী তঙাই ফদবশিং খক ফংনবা মখোয়গী মপুন্সি পুম্বা লেনখিবগী মতম অমা লৈরম্মি। মমাংগী মতমদা, মখোয়গী চাউখৎ-থৌরাংদা সরকারনা মিৎয়েং অমত্তা চঙবীরমদে। নীংতম্বা মতুংদা মতম শাংনা পাল্লম্বা সরকারনা চাউখৎ-থৌরাংদা মিৎয়েং অমত্তা চঙলমদে। চাউখৎপগী তঙাই সেক্তর, মীওই কাংলুপকী চাউখৎ-থৌরাংগী করিমত্তা খনবীরমদে, মসি করিগীনো হায়বদা মখোয়না হোৎনবা তনবদগীনি। অফবা শোরোক্কী খ্বাইদগী তঙাই ফদবা কদাইদা লৈ, খুঙ্গংদা লৈ, ত্রাইবেলগী মফমশিংদা লৈ। মমাংগী চহি ৮গী মনুংদা পক্কা য়ুম ফংখিবা, মৈ ফংখিবা, অমাংশঙ শাবীখিবা অমসুং গ্যাস কন্নেক্সন ফংখিবা মীওইশিংগী অচৌবা শরুক্তি ঐহাক্কী ত্রাইবেল, দলিত অমসুং শোত্থরবা ইচিল ইনাওশিংনি। থক্নবা অফবা ঈশিংগী তঙাই ফদবা কনাদা লৈ, ঐখোয়গী খুঙ্গং, ত্রাইবেল, লাইরবশিংগী মনাক্তা লৈ। অদুগা ভেক্সিন কাপ্পগী মতাংদসু শহরগী মফমদদি অদুমক থুনা ফংগনি। মনুং হঞ্জিনবা খুঙ্গং, লাইরবা অমসুং ত্রাইবেলগী মনাক্তা ভেক্সিন য়ৌরকপদদি চহি কয়া অমা চঙলমগনি। তি.ভি., পাউচেনচিংবশিংদা পংহাইদা হায়নরমগনি অদুবু তসেংবা ফংবদি অমত্তা ফংলম্লোই। অদুবু, গুজরাতকী ইচিল ইনাওশিংনা পাউখুম অমুক্তা পীবীয়ু। অদোম তীকা কাপ্লবা নত্ত্রো? লেম্না তীকা কাপ্লবা নত্ত্রো? মনুং হঞ্জিনবা জংগলশিংগীদমক্তা খনবা হায়বসি ঐখোয়গী সংস্কারদা য়াওই।
মরূপশিং,
বেঙ্কিংগী খুদোংচাবা খ্বাইদগী ফংদবা মীওই কাঙলুপসু খুঙ্গং অমসুং ত্রাইবেল মীওইশিংনি। মমাংগী চহি ৮দা, সবকা সাথ, সবকা বিকাসকী মন্ত্রা ইন্দুনা ঐখোয়গী সরকারনা লাইরবশিংগী য়াইফ য়ুম্বাল অমসুং মখোয়দা তঙাই ফদবা খুদোংচাবশিং ফংহন্নবা খ্বাইদগী অহেনবা মিৎয়েং চঙখি।
মরূপশিং,
ঐখোয়গী সরকারনা ১০০%গী চাংদা লাইরবশিংগী মপাঙ্গল হাপ্নবগীদমক্তা খোঙথাং পায়খৎপা হৌখ্রবনি। লাইরবা, ত্রাইবেল অমত্তনা স্কিম অমত্তগী খুদোংচাবা নাথোক্তনবা, মখোয়গীদমক্তা শেম শাখিবা স্কিমশিংগী কান্নবা মখোয়দা শোইদনা ফংহন্নবা ঐখোয়গী সরকারনা খোঙজেল লৈনা থবক পায়খৎলি।
মরূপশিং,
ঐহাক্না মফমশিংদা য়ৌরকপদা খরা থেংখ্রে। মরমদি, ঐহাক্না লমদমসিগী ত্রাইবেল মীওইশিংগা ৱারী শান্নবা অমসুং মখোয়গী হরাও নুংঙাইগী ৱারী তাবদা মতম খরা চঙখিবননি। সরকারগী স্কিমশিংগী বেনিফিশরীশিংনা করি কান্নবা ফংলে হায়বা খঙনবা ঐহাক্না হোৎনরম্বনি। মীয়ামগা অসুম্না পাউ ফাওনবা মতমদা, চাউখৎ-থৌরাংগী খুদোংচাবা কয়া হেনগৎলি। গুজরাতকী দবল ইঞ্জিন সরকারনা মীয়াম্বু চাম্মদা চাম্মগী চাংদা মপাঙ্গল হাপ্নবা কন্না হোৎনরি। মসিগীদমক্তা ঐহাক্না ভুপেন্দ্র ভাই অমসুং সি.আর. পাতিলজীবু থাগৎচরি।
ঐহাক্না মফমসিদা মতম কুইরবগী তুংদা লাক্লিবনি, অদুনা থাইনগী মতম কয়া অমা নীংশিংবা হায়বা মহৌশানি। ঐহাক্কা অদোমগগী মরী অসি চহি কয়াগী ওইরমগনি? মতমদুদদি, চত্থোক চৎশিন তৌবগী পাম্বৈসু চাউখৎপা নত্তে। মফমসিদা লাকপদা বস তোংদুনা, পোৎলুম কয়া পুদুনা লাক্লম্বনি। মফমসিগী ইমুং কয়া অমগী মরক্তা ঐহাক্না চহি কয়া লৈরম্মি। চাক লাম্বগী তাঞ্জা অমত্তা অদোম্না ফংহনখিদে। অসিগুম্বা মীনুংশি অমসুং থৌজালনা ঐহাক্কী পাঙ্গল ওইরিবনি। ত্রাইবেল ইচিল ইনাওশিংগী মরক্তা থবক তৌবগী খুদোংচাবা ঐহাক্না ফংজখিবনি। মসিদগী হেন্দোক্তুনা ঐহাক্না মখোয়গী মফমদগী তমজনীংঙাই ওইবা কয়া অমসু তমজখি। অফবা মতৌ, লু-নানবা অমসুং লিচৎ-শাজৎ, ঐখোয়না দাংদা নত্ত্রগা ত্রাইবেলশিংগী অতোপ্পা মফমদা চৎলুবা খুদিংদা, অয়ুক ওইরো, নুংথিল ওইরো, মীপুম খুদিংনা লাইন্দা লোইনা চৎলি। অমনা অমগী তুংদা লোইনা চৎনৈ। মখোয়না ৱাখল য়াম্না তানা পুন্সি হিংই। ঙসিদি, ত্রাইবেল খুন্নাই অসি খুন্নাইগীদমক্তা হিংমিন্নবা, থৌগল ফজবা, অকোয়বগী ফিভম ইকায় খুম্ননা চৎপা খুন্নাই অমা ওইরে।
মতম অমদা গুজরাত্তা ঈশিং য়াম্না ৱারম্মি, খুঙ্গং অমত্তদা ঈশিং তেঙ্কী লৈরমদে, হেন্দ পম্প খিল্লবসু, মদুগী ঈশিংনা থা ১২গী মনুংদা অদুম কংই। অদুবু, মফমসিদা মুখ্য মন্ত্রী অমা লাকখি। লমদমসিগী য়াইফ য়ুম্বালগী থৌদাং লৌখি। মহাক্না গুজরাতকী জাম্নগরদা ঈশিং তেঙ্কী শাখি, মদুগী শঙ্গাবসু মহাক্না পাংথোকখি। মসিগী মতাংদা পাউচেগী হেদলাইন্দা পাউ য়াম্না ফোঙখি। অসিগুম্বা মতম কয়া অমা গুজরাতনা উখ্রে। মতমদুগা হৌজিক্কী মতমগা খেন্নরে। লুপা করোর লিশিং ৩গী প্রোজেক্ত লাকপা হায়বসি মতমদুদা খল্লুবা নত্তে। ঐহাক্না ঙসি ত্রাইবেলগী চাউখৎ-থৌরাংগীদমক্তা লুপা করোর ৩গী প্রোজেক্ত শঙ্গাবা অসিদা য়াম্না চাউথোচবা ফাওরি। অদুগা চৎনবী অমা ওইনা, মফমসিদা থবক অমা হেক্তা হৌবা মতমদা মীওই খরবা ৱা ঙাঙবা হেক্তা হৌই। মীখল লাক্লে, অদুনা থবক তৌরিবনি হায়নৈ। ঐহাক্না সরকারগী মনুংদা লৈরকপা চাউরাক্না চহি ২২-২৩ শুরে। চাউখৎ-থৌরাংগী থবক পায়খত্তবা চয়োল অমত্তা লৈখিদ্রি। করিগুম্বা লৈরবদি পুথোকপীরকউ, মসি ঐহাক্কী চেলেঞ্জনি। অদুবু, অরানবা থিবা মীওই য়াম্না লৈ, মীখল লাকপগী থবক তৌরিবনি হায়রিবসি মখোয় ঙাক্তনি। ঐহাক্না হায়রিবসি হায়দবা য়াদবদগী হায়রিবনি। ঐখোয়না ইং ২০১৮দা মফমসিদা লাক্তুনা ৱাতর সপ্লাইগী অচৌবা থৌরাং পুরকপদা ইং ২০১৯দা মীখল লৈবনা তৌরিবনি হায়না কনানা হায়নখি। ঙসিদি, মখোয়গী ৱারোলশিংনা অরানবা ওইরকপদা ঐহাক্না চাউথোকচৈ। ঙসিদি, ঐখোয়না থক্নবা ঈশিং ফংহল্লে। অসিগুম্বা অফবা থবক্কী মখোয়না তসেংবা মগুন খঙদে। ঐখোয়না হোৎনরিবা অসিদি মীখলদা মায় পাক্নবা নত্তে। ঐখোয়দি লৈবাক্কী অফবা তৌনবগীদমক্তা লৈবনি। মীখলদি মীয়াম্না মায় পাকহনবনি। মীয়ামগী থৌজালদগী ঐখোয়না ঙসি মফমসিদা লৈরিবনি। এয়র এস্তোল প্রোজেক্ত অসিদি ইঞ্জিনিয়রিংগী মালেমদা য়াম্না শীংথানীংঙাই ওইবা থৌওং অমনি। মতাং অসিদা ঐহাক্না ইঞ্জিনিয়রিংগী কোলেজশিংগী মহৈরোইদা করিগুম্বা ৱাফম খরা থমজনীংই। দাঙ্কীদা ঐখোয়না নর্মদাগী ঈশিং চিংখৎলিবা, অদুগা মফম অসিদসু ঐখোয়না ঈশিং চিংখৎপগী থৌওং অসি ইঞ্জিনিয়রিং মহৈরোইশিংনা লাক্তুনা নীংথিনা য়েংহন্নীংই। প্রোফেসরশিংসু লাক্তুনা য়েংহন্নীংই। চিংগী অনেম-অৱাংগী লম্মিৎ তুম্মিৎ অসিদা অসিদা ঈশিং পুরক্লিবা, ঈশিংগী প্রেসর নীংথিনা হোৎলিবা, পাইপ তিংবগী মওং-মতৌ অসি য়াম্না চাউবা থৌওং অমনি। ঐহাক্না ধরমপুরগী তোঙানবা মফম কয়াদা লৈরম্মি। সাপুতারাদসু লৈরম্মি। নোং য়াম্না তাই, অদুবু ঈশিংদি অমত্তা লৈহৌদে, ঈশিং পুম্নমক লোইনা চেন্থখি। অসিগুম্বা ফিভম অসি ঐখোয়না মতম পুম্বদা থেংনদুনা লাকখি। মদুদগী ঐখোয়না অহানবা ওইনা ৱারেপ লৌখিবনি। অৱাংবা চিংদা লৈবা ওইরো, মফম অমা হেক্তদা লৈবা ওইরো, ঐখোয়গী ত্রাইবেল ইচিল ইনাও ওইরো, জংগলদা লৈবা ইচিল ইনাওশিং ওইরো, মখোয় খুদিংনা ঈশিং ফংবগী হক লৈ হায়না ঐখোয়না ৱারেপখি। মসিগীদমক্তা ঐখোয়না অচৌবা খোঙথাং পায়খৎখিবনি।
ঐখোয়না উরেপ উয়ুং তম্বা থবকশিংগী শঙ্গাবসু ঐখোয়না পাংথোক্কনি হায়না ঐখোয়না হায়দুনা লাকপনি। ঙসিগী শঙ্গাবগী লাইবক ফবসু ঐহাক্না ফংজবা অসিদা ঐহাক্না চাউথোকচৈ। ঐখোয়না মীয়ামগীদমক্তা হিংবা, মীয়ামগীদমক্তা অৱাবা খাঙবা হায়বসিদা ঐখোয়না খোঙফম চেৎলি। রাজনিতীগী অনেম অৱাংদা ঐখোয়না মতম মাংহন্দে। ঐখোয়না সরকারগী মনুংদা লৈববু মীয়ামগী সেবা তৌবা ফংবগী খুদোংচাবনি হায়না লৌই। ঐখোয়না মীয়ামগী অফবতা খল্লি। কোরোনাগী ইরাং মালেম শিনবা থুংবদা লাকখি। অদুবু ভেক্সিন অসুক য়াম্না কাপ্পা ঙম্বা লৈবাক অমখক্তনি, মদুদি হিন্দুস্তান্নি। দোজ করোর ২০০ কাপখিবনি। ঙসিদি, সান্দলপোর, খেরগাম, রুম্লা, মান্দবীদা ঈশিং ফংলে, মসিনা মীয়ামগী পাঙ্গলসু হেনগৎহল্লে। অদুগা ঙসি প্রোজেক্ত কয়া অমগী উরেপ উয়ুংসু তম্লে। মীওই লাখ ১১ হেনবগী খুদোংচাদবা কয়া কোক্লগনি, মসিগুম্বা থবক্নি ঐখোয়না পাংথোক্লিবা। ঐখোয়গী জেসিংপুরা ওইরো, নারনপুরা ওইরো, সোনগর ওইরো, ঐখোয়না ঈশিং য়ৌহনবগী স্কিম চলায়রিবা, ভুমী পুজন তৌরিবা অসিদি মফমসিগী মীওই লাখ ১৪গী পুন্সিদা ঈশিং মতিক চানা ফংহন্নবনি, ঈশিংগী মপু ওইহন্নবনি। মরুপশিং, জল জীবন মিসনগী মখাদা গুজরাত্তা পাংথোক্লিবা অসি অদোম খঙলমগনি, চহি ২০গী মীওই অমসুং চহি ২৫গী মীওইশিংন্দি খঙদবসু য়াই। মখোয়গী মথকশিংনদি খঙগনি। ঐখোয়গী ইপা-ইপুনা করম্বা মতম মাইয়োক্নখি। ঐখোয়গী অহল-লমনশিংনা থেংনখিবা খুদোংচাদবশিংবু ঐখোয়গী হৌরক্লিবা চারোন-শুরোনশিংনা থেংনহন্দনবা ঐখোয়না খোঙফম চেৎলি। মরম অদুনা, স্কিমশিং অসিনা অশেংবা ঈশিং, মীপুম খুদিংগী মগুন লৈবা এজুকেসন ফংবগুম্বা তঙাই ফদবা খুদোংচাবশিং শোইদনা ফংহল্লিবনি। লমদম অমদা সাইন্স স্কুল অমা ফাওবা লৈরমদবা মতমগা য়েংনরুবা মতমদা হৌজিক্কী মতমদদি অনৌবা মেদিকেল কোলেজ অমসুং য়ুনিভর্সিতী লৈরক্লি। ইনফ্রাস্ত্রকচর, এজুকেসন, ব্যুজিনেস, কন্নেক্তিবিতীগা মরী লৈনবা স্কিমশিংনা মরম ওইরগা মনুং হঞ্জিনবা মফমশিংগী পুন্সি মহিংদা অহোংবা কয়া লাক্লিবনি। মেদিকেল অমসুং ইঞ্জিনিয়রিং ফাওবা য়াওনা তেক্নিকেল কোর্স কয়াবু মমালোন্দা তম্বীবনা ও.বি.সি. অমসুং ত্রাইবেল অঙাংশিংগী খুদোংচাবা কয়া হাংদোক্কনি। ঙসিদি, ত্রাইবেল লমদমশিংদা য়ুনিভর্সিতী শারি। গোবিন্দগুরু, বির্সা মুন্দাগী মিংদা য়ুনিভর্সিতী কয়া শারি। মরূপশিং, চাউখৎসি হায়রবদি, মনুং হঞ্জিনবা জংগলসু য়ৌশিনবা তাবনি। মসিগী থবকসি ঐখোয়না পাংথোক্লিবনি। মীওই লাখ কয়াগী পুন্সিদা অহোংবা পুরক্নবা পায়খৎপা থবকশিংনি। শোরোক ওইরো, য়ুম্থোং খুদিংদা ওপ্তিকেল ফাইবর য়ৌহনবা ওইরো, নবসারী অমসুং দাং জিলানা মসিগী খুদোংচাবা খ্বাইদগী হেন্না ফংগনি। ঐহাক্না দাং অমসুং খা গুজরাতপু নেচরেল ফার্মিংদা মায় ওন্সিনবগীদমক্তা থাগৎচনীংই। ঙসিদি, নবসারীদা লুপা করোর ৫০০ হেনবগী হোস্পিতাল অমসুং মেদিকেল কোলেজতগী মীওই লাখ ১০ হেনবনা কান্নবা ফংগনি। ত্রাইবেল ইচিল ইনাওশিংগী অঙাংশিংনা দাক্তর ওইনবা নত্ত্রগা ইঞ্জিনিয়র ওইনবা ইংলিশ তম্বগী মথৌ তাদ্রে। মমালোলদা তমহন্দুনা ঐখোয়না মখোয়বু দাক্তর, ইঞ্জিনিয়র ওইহনগনি। মরুপশিং, ঐহাক্না গুজরাত্তা লৈরিঙৈদা বন বন্ধু কলয়ান য়োজনা হৌদোক্লম্বনি। হৌজিক, ঐখোয়গী ভুপেন্দ্র ভাইগী লুচিং মখাদা স্কিম অসিগী মরিশুবা তাঙ্কক্কী থবক পায়খৎলি। অদুগা লুপা করোর লিশিং ১৪না চাউখৎ-থৌরাংবু কদাই ফাওবা য়ৌহনবা ঙম্বগে হায়বসিগী খুদম মসিনা ওইরি। ঐহাক্না মফমসিদা বাদী প্রোজেক্ত হৌদোকখিবা ঙসিসু নীংশিংলি। ঐখোয়গী মমাংগী রাস্ত্রপতি শ্রী অবদুল কলামজীনা প্রোজেক্ত অসি য়েংবা লাকপনি। মশাগী মপোক নুমিৎকী থৌরম পাংথোক্তনা বাদীগী লমদমদা নুমিৎ চুপ্পা অমা লৈরম্বনি। বাদী প্রোজেক্ত অসি করিনো হায়বা খঙলবা তুংদা মহাক্না ঐহাক্কী নাক্তা লাক্লগা “মোদীজী, অদোম্না খুঙ্গংগী মীয়ামগী পুন্সিদা অহোংবা পুরকপগী তসেংবা থবক পাংথোক্লি” হায়না হায়খিবনি। বাদী প্রোজেক্তনা ঐখোয়গী ত্রাইবেলশিংগী একর তংখাইগী লম, অকুৎপা লম, অপীকপা লম ওইরবসু, করিমত্তা থানদবা লমশিংদা মখোয়না কন্না থবক শুরি। মসিদা মখোয়না কাজু থারি। মরুপশিং, চাউখৎপা অসি হীরম খুদিংগী ওইগদবনি, হীরম খুদিং থেংগদবনি, পুম্নমক্কী ওইগদবনি অমসুং লম খুদিংদা য়ৌগদবনি। ঐখোয়না মাইকৈ অসিদা থবক পায়খৎলি। অসিগুম্বা থবক কয়া অমা ঙসিদি গুজরাতকী লমদমদা পায়খৎলি। অদুগা অদোম মশিং য়াম্বনা লেংবীরক্তুনা থৌজাল পীবীবা অসিনা ঐহাক্কী ইফমদা অহেনবা থবক তৌবগী পাঙ্গল হাপ্পীরে। মসিগী পাঙ্গল অসিনা গুজরাতপু তুং লমচত্তা পুগদৌরিবনি, হিন্দুস্তানবু চাউখৎহনগদৌরিবনি। ঐহাক্না অদোমগী থৌজালগীদমক্তা পুম্নমকপু অমুক্কা হন্না থাগৎচরি। অসিগুম্বা কান্নবা থবক কয়া অকক্নবা মতমগী মনুংদা পায়খৎপগীদমক্তা ঐহাক্না রাজ্য সরকারবুসু অমুক্কা হন্না থাগৎচরি। ভারত ইমানা য়াইফরে, ভারত ইমানা য়াইফরে, ভারত ইমানা য়াইফরে।


text:
- অশোক-অপনশিংনা চহি পুম্নমক্কী অঙাংশীংবু শোকহল্লি। চহি 5গী মখাদা লৈবা নুপীমচা অমসুং নুপামচাশীং অসি মরুওইনা রিস্ক লৈ। নুপীমচাশীংদগী নুপামচাশীংনা হেন্না অশোক-অপনশীংদগী শি।
- খ্বাইদগী তোইনা থোকপা শোক-পনবশীং অদুদি গারি থৌবদা শোক-পনবা, শীবা য়াবা নত্তনা ঈরাক্নবা (করিগুম্বা মতমদা ঈরাক্নগে তৌবা হায়নসু কৌনবা), মৈনা চাকপা, তাবা অমসুং পোইজনিং অসিনি।
- গারি থৌবদা শোক-পনবা অমসুং ঈরাক্নবা অসি শোক-পনবনা থোকহনবা শিবগী মরুওইবা মরমশীংনি।
- অঙাংশীংনা শোক-পনগনবা খ্বাইদগী কমন ওইবা মফম অসি মখোয়গী ময়ুমগী অকোইবসিনি।
- শোক-পনবা অয়াম্বশীংদি থীংবা ঙম্মী।
মরুওইবা ৱাফমশীং:
- করিগুম্বা মমা-মপাশীং অমসুং শেন্নরিবা মীওইশীংনা অঙাংশীংবু চেক্সিন্না শেন্নরবদি অমসুং মখোয়গী অকোয়রোন অদু শাফনা থম্লবদি শাথীনা শোক-পনবা কয়া থীংবা ঙম্মী।
- চহি নৌরিবা অঙাংশীংদি শোরোক্তা নত্ত্রগা শোরোক্কী মনাক্তা রিস্ক লৈ। মখোয়না শোরোক্তা নত্ত্রগা শোরোক্কী মনাক্তা শান্নরোইদবনি অমসুং মখোয়না শোরোক লানবা মতমদা মতম চুপ্পদা অহন অমা লোয়নগদবনি। মখোয়না বাইসাইকল নত্ত্রগা মোতোরসাইকল অমা থৌবা মতমদা হেলমেট অমা উপকদবনি অমসুং গারিদা তোংহনবা মতমদা চহিগা চান্নবা ফানবা মরি অমনা ফাজিনগদবনি।
- অঙাংশীংদি মিনট অনিদগী হেন্না তাথবা মতমদা অমসুং ঈশীং য়ামদবা মফম অমদসু হায়বদি, ঈরুজনবা অচৌবা খুদেংদফাউবা ঈরাক্নবা ঙম্মী। মখোয়বু মথন্তা নত্ত্রগা ঈশীং মনাক্তা থাদোক্লোইদবনি।
- অঙাংশীংবু মৈ, থোংনবা ষ্টোবশীং, অশাবা মহি অমসুং চিঞ্জাকশীং, অমসুং মকু য়াউদবা ৱায়রশীংদগী লাপ্না থমদুনা মৈ চাকপদগী থীংবা য়াই।
- মথক্তগী তাবা হায়বসি চহি নৌরিবা অঙাংশিংগীদমক্তদি শোক-পনবা থোকহন্নবগী খ্বাইদগী অচৌবা মরম্নি। কৈরাক, বেলকোনি, য়ুমথক, থোংনাউ, শান্ননবা অমসুং তুম্নবগী মফমশীং অসি ভর্টিকেল ওইবা বারশীং অমসুং পলশীং শিজিন্নদুনা শাফবা ওইহন্দুনা অঙাংশীংবু তাবদগী ঙাকথোকপা য়াই।
- মেদিসিনশীং, পোইজনশীং, তিলহাৎ হিদাকশীং, ব্লিচ, এসিদ অমসুং হারশীং অমসুং পেরাফিনগুম্বা (কেরোসিন) ফুএলশীং অসি অঙাংশিংনা উরোইদবা অমসুং ফংলোইদবা মফমশীংদা চেক্সিন্না থমগদবনি। খুদোংথীবা য়াবা পোৎ-চৈশীং, ময়েক শেংনা মমীং থারবা পাত্রশীংদা থমগদবনি অমসুং কৈদৌঙৈদা থক্নবা বোতলশীংদা থম্লোইদবনি। পোইজন চেনবা পোৎ-চৈগীদমক্তদি, অঙাংশীংনা চংলোইদবা মফমদা থমগদবনি।
- ছুরিশীং, কাতিশীং, অথৌবা নত্ত্রগা অতুম্বা পোৎ-চৈশীং অমসুং অকায়বা গ্লাসশীংনা শাথীবা অশোক অপনশীং থোকহনবা য়াই। পোৎ-চৈশীং অসি অঙাংশীংনা ফংলোইদবা মফমদা থমগদবনি। শ্বর ফুলহনবা য়াবা প্লাষ্টিক খাউশীং অসি চহি নৌরিবা অঙাংশীংদগী লাপ্না থমগদবনি।
- চহি নৌরিবা অঙাংশীংদি পোৎ-চৈশীং অসি মখোয়গী মচিন্না হুকচিল্লি। খৌনাউদা পনবা থোক্তনবা, শেলয়েক, হৱাই মরু অমসুং কুদামশীংনচিংবা অপীকপা পোৎ-চৈশীং অসি মখোয়না ফংলোইদবা মফমদা থমগদবনি। অঙাংশিংগী চানবশীং অদু লায়না শায়বা অমসুং য়োৎপা য়ানবা পীক্না শোইগদবনি।
সপোর্ট তৌরিবা ইনফোর্মেসন
করিগুম্বা মমা-মপাশীং অমসুং শেন্নরিবা মীওইশীংনা অঙাংশীংবু চেক্সিন্না শেন্নরবদি অমসুং মখোয়গী অকোয়রোন অদু শাফনা থম্লবদি শাথীনা শোক-পনবা কয়া থীংবা ঙম্মী।
চহি নৌরিবা অঙাংশীংনা, মরুওইনা মখোয় মশানা চেন-চোংবা ঙম্লকপা থা 12দগী চহি 4গী মরক্তা লৈবা মতমদা মখোয়গী য়ুম মনাক্তা অশোক-অপন থোকপগী রিস্ক য়াম্না ৱাংই। অশোক-অপন অয়াম্বদি থোকহন্দবা য়াই। অঙাংশীংবু চেক্সিন্না য়েংশীনবীবা অমসুং মখোয়বু থোং-থাকপগী মৈশিং, ঈশীংগী সোর্সশীং, মখোয়না তাবা য়াবা মফমশীং, লম্বীশীং, অমসুং হু চেনবা, খৌনাউদা পনবা নত্ত্রগা শোকহনবা য়াবা খুদোংথীবশীংদগী লাপ্না লৈহন্দুনা থম্বা হায়বসি মরুওই।
চহি নৌরিবা অঙাংশীংদি শোরোক্তা নত্ত্রগা শোরোক্কী মনাক্তা রিস্ক লৈ। মখোয়না শোরোক্তা নত্ত্রগা শোরোক্কী মনাক্তা শান্নরোইদবনি অমসুং মখোয়না শোরোক লানবা মতমদা মতম চুপ্পদা অহন অমা লোয়নগদবনি। মখোয়না বাইসাইকল নত্ত্রগা মোতোরসাইকল অমা থৌবা মতমদা হেলমেট অমা উপকদবনি অমসুং গারিদা তোংহনবা মতমদা চহিগা চান্নবা ফানবা মরি অমনা ফাজিনগদবনি।
অঙাংশীংনা লম্বীদা লান্থোকপা নত্ত্রগা চৎপা মতমদা, নত্ত্রগা করিগুম্বা মখোয়না লম্বী মনাক নক্না শান্নবা মতমদা শোকপা য়াই। চহি নৌরিবা অঙাংশীংদি মখোয়না লম্বীদা চেন্দ্রিঙৈদা তুং-মাং য়েংদে।
ইমুং-মনুংশীংনা:
- অঙাংশীংবু চেক্সিন্না য়েংবা মথৌ তাই।
- অঙাংশীংবু লম্বীদা চেনখিদনবা য়ুম অদু খাজিনবা অমসুং গেট অদু লোনশীনবা তাই।
- অহল নত্ত্রগা চহি হনবা অঙাং অমগা লোয়নদনা লম্বী লান্থোক্তনবা নত্ত্রগা লম্বীদা চত্তনবা চহি নৌরিবা অঙাংশীংবু তাকপীবা মথৌ তাই।
- অঙাংশিংবু লম্বী মনাক নক্না শান্নবা থীংবা মথৌ তাই।
- লম্বীদা নত্ত্রগা লম্বীগী মনাক্তা চেনখিবা বোলশীং, অচেনবা শান্নপোৎশীং নত্ত্রগা তেলঙ্গানচিংবা তান্নদনবা অঙাংশিংবু তাকপীবা মথৌ তাই।
- অঙাংশীংবু লম্বীদা চেল্লিবা গারিশীংগা মায়োক্ননা লম্বীগী মতাইদা চৎনবা তাকপী-তম্বীবা মথৌ তাই।
- করিগুম্বা মতাইদা চৎনবা লম্বীগী শরুক লৈরবদি, অঙাংশীংবু শোরোক্তা চৎপগী মহুত্তা মদুদা চৎনবা তাকপী-তম্বীবা মথৌ তাই।
শোরোক লান্থোকপা মতমদা, চহি নৌরিবা অঙাংশীংবু:
- শোরোক্কী নাকলদা লেপ্নবা তাকপীগদবনি।
- নাকল অনিমক য়েংনবা তাকপীগদবনি।
- লান্থোক্ত্রিঙৈগী মমাংদা কার নত্ত্রগা অতোপ্পা গারিশীংগী মখোল তানবা তাকপীগদবনি।
- অতোপ্পা মীওই অমগী মখুত্তা শম্নবা তাকপীগদবনি।
- চৎকদবনি অমসুং চেল্লোইদবনি হায়বা তম্বীগদবনি।
- সহরগী মফমশীংদা, খোংলম্বী শীজিন্ননবা তাকপীগদবনি।
- অকোনবা নত্ত্রগা খামদুনা থম্বা কারগী মরক্তা শোরোক লান্দনবা তাকপীগদবনি।
- গারি কন্না থৌরিবা শোরোকশীংদা লান্থোক্তনবা তাকপীগদবনি।
অঙাংশীংনা করিগুম্বা কারগী মমাংগী সিত্তা তোংদুনা চৎলবা, ত্রক নত্ত্রগা লৌউ-শিংউগী মেছিনশীংগী ফম্ফমদা য়েংশিন্দনা তোংহল্লবা নত্ত্রগা মোতোরসাইকল অমদা তোংহল্লবদি শাথীনা শোক-পনবগী অহেনবা রিস্ক লৈ।
কার অমদা, অঙাংশীংনা সেন্টিমিটর 150 ৱাংলবা নত্ত্রগা চহি 10 শুদুনা এদল্টকী সিট বেল্ট অমা শিজিন্নবা ঙমদ্রিফাউবা, মখোয়না চহিগা চুনবা চাইল্ড রেষ্ট্রেন্ট নত্ত্রগা বুষ্টর সিট অমা শীজিন্নগদবনি।
মোটোরবাইক অমদা মমা-মপা নত্ত্রগা অতৈ শেন্নরিবশীংগা চৎমীন্নবা মতমদা, অঙাং য়াউনা তোংলিবা মীওই খুদিংমক্না, এক্সিদেন্ট থোক্লবসু নান্থোক্তনবা মওংদা, খদাংদা ফজনা ফাজিল্লবা হেলমেট অমা উপকদবনি।
বাইসাইকল এক্সিদেন্টশীং অসিনা অঙাংশীংবু শোক-পলহনবগী অমসুং শিহনবগী তোইনা থোকপা মরম অমা ওইরি। অঙাং পুম্নমক্না রোদ সেফটিগী মরমদা খংজিনগদবনি অমসুং বাইক অমা থৌবা মতমদা বাইসাইকল হেলমেট অমা উপকদবনি।
অঙাংশীংদি মিনট অনিদগী হেন্না তাথবা মতমদা অমসুং ঈশীং য়ামদবা মফম অমদসু হায়বদি, ঈরুজনবা অচৌবা খুদেংদফাউবা ঈরাক্নবা ঙম্মী। মখোয়বু মথন্তা নত্ত্রগা ঈশীং মনাক্তা থাদোক্লোইদবনি।
ঈরাক্নবনা ব্রেন শোক-পনবা নত্ত্রগা শিহনবা য়াই। অঙাংশীংবু ঈরাক্নবদগী ঙাকথোক্নবা, মমা-মপা অমসুং অতৈ শেন্নরিবশীংনা ঈশীং মনাক্তা নত্ত্রগা ঈশীংদা লৈরিবা অঙাংশিংবু মতম চুপ্পদা কুপ্না শেন্নগদবনি।
ঈশীং লৈবা মফমদা, মখাগীসি পাংথোকপা মরুওই:
- অঙাংশীংনা হাংদোকপা ঙমদনবা গুহা অমসুং ঈশীংগী তেঙ্কিশীং মখুম কুপশীনবা।
- শিজিন্নদবা মতমদা খুদেং অমসুং বাল্টিনশীং উপশীন্দনা থম্বা, অমসুং ঈরুজরিবা অঙাংশিংবু মতম চুপ্পদা য়েংশিনবীবা।
- অঙাংশীংবু খোং অমসুং কেনেলশীংদগী লাপ্না লৈনবা তাকপীবা।
- অঙাংশীংবু ঈশীং মনাক্তা চৎপা থীংনবা, পুখ্রি-তুরেলগী মনাক নক্না লৈবা ইমুংশিঙনা য়ুমগী অকোয়বদা শম্বল খাজিনবা অমসুং গেট লোন্সিনবা।
- অঙাংশীংনা ঈশিংদা চত্তনবা পুখ্রিশীং অয়ুংবা রেলশীংনা কুংনা খাজিনবা।
- ঈশিংদা লৈবা ইমুংশীংগী অঙাংশীংবু ঈশীংদা তাবা থীংনবা বেরন্দা, থোংনাউশীং অমসুং থোংশীংদা বারনা য়ুংনা খাজিনবা।
- ঈশীংদা নত্ত্রগা হি অমদা শান্নবা মতমদা ঈরোইবা হৈত্রিবা অঙাংশিং অমসুং চহি নৌরিবা অঙাংশীংবু এপ্রুভ তৌরবা তাউখৎনবা দিভাইস (লাইফ জেকেট) অমা লিৎপা।
- ঈরোইরিবা অঙাং পুম্নমকপু কুপ্না শেন্নবীবা।
- অঙাংশীংবু অকনবা ঈচেল লৈরিবা তুরেলশীংদা ঈরোইদনবা অমসুং কৈদৌঙৈদা মথন্তা ঈরোইদনবা তাকপী-তম্বীবা।
- ঈচাউ থোক্কনবা মফমশীংদা, ঈশীং হেনগৎলকপা মতমদা অঙাংশীংবু চেক্সিন্না য়েংবা; লৌশিং তারবা অঙাংশিং য়াউনা ইমুংগী মীওই পুম্নমকপু, করিগুম্বা য়ুম অদু থুনা থাদোক্কদবা ওইরবদি করম্বা শাফবা মফমদা চৎকদগে হায়বদু তাকপীবা।
অঙাংশীংবু মৈ, থোংনবা ষ্টোবশীং, অশাবা মহি অমসুং চিঞ্জাকশীং, অমসুং মকু য়াউদবা ৱায়রশীংদগী লাপ্না থমদুনা মৈ চাকপদগী থীংবা য়াই।
মৈনা চাকপা অমসুং পোকপা হায়বসি চহি নৌরিবা অঙাংশীংদা শাথীবা অশোক-অপন থোকহনবগী খ্বাইদগী তোইনা থেংনবা মরমশিংনি। মৈনা চাকপনা মতম পুম্বগী ওইনা দাকফম লৈহল্লি, অমসুং খরদি শিবফাউবা য়াই। মখোয় অসিগী মনুংদা অয়াম্বদি থোকহন্দবা য়াবা ওই।
খ্বাইদগী কমন ওইবা মৈনা চাকপগী থৌওং অসি মৈ নত্ত্রগা মৈরিগা হকথেংননা শোক্নবা নত্ত্রগা অশাবা পোৎ পায়রুবসিনি। অসিগুম্বা মখলগী মৈনা চাকপসি থীংনবগীদমক্তা:
- চহি নৌরিবা অঙাংশীংবু চাক থোংলিবা মৈ, মৈখেৎ, কেরোসিনগী থাউমৈ, কেন্দল অমসুং পেরাফিন অমসুং কেরোসিনগুম্বা মৈ হৌগনবা মহিশীংদগী লাপ্না থম্বীগদবনি।
- ষ্টোবশীংবু অপাকপা, অঙাংশিংনা ফংলোইদবা ৱাংখৎপা ফম্বাক অমদা থমগদবনি।
- করিগুম্বা ওপন ওইবা চাকথোংবগী মৈ অমা শিজিন্নরবদি, মদু হকথেংননা লৈমায়দা মৈ হৌগনু, মদুগী মহুত্তা লৈবাক্না শেম্বা লৈরং অমদা হৌ। লৈখোম, ৱা নত্ত্রগা অতোপ্পা পোৎশক্কী নত্ত্রগা প্লেপেন অমনা খাজিন্দুনা অপিকপা অঙাংশীংবু চাক থোংলিবা মফম অদু ফংহন্দবা য়াই।
- অপিকপা অঙাংশীংবু মৈ নত্ত্রগা থোং-থাক্লিবা মফমদা মথন্তা থাদোক্লোইদবনি।
- অঙাংশীংবু হিতর, অশাবা ইষ্ট্রি অমসুং অতৈ অশাবা খুৎলাঈশীংদগী লাপ্না থমগদবনি।
- কেন্দল অমা থাল্লিবা নত্ত্রগা মৈ হৌরিবা কা অমদা অঙাং অমবু কৈদৌঙৈদা মথন্তা থাদোক্লোইদবনি।
মৈ চাকপগী অতোপ্পা মরুওইবা মরম অমদি অশাবা মহি নত্ত্রগা চিঞ্জাকশীংনা মৈ চাকহনবসিনি। মসি থোকহন্দনবা:
- থোং-থাক্নবা কোলশীংগী পাইনবা হেন্দলশীং অদু অঙাংশিংনা ফংলোইদবা মফমদা থমগদবনি।
- অশাবা চিঞ্জাক অমসুং মহিশীং শাফবা মফম অমদা অমসুং অঙাংশীংনা ফংলোইদবা মফমদা থমগদবনি।
- অঙাংশীংনা ইরুজবা নত্ত্রগা ঈশীং চাইথবা মতমদা অশাবা ঈশীংগী কোঞ্জিন অদু মশা মথন্তনা লৈথোকহল্লোইদবনি।
- করিগুম্বা অঙাংনা অশাবা ঈশিং অদু থারবদি মৈনা পোকপদগী থীংনবা, ঈশীংগী হিটরশীংগী তেম্পেরেচর অদু মেদিয়ম ওইবা সেটিং অমদা থমগদবনি।
- অশাবা থক্নবশীং পায়রিবা মীগী নত্ত্রগা চাক শেম-শারিবা চাকশংগী অকোয়বদা অঙাংশীং চেন-চোংদুনা শান্নহল্লোইদবনি।
- অশাবা মহি নত্ত্রগা মপংশীং চারিঙৈদা অঙাং অমবু কৈদৌঙৈদা পায়রোইদবনি।
অঙাংশীংনা করিগুম্বা ইলেক্ত্রিসিতিগা শোক্নরুরবদি শাথীনা শোক চৎহনবা নত্ত্রগা মৈনা চাকহনবা য়াই। শোক চৎপা অমসুং মৈনা চাকপা থীংনবা:
- অঙাংশিংবু মখোয়গী খুৎশাশীং নত্ত্রগা অতৈ পোৎশকশীং ইলেক্ত্রিক্কী সোকেটশীংদা থীংজিন্দনবা তাকপীবা তাই।
- মৈগী সোকেটশীং শিজিন্নদনবা কুপশিনবীবা তাই।
- ইলেক্ত্রিক্কী ৱায়রশীং অঙাংশীংনা ফংদনবা মওংদা থম্বীগদবনি।
- য়াম্না খুদোংথীবা থোকহনবা য়াবা, মকু য়াউদবা ইলেক্ত্রিক্কী ৱায়রশীং ইন্সুলেটিং তেপ শীজিন্নদুনা কুপশীনগদবনি।
মথক্তগী তাবা হায়বসি চহি নৌরিবা অঙাংশিংগীদমক্তদি শোক-পনবা থোকহন্নবগী খ্বাইদগী অচৌবা মরম্নি। কৈরাক, বেলকোনি, য়ুমথক, থোংনাউ, শান্ননবা অমসুং তুম্নবগী মফমশীং অসি ভর্টিকেল ওইবা বারশীং অমসুং পলশীং শিজিন্নদুনা শাফবা ওইহন্দুনা অঙাংশীংবু তাবদগী ঙাকথোকপা য়াই।
অঙাংশীংনা চৎপা, চেনবা অমসুং চোংবা তম্বদা তোইনা তুশিল্লি। অসিগুম্বা তুশিনবশীংসিনা খেত্তৎহল্লি নত্ত্রগা খোত্তৎহল্লি। করিগুম্বা মতমদা তুশীনবনা শরু তেকহনবা, কোক শোকহনবা নত্ত্রগা শিবা য়াউনা অতৈ শাথীনা শোক-পনবশীং থোকহল্লি।
য়েংশিন্দনা থম্বা অঙাংশীংনা ফমুং নত্ত্রগা চারপাইদগী ওন্থবা য়াই। অপীকপা অঙাংশীংনা কৈরাক্কী মখারোমদা নত্ত্রগা থোংনাউদগী নত্ত্রগা বেলকোনিদগী তারকপা য়াই।
অঙাংশিংনা কাবা পাম্মী। করিগুম্বা মখোয়না অৱাংবা মফমদগী তারক্লবা নত্ত্রগা অরুম্বা ফর্নিচরগী মতোন্দা কাখৎনবা হোৎনবদা মখোয়গী মথক্তা তাশিল্লক্লবদি মখোয়দা শাথীনা শোকহনবা য়াই।
য়েংশিনবীবগী মথক্তা, অঙাংশীংনা শাথীনা তারকপদগী থীংনবা খোংথাং খরগী মনুংদা মখাগীসি চল্লি:
- শাফদবা মফমশীংদা অঙাংশীংনা কাখত্তনবা হায়বা অমসুং থীংবা
- অঙাংশীংবু কৈরাক অমসুং বেলকোনিশীংদা শান্নহন্দবা, অমসুং করিগুম্বা মখোয়না শান্নবা তারবদি, মখোয়বু চেক্সিন্না য়েংবীগদবনি।
- কৈরাকশীং, থোংনাউশীং নত্ত্রগা বেলকোনিশীংদা চানবা মরাক অমসুং অৱাংবগী ওইবা বারগী রেলিং শিজিন্নবা।
- য়ুমবু তরু-তনান্না, ঙালহন্দুনা অমসুং অথৌবা পোৎশকশীং অমসুং মচিনশীং লৈহন্দবা।
- অৱাংবা চৌক্রিশীংদা অঙাংশীংনা ফম্বা মতমদা ফজনা য়েংশিনবা।
- পীক্লিবা অঙাংশীংবু ফমুং, চারপাই নত্ত্রগা ৱাল্কর নত্ত্রগা অঙাংশীংগী অতৈ পোৎ-চৈশীংদা শেন্নদনা থাদোক্তবা।
- ফমুং, চৌক্রি অমসুং অঙাংগী ফমুং মচানচিংবা ফর্নিচরশীংবু থোংনাউশীংদগী লাপ্না থম্বা।
- অপীকপা অঙাংশীংগী পুক্নিং চিংশিনগদবা মওংদা শান্নপোৎ নত্ত্রগা অতোপ্পা আইতেমশীং অৱাংবা উপুগী থাকশীংদা থম্লোইদবনি, অমসুং কেবিনেট নত্ত্রগা পোৎ-চৈ থম্নবা উপুগী থাকশীং ফক্লাংদা ফাজিন্দুনা থম্লোইদবনি।
মেদিসিনশীং, পোইজনশীং, তিলহাৎ হিদাকশীং, শুনু, এসিদ অমসুং হারশীং অমসুং পেরাফিনগুম্বা (কেরোসিন) ফুএলশীং অসি অঙাংশিংনা উরোইদবা অমসুং ফংলোইদবা মফমশীংদা চেক্সিন্না থমগদবনি। খুদোংথীবা য়াবা পোৎ-চৈশীং, ময়েক শেংনা মমীং থারবা পাত্রশীংদা থমগদবনি অমসুং কৈদৌঙৈদা থক্নবা বোতলশীংদা থম্লোইদবনি। পোইজন চেনবা পোৎ-চৈগীদমক্তদি, অঙাংশীংনা চংলোইদবা মফমদা থমগদবনি।
পোইজনিং অসি অপিকপা অঙাংশীংদা শাথীনা খুদোংথীনিঙাই ওই। ব্লিচ, তিন অমসুং উচিগী পোইজন, পেরাফিন (কেরোসিন) অমসুং য়ুমগী দিটরজেন্টশীংনা অঙাং অমবু হাৎপা নত্ত্রগা মতম পুম্বগী ওইনা শোকহনবা য়াই।
পোইজন কয়ানা হাৎপা, ব্রেন মাং-তাকহনবা, মীৎ তাংহনবা নত্ত্রগা মতম পুম্বগী ওইনা শোকহনবা ঙম্মি, করিগুম্বা মখোয় অসি:
- য়োৎশিল্লুরবা মতমদা
- শ্বর হোঞ্জিল্লুরবা মতমদা
- উনশাদা থেংলুরবা মতমদা
- মিৎ মনুংদা চংখ্রবা মতমদা
পোইজনিং থীংবগী মরুওইবা থৌরাংদি মাং-তাক্নিংঙাই ওইবা পোৎশকশীং অদু অঙাংশীংনা ফংলোইদবা মফমদা থম্বসিনি।
- পোইজনশীং অসি সোফট দ্রিঙ্ক নত্ত্রগা বিয়র বোটলশীং, জারশীং নত্ত্রগা কপশীংদা থম্লোইদবনি, মরমদি মখোয়দু অঙাংশীংনা শোয়দুনা থক্লুবা য়াই। হিদাক, কেমিকেল অমসুং পোইজন পুম্নমক মশাগী ওরিজিনেলগী পাত্রশীংদা, কন্না লৈশীন্দুনা অমসুং অঙাংশীংনা ফংলোইদবা মওংদা থমগদবনি।
- দিটরজেন্ট, ব্লিচ, কেমিকেল অমসুং হিদাকশীং অসি অঙাংশীংনা ফংলোইদবা মফমদা থমগদবনি। মখোয় অদু কন্না লৈশিন্দুনা অমসুং মমিং থাদুনা থমগদবনি। মখোয় অদু উপু নত্ত্রগা ত্রঙ্ক নত্ত্রগা অৱাংবা পোৎ-চৈ থম্ফমশীংদা, অঙাংশীংনা উরোইদবা নত্ত্রগা ফংলোইদবা মওংদা থমগদবনি।
- অহলশীংদা শীজিন্ননবা হিদাকশীং অসিনা অপিকপা অঙাংশীংবু শোক-পলহনবা নত্ত্রগা শিহনবা য়াই। হিদাক অসি করিগুম্বা অঙাংদুগীদমক প্রেস্ক্রাইব তৌরবা মতমদতা অঙাংদুদা পীজগদবনি। করিগুম্বা মদু অহল অমগী নত্ত্রগা অতোপ্পা অঙাং অমগীদমক প্রেস্ক্রাইব তৌরবদি মদু অঙাং অমদা পীজবীরোইদবনি। অঙাং অমনা মশানা নত্ত্রগা মশামক্কী হিদাক অদু কৈদৌঙৈদা চারোইদবনি। হিদাক অদু মথৌ তারকপা মতমদা মমা-মপা নত্ত্রগা অতৈ শেন্নরিবা মীওই অমনা মদু পীজগদবনি। হিদাক-লাংথকশীং অসি অঙাংশীংনা ফংলোইদবা নত্ত্রগা উরোইদবা মফমদা থমগদবনি।
- পোইজন ওইবা পোৎ-চৈশীং থম্বা কন্তেনরশীংদা, করিগুম্বা ফংলবদি চাইল্ড-রেসিষ্টেন্ট ক্লোজরশীং শিজিন্নগদবনি।
ছুরিশীং, কাতিশীং, অথৌবা নত্ত্রগা অতুম্বা পোৎ-চৈশীং অমসুং অকায়বা গ্লাসশীংনা শাথীবা অশোক অপনশীং থোকহনবা য়াই। পোৎ-চৈশীং অসি অঙাংশীংনা ফংলোইদবা মফমদা থমগদবনি। শ্বর ফুলহনবা য়াবা প্লাষ্টিক খাউশীং অসি চহি নৌরিবা অঙাংশীংদগী লাপ্না থমগদবনি।
অকাইবা গ্লাসনা শাথীনা শোকহনবা, ঈ থোকহনবা অমসুং ইনফেক্সন থোকপা অশোকপশীং ওইহনবা য়াই। অথৌবা ধাতুগী পোৎ-চৈশীং, মেছিনরি অমসুং কোলহিং কাবা কৌতাশীংনা শাথীনা ইনফেক্সন থোকহনবা য়াবা অশোকপশীং লৈহনবা য়াই।
ইমুং মনুংশীংনা করিগুম্বা মখাগী থৌওংশীং অসি পাংথোক্লবদি গ্লাস অমসুং অথৌবা পোৎ-চৈশীংনা অঙাংশীংবু শোকহনবগী রিস্কশীং হন্থহনবা য়াই:
- গ্লাস বোটলশীং অসি অপিকপা অঙাংশীংনা য়ৌরোইদবা মফমদা থম্বীবা অমসুং য়ুম অমসুং শান্নফম এরিয়া অদু অকায়বা গ্লাস অমসুং অকায়-অতোইশিং থম্বীদবা
- থাং, রেজর অমসুং কাতিশীং অসি অঙাংশীংনা ফংলোইদবা মওংদা, দ্রাৱরশীং নত্ত্রগা লোনশিল্লবা কেবিনেটশীংদা থম্বা
- অকায়বা বোটলশীং অমসুং শীজিন্নখ্রবা কৌতাশীং য়াউনা য়ুমগী অকায়-অতোইশীং শাফবা মওংদা হুন্দোকখিবা
য়ুমগী অকোয়বদা থোকপা অতৈ অশোক-অপনশীংদি অঙাংশীংদা, নুং নত্ত্রগা অতৈ অথৌবা পোৎ-চৈশীং লংবগী অমসুং থাং নত্ত্রগা কাতিনা শান্নবগী খুদোংথীবশীং অদু তাকপীদুনা থীংবা য়াই।
শ্বর ফুনবা থোকহন্দনবা, প্লাষ্টিক খাউশীং অসি অপীকপা অঙাংশীংনা ফংলোইদবা মওংদা লাপ্না থমগদবনি।
চহি নৌরিবা অঙাংশীংদি পোৎ-চৈশীং অসি মখোয়গী মচিন্না হুকচিল্লি। খৌনাউদা পনবা থোক্তনবা, শেলয়েক, হৱাই মরু অমসুং কুদামশীংনচিংবা অপীকপা পোৎ-চৈশীং অসি মখোয়না ফংলোইদবা মফমদা থমগদবনি। অঙাংশিংগী চানবশীং অদু লায়না শায়বা অমসুং য়োৎপা য়ানবা পীক্না শোইগদবনি।
অপিকপা অঙাংশীংনা মখোয়গী অকোয়রোন অসি খংদোক্নবগী লম্বী অমদি মখোয়গী মচিন্দা পোৎ-চৈশীং চাশিনবসিনি। মসিনা মখনাউদা ফুলহনবা য়াই। মসিদসু নত্তনা, অপিকপা অঙাংশীংনা অকনবা মিথাইগুম্বা চানবা খরদি শায়বা অমসুং য়োৎপদা অরুবা ওইনা থোকই। মসিনসু মখোয়বু মখনাউদা ফুলহনবা য়াই।
মমা মপা নত্ত্রগা অতৈ শেন্নরিবা মীওইশীংনা:
- শান্ননবা অমসুং তুম্ননবা মফমশীং অদুদা কুদাম, বিদ, বেলুন, কলম মখুম, শেলয়েক, মরু-মরাংশীং অসি লৈহল্লোইদবনি।
- অনৌবা শান্নপোৎশীংবু অঙাংশীংদা শান্ননবা পীদ্রিঙৈ মমাংদা অঙাংশীংনা য়োৎশিনখিবা নত্ত্রগা শোকপা য়াবা, তেকপা য়াবা অথৌবা নত্ত্রগা অকোম্বা মচেকশীং লৈব্রা হায়বদু কুপ্না য়েংবা।
- অঙাংশীংদা মখনাউদা ফুলহনবা য়াবা লৈবাক হৱাই, অপিকপা মশীং নত্ত্রগা মরুশীং য়াউবা অকনবা অথুম্বা চানবশীং অপিকপা অঙাংশীংদা কৈদৌঙৈদা পীরোইদবনি।
- অপিকপা অঙাংশীংনা চারিঙৈদা মতম পুম্বদা য়েংশিনবীগদবনি, অমসুং অঙাংশীংগী চিঞ্জাকশীং অদু কোম্না শায়বা নত্ত্রগা য়োৎপা ঙম্নবা পীক্না ককপীগদবনি।
লোক খুবা, মচিন্দা নমশিনবা অমসুং মখোল থোক্না শ্বর হোনবা নত্ত্রগা খোঞ্জেল অমত্তা থোকহনবা ঙম্লক্তবনা শ্বর হোনবা ৱাবা অমসুং মখনাউদা ফুনবগী খুদম পী। করিগুম্বা কনাগুম্বা অমত্তনা অঙাং অদুনা মচিন্দা করিমত্তা হাপচিনবা উখিদবা তারবফাউবদা, অঙাং অদুনা শ্বর হোনবা ৱাবগী মতৌ উৎলক্লবদি, মমা-মপা অমসুং অতৈ শেন্নরিবশীংনা অঙাং অদু শ্বর ফুল্লে হায়বগী চিংনবা লৈবীগদবনি।
সোর্স: UNICEF


text:
ভারত্তা লৈবা বোন্দেদ লেবর সিষ্টেম অসি ইমপ্লোয়র অমসুং ইমপ্লোয়িগী মরক্তা লৈনবা অশাংবা মতমগী ওইবা মরি অদুনা, শেন্থং নত্ত্রগা সমাজগী তঙাইফদনা তৌফম থোকপা (social obligation) অমগী খুত্থাংদা হেন্না কনশিনহন্দুনা মশক তাকই, অমসুং জাত/ বিজাতকী মরিনা তাক্লিবা ভারতকী সোসিও-ইকোনোমিক কলচরনা পাক-চাউখৎহল্লি। বোন্দেদ লেবর কন্ট্রেক্টশীং অসি তশেংনা ইকোনোমিক ওইবা নত্তে; ভারত্তদি মখোয় অসি সেক্টর কয়ামুক্তা চৎনবী নত্ত্রগা নম্ফুদা তঙাইফদনা তৌবা ওইহল্লি।
ভারতকী সংবিধান অসি কনষ্টিট্যুএন্ট এসেমব্লিনা, সিভিল লিবর্টিশীংগী মেগ্না কার্টা অমগুম্না, দেদিকেটেদ আর্টিকল 23গী মখাদা, মীওইববু ললোনবা, চাকনিবা অমসুং মসিগা মান্নবা নম্ফুদা থবক শুহনবশীংবু দন্দি পীনিঙাই ওইবা মরালনি হায়না লাউথোকপা অকক্নবা প্রোভিজন অমা য়াউহন্দুনা ইং 1949গী নবেম্বর তাং 26তা চৎনহনখি। নম্ফুদা থবক শুহনবা (forced labour) অসি “চৈরাক পীগনি হায়না কীহন্দুনা মীওই অমদগী থবক নত্ত্রগা সর্ভিস পুম্নমক, মশানা য়ানিংদনা লৌথোকপা” অদুনি হায়না তাক্লিবা, ILO কনভেন্সন C029 অসি ভারত সরকারনা ইং 1954গী নবেম্বরগী তাং 30দা শহি তৌখি।
ভারত্তা লৈবা বোন্দেজ নত্ত্রগা নম্ফুদা থবক শুহনবগী মহৌশাগী ওইবা মওং অসি আদিয়ামার, বারামাসিয়া, বাসাহিয়া, বেথু, ভাগেলা, চেরুমার, গারু-গালু, হালি, হারি, হারৱাই, হোলয়া, জনা, জিথা, কামিয়া, খুন্দিফ মুন্দিট, কুথিয়া, লাখারি, মুনঝি, মট, মুনিশ সিষ্টেম, নিট-মাজুর, পালেরু, পাদিয়াল, পন্নায়িলাল, সাগ্রি, সাঞ্জি, সনজাৱট, সেৱক, সেৱিকা, সেরি, ভেটি হায়না খংনৈ। অদুম ওইনমক, মতমগী খোংলৈ মতুংইন্না, তোঙান-তোঙানবা মমীংশীংগী মখাদা বোন্দেজগী অনৌবা শক্লোনশীং থোক্লকলে। সিষ্টেম অসি ইচম-চম্বা ইকোনোমিক নত্ত্রগা লেবরগী মরি অদুদগী হেন্না পাক-চাউই; মসিনা সোসিএল কষ্টম ইকাইখুম্ননবগীদমক নত্ত্রগা মসি তৌদবা মতমদা লাক্কদবা চৈরাক, হায়বদি ফু-চৈবা, খুলদগী তান্থোকপা, অসিনচিংবা কীবদগী, সমাজগী কাংলুপ অমা নত্ত্রগা অমদগী হেনবনা খ্বাইদগী য়ামদবা খুৎশুমল নত্ত্রগা অতৈ লেবরগী ষ্টেন্দর্দশীং খন্নদনা থবক শুরিবা, কাংলুপ খায়রিবা সমাজগী মশক অদু উৎলি।
নম্ফুদা থবক শুহনবা অমসুং মীওইববু, মরুওইনা অঙাংশীং অমসুং অতৈ সমাজগী শোত্থরবা মীওই কাংলুপশীংবু লল্লোনবগী থোক্লক্লিবা মওংশীং অসিদা, আইনবু চৎনহন্নবগী অমসুং মসিগা লোয়ননা সোসিএল, সাইকোলোজিকেল, এজুকেসনেল এন্ড ইকোনোমিক রিহেবিলিটেসনগী কম্প্রিহেন্সিভ রিহেবিলিটেসন মেকানিজমগীদমক অপুম্বা খোংথাং (holistic approach) অমা মথৌ তাই।
স্কিমগী ইভোল্যুসন
‘বোন্দেদ লেবর’গী ইসু অসি মসিনা ইং 1975দা অরিবা 20-পোইন্ট প্রোগ্রামগী মনুংদা চনখিবা মতমদা নেসনেল প্রাইওরিটিগী লিষ্টতা লাকখি। বোন্দেদ লেবর সিষ্টেম (এবোলিসন) ওর্দিনান্স অসি ইং 1975গী ওক্টোবরগী তাং 25দা শেমখি। এক্ট অসিগী মখাদা, বোন্দেদ লেবর অসি মশক খংদোকপা, থাদোকপা অমসুং রিহেবিলিটেদ তৌবা অসি ষ্টেট গবর্নমেন্টশীংগী দায়ত্বনি হায়না খংহল্লি।
মশক খংদোক্লবা অমসুং থাদোক্লবা বোন্দেদ লেবররশীং অসিগী রিহেবিলিটেসনগী থবক্তা ষ্টেট গবর্ণমেন্টশীংবু মতেং পাংনবগীদমক্তা, বোন্দেদ লেবরগী রিহেবিলিটেসনগীদমক পায়খৎপা সেন্ত্রেল্লি স্পোন্সর্দ স্কিম অমা ইং 1978গী মে থাদগী হৌদুনা চৎনরক্লি। অহৌবদদি, স্কিম অসিনা সেন্ত্রেল অমসুং ষ্টেট গবর্নমেন্টশীংনা চপ মান্ননা 50:50 গী বেসিসতা পুথোকমিন্নগদবা, বোন্দেদ লেবর অমদা লুপা 4000 না সিলিং লিমিট ওইবা রিহেবিলিটেসন এসিষ্টেন্স অমা পীরম্মী। শেনফম অসি 1.2.86দগী হৌদুনা লুপা 6250দা, অদুগা 1.4.95দগী হৌদুনা লুপা 10,000 দা হেনগৎখ্রে। মসিগী মনুংদা, লুপা 1000দি, করিগুম্বা থাদোক্লবা বোন্দেদ লেবর অদুবু মহাক্কী হৌরকফম মফম/ ষ্টেট অদুদা থাবা তারবদি চত্থোক-চৎশিনগী খরচ অসিনচিংবা ওইনবা নত্ত্রগা মখোয়বু রিহেবিলিটেদ তৌদ্রিফাউবগী হিংনবগী মতেং ওইনবা পীগনি। 1.4.1999দগী হৌদুনা, রিহেবিলিটেসন এসিষ্টেন্স অসি লুপা 20,000/-দা হেনগৎখ্রে। স্কিম অসি অকোনবা ওইনা ইং 2000গী মে থাদা রিভাইস তৌখি অমসুং চৎনরিবা স্কিম অসিদা অহেনবা আইটেমশীং ওইনা সর্ভে কম্পোনেন্ট, এৱারনেস জেনেরেসন এক্টিভিটিশীং অমসুং এভাল্যুএসন ষ্টদিজ অসি হাপচিনখ্রে।
রিভাইস তৌরবা স্কিমগী গাইদলাইনশীং
রিভাইস তৌরবা স্কিম অসি সেন্ত্রেল সেক্টর স্কিম অমনি অমসুং মসি ইং 2016গী মেগী তাং 17দগী চৎনবা হৌখি। মরুওইবা ফিচরশীং অদু মখাদা পীরি।
- চাইল্ড বোন্দেদ লেবর য়াউনা লৈবাক অসিদা লৈরিবা বোন্দেদ লেবর খুদিংমক স্কিম অসিগী মখাদা কোনশিনগনি।
- ষ্টেট গবর্ণমেন্টশীংনা কেস রিহেবিলিটেসন এসিষ্টেন্সকী থবক্কীদমক্তা চানবা কন্ত্র্যুবুসন অমত্তা পীবগী মথৌ তাদে। ফন্দ অসি মিনিষ্ট্রি ওফ লেবর এন্ড এমপ্লোয়মেন্টনা স্কিম অসিগী মখাদা দিষ্ট্রিক্ট নেসনেল চাইল্ড লেবর প্রোজেক্ট সোসাইটিদা থাদবনি অমসুং দিষ্ট্রিক্ট প্রোজেক্ট সোসাইটি অসিনা ফন্দশীং অসি অমুক দিষ্ট্রিক্ট এদমিনিষ্ট্রেসন য়াউনা ইমপ্লিমেন্টিং এজেন্সিশীংদা পীথবনি।
- বোন্দেদ লেবররশীংগী সর্ভেগীদমক পীরিবা শেলগী মতেং অসি দিষ্ট্রিক্ট অমদা লুপা লাখ 4.50 নি।
- রিহেবিলিটেসন পেকেজ অসি মখাদা পীরিবসি ওইগনি।
- ৱাখল তারবা নুপা বেনিফিসরি অমদা লুপা 1,00,000 পীগনি। বেনিফিসরি অদুনা এনুইটি স্কিম অমদা দিপোজিট তৌবা নত্ত্রগা কেশ গ্রান্ট ওইনা ফংবগী ওপশন লৈগনি। দিষ্ট্রিক্ট এদমিনিষ্ট্রেসন অদুনা বেনিফিসরি অদুনা শেলগী মথৌ তাবদু কুপ্না য়েংশিনগনি অমসুং হিরম অসিগী মতাংদা খ্বাইদগী ফবা ৱারেপতু লৌগনি অমসুং শেল অদু হায়রিবা ৱাখল তারবা নুপা অদুগী অয়াবগা লোয়ননা এনুইটি স্কিমগী মখাদা থমজিনগনি।
- মমা-মপা লৈজদ্রবশীং নত্ত্রগা ওর্গানাইজ তৌরবা অমসুং নম্ফুদা শেল নিহনবা কাংলুপশীং নত্ত্রগা নম্ফুদা নুপী-অঙাংশীংদা থবক শুহনবগী অতৈ মওংশীংদগী রেস্ক্যু তৌরবা অঙাংশীং য়াউনা অখন্নবা কেটেগোরিগী বেনিফিসরিশীংগী ওইনদি রিহেবিলিটেসন এসিষ্টেন্সকী শেনফম অসি লুপা লাখ 2 ওইগনি অমসুং মসিগী মনুংদা য়ামদ্রবদা লুপা 1,25,000/- দি বেনিফিসরি খুদিংমক্কী মমীংদা এনুইটি স্কিমদা দিপোজিট তৌগনি অমসুং লেমহৌরিবা শেনফম অদুনা ECSকী খুত্থাংদা বেনিফিসরিগী একাউন্ট অদুদা ত্রান্সফর তৌগনি।
- ত্রান্সজেন্দরশীং, নত্ত্রগা ওক্তবী মকোল, মসাজ পার্লরশীং, প্লেসমেন্ট এজেন্সিশীং অসিনচিংবা তুহৎপীবগী নত্ত্রগা তোঙান তাহনবগী, নত্ত্রগা মী লল্লোনবা, নত্ত্রগা নামা শোয়রবা মীওইশীং য়াউবা, নত্ত্রগা দিষ্ট্রিক্ট মেজিষ্ট্রেট অদুনা মতিক চাই হায়না খনবা বোন্দেদ নত্ত্রগা ফোর্স লেবরগী শাথীবা কেসশীংদদি রিহেবিলিটেসনগী এসিষ্টেন্স অসি লুপা লাখ 3 ওইগনি, অমসুং মসিগী মনুংদা য়ামদ্রবদা লুপা লাখ 2 দি বেনিফিসরি অমমমগী মমীংদা এনুইটি স্কিম অমদা দিপোজিট তৌগনি অমসুং লুপা লাখ 1না বেনিফিসরিগী একাউন্টতা ECSকী খুত্থাংদা ত্রান্সফর তৌগনি।
- মথক্তা পীরিবা বেনিফিটশীং অসি, মখাদা পীরিবা ওরিজিনেল স্কিমগী মখাদা পীরিবা অতৈ লম অমসুং য়ুমনচিংবগী কান্নবশীংগী মথক্তা অহেনবা ওইনা পীবা ওইগনি:
- য়ুম শানবা মফম অমসুং লৌফম পীবা।
- লম শেমগৎপা।
- শেল চংদবা লৈফম য়ুনিটশীং পীবগী প্রোভিজন।
- শা-ষন লোইবা, শঙ্গোম পুথোকপা, য়েন-ঙানু য়োকপা, ওক লোইবা অসিনচিংবা।
- খুৎশুমল পীবা থবক, মিনিমম ওইবা খুৎশুমল পীবা অসিনচিংবা।
- মাইনর ওইবা উমংগী পোত্থোকশীং কলেক্সন অমসুং প্রোসেস তৌবা।
- টার্গেট তৌরিবা পব্লিক দিষ্ট্রিব্যুসন সিষ্টেমগী মখাদা চংদবা য়াদবা পোৎ-চৈশীং সপ্লাই তৌবা।
- অঙাংশীংগী লাইরিক-লাইশু তমহনবা।
- রিহেবিলিটেসন এসিষ্টেন্স থাদোকপা হায়বসি মরাল শিরিবা মীওই অদু ফাদোক তাবগা মরি লৈনৈ। ত্রাইএল লোইশিন্দ্রিবা কেসশীং, অদুবু দিষ্ট্রিক্ট এদমিনিষ্ট্রেসননা প্রাইমা ফেসি লৈরে হায়না খল্লবা অমসুং বোন্দেজগী প্রমাণ লৈরবদি, শেলগী মতেং পীবগী প্রোপোজেল অদু ফাদোক তাবগী অকুপ্পা মরোলশীং লৈতবনা মরম ওইদুনা থীংবা য়ারোই। অদুম ওইনমক, শেলগী মতেং অমসুং শেল নত্তবা মতেংগী ফাইনেল দিসবর্সমেন্ট অদুদি বোন্দেজগী প্রমাণ অমসুং কোর্টকী প্রোসেসকী মতুংইনবা আইনগী ফলশীংদা য়ুম্ফম ওইগনি।
- সম্মরি ত্রাইএল লোয়রবা মতুংদা, বোন্দেদ লেবরনি হায়না লৌরিবা মীওই অদু, তশেংবদি বোন্দজগী ফিভম নত্তে অদুবু সোসিও-ইকোনোমিক এসিষ্টেন্সকী মথৌ তাই হায়না দিষ্ট্রিক্ট মেজিষ্ট্রেট (DM)/ সব-দিভিজনেল মেজিষ্ট্রেট (SDM)না রাই তাবগী কেসশীংদদি, DM/SDM অদুনা মখোয়না পায়বা অতৈ স্কিম অমহেক্তগী মখাদা মতেং পীবা য়াই।
- সম্মরি ত্রাইএল পেন্দিং লৈরিবা অদুবু রেস্ক্যু তৌরবা মীওইশীং অদুবু য়েংশিনবীবা অমসুং ঙাক-শেনবগী খুদক্কী ওইবা মথৌ তাই হায়না DM/SDM না লৌবা কেসশীংদদি চানবা চিঞ্জাক, লৈফম, মেদিকেলগী মতেং, আইনগী মতেং, ভিক্টিমগী নত্ত্রগা ৱিটনেসকী ঙাক-শেনবগী প্রোভিজন অসিনচিংবা মতেং অসি, স্কিম অসিগী মখাদা পীদ্রবসু অতৈ আইন নত্ত্রগা স্কিম অমহেক্তগী মখাদা পীগদবনি।
- ষ্টেট গবর্ণমেন্টশীং/ UTAশীং অসিনা মখোয়না পায়খৎলিবা খোংথাংশীং অদুনা মখাদা পীরিবা থবক-থৌরমশীং অসিদা পুক্নিং চংবা মথৌ তাই:
- দিষ্ট্রিক্ট এদমিনিষ্ট্রেসন অদুনা অপুনবা খোংথাং অমদা মরি লৈনবা সরকারগী দিপার্টমেন্টশীংগা খুৎশম্নদুনা চাইল্ড বোন্দেদ লেবররশীংগী কেপাসিটি বিল্ডিংগীদমক শাফবা অমসুং সেক্যুওর ওইবা অকোয়রোন অমা পীনবগী থৌরাংশীং লৌখৎকদবনি। মসিগা মরি লৈননা, মখোয়গী মওং চুম্বা এজুকেসন, সাইকো সোসিএল কাউন্সেলিং, ক্লাস 12 ফাউবা মহৈ-মশিং তম্নবগী শোর্ট ষ্টে হোম পীবা, স্কিল দিভেলপমেন্ট অসি রিহেবিলিটেসন পেকেজ অদুগী মপুংওইবা মচাক অমা ওইহনগদবনি।
- মনিং তমহল্লবা নুপী বোন্দেদ লেবররশীংগী অখন্নবা মথৌ তাবশীং ফংহন্নবগীদমক, হান্না পনখ্রিবা কেপাসিটি বিল্ডিংগী পাম্বৈশীং অসিগী মথক্তা, লুহোংবীনবগীদমক্তা শেল-থুমগী অমসুং অতৈ কয়াগী ওইবা মতেংসু ষ্টেট গবর্ণমেন্টনা পীগদবনি।
- নামা শোয়রবা মীওইশীংগী মথৌ তাবশীং ফংহন্নবগীদমক, অতৈ কেপাসিটি বিল্ডিংগী পাম্বৈশীংগী মথক্তা, দিসএবল ওইরবা মীওইশীংগী নেসনেল পোলিসিগী মতুংইন্না ষ্টেটনা অখন্নবা কেয়র লৌগদবনি।
- মথক্কী কেটেগোরিশীং অসিগী মখাদা লৈতবা এদল্ট বোন্দেদ লেবরগী ওইনদি, থবক ফংবা য়াবা স্কিল দিভেলপমেন্টগী ত্রেনিং অসি রিহেবিলিটেসনগী তঙাইফদবা ইলিমেন্ট অমা ওইহনগদবনি।
- য়ামদ্রবদা লুপা লাখ 10গী পর্মনেন্ট কোর্পস অমগা লোয়ননা দিষ্ট্রিক্কী থাক্তা, দিষ্ট্রিক্ট মেজিষ্ট্রেটকী শক্তিগী মখাদা রিন্যুএবল ওইনা লৈগদবা বোন্দেদ লেবর রিহেবিলিটেসন ফন্দ অমা ষ্টেট খুদিংমক্না শেমগদবনি। ফন্দ অসি রিলিজ তৌরবা বোন্দেদ লেবররশীংদা খুদক্কী ওইবা মতেং পীবদা শিজিন্নগনি। বোন্দেদ লেবর পাংথোক্লিবা মরাল লৈরবা মীওইশীংনা ফাদোক তাবা মতমদা লৌখৎলকপা পেনাল্টি পুম্নমক স্পেসিএল ফন্দ অসিদা দিপোজিট তৌশিনবা য়াই।
- দিষ্ট্রিক্ট এদমিনিষ্ট্রেসননা, রেস্ক্যু তৌরবা মীওই অদুদা য়ামদ্রবদা লুপা 5,000/-গী ওইবা খুদক্কী মতেং অসি দিষ্ট্রিক্ট মেজিষ্ট্রেটকী শক্তিগী মখাদা লৈরিবা দিষ্ট্রিক্ট বোন্দেদ লেবর রিহেবিলিটেসন ফন্দদগী পীগদবনি। করিগুম্বা রেস্ক্যু তৌরবা অকক্নবা মীওই অদুনা লুপা 5,000দগী হেন্না মথৌ তাই হায়বসি DM না খল্লবদি, মহাক্না চানৈ হায়না খনবা অহেনবা শেলফম অদু, স্কিম অসিগী মখাদা পীরিবা মেক্সিমম এন্টাইটলমেন্ট অদুদা লিমিট থমদুনা পীবা য়াই। অসিগুম্বা এদভান্স এমাউন্ট অমবু সেন্ত্রেল কেশ এসিষ্টেন্স এমাউন্টতগী ককথগনি।
স্কিমগী মপুংফাবা মরোলগীদমক, মফমসিদা ক্লিক তৌবীয়ু।
সোর্স: মিনিষ্ট্রি ওফ লেবর এন্ড এমপ্লোয়মেন্ট


text:
আসামগী ২০২০-২১ বজেত্ কী শম্লপ্পা পাউদমতেক্সকী অনৌবা পোৎলুম অমত্তা য়াওদনা মার্চ ৬, ২০২০ ইরাই নুমিত্তা আসাম বিধান সভাদা শেলথুম মন্ত্রি ড. হিমন্ত বিশ্ব শর্মনা ২০২০-২১ শেলথুম চহীগী লুপা কোতি ২,৮০,৩৬০.২৯ গী বজেত্ পুথোকখ্রে।
হন্দক্কী বজেত্ অসিদা মরুওইনা নুপীওইবীশিং অমসুং শোইনাইরবশিংগী দমক অনৌবা থৌরাং কয়ামরুম পায়খৎকদৌরি। বজেত্ তা নুমলিগর থাউ শুংফমগী ওইনা আসাম সরকারনা চাদা ২৬ হেনগৎহনবগী ৱারেপ লৌরে। অরুন্ধতী সনাগী থৌরাংগী মতাংদা লুহোংগদবী নুপীশিংগী দমক লুহোংবগী মাংওইননা সনা লৈনবগী লুপা ৩০,০০০/- পীবগী ৱাফম লৈরম্বা অদু হন্দক্কী বাজেত্ তা লুপা ৪০,০০০/- দা হেনগৎহনখ্রে।
মপুরোইবা লৈখিদ্রবীশিংগী মখোয়গী ইমুং মনুংগী তেংবাংগী দমক পীবা পেনসন অমসুং ইন্দিরা মেরি সমাজিক পেনসনগী দমক লুপা কোতি ৯১ কায়থোকলে। হন্দক্কী বজেত্ তা সরকারগী থবক তৌবশিংগী লুহোংদ্রিবী মচানুপী মশাগী চহী ৪০ গী মথক্তা লৈবীশিংদা লুপা ২৫০/- তৌদুনা থাগী পেনসন পীবগী ৱা য়াওরি। হায়রিবা থৌরাং অসিগী দমক লুপা কোতি ৫০৫ কায়থোক্কনি।
কনকলাতা মহিলা সবলীকরন থৌরাংগী মখাদা জীবিকা সখি হায়না মিংথোনবা খুঙ্গংগী থবকশুবীশিংগী দমক স্কুতি পীবা য়াওনা থাগী বেতন লুপা ৫০০/- তৌদুনা পীবগী ৱাফম হন্দক্কী বজেত্ তা য়াওরি। অসিতা নত্তনা প্রজ্ঞান ভারতী থৌরাংগী মখাদা গ্রেজুয়েসন ফাওবগী মহৈরোই লাখ অমদা হন্দক্কী মার্চ ৩১ ফাওবগী মনুংদা লুপা ১০০০/- তৌদুনা পীরগনি। ক্লাস ১২ কী ফাইনেল পরিক্ষাদা মেরিটকী মতুং ইন্না অহানবা লিশিং কুনগী মনুংদা লৈবা মহৈরোইশিং ২০২০-২১ শেনবা চহীদা স্কুতি অমমম পীরগনি।
হন্দক্কী বজেত্ তা ইউনিত ৩০ গী মখাদা ইলেক্ট্রিসিটি শিজিন্নবা ইমুংদা লেম্না মৈ পীবগী ৱাফম য়াওরি। অসিদা নত্তনা মৈগী বিলদা শেনফম খরা হন্থহন্নবগী পান্দমদা রাজ্য সরকারনা আসাম পৱার দিস্ট্রিবিউসন কম্পনি লিমিতেদতা লুপা কোতি ২৫০ গী সবসিদি পীরগনি। মওং অসি হন্দক দিল্লি সরকারনদি থাদা ইমুং অমদা ইউনিত ২০০ ফাওবা লেম্না মৈ পীবগী ৱাফম লৈখিবনি। স্বামি বিবেকানন্দ যুব ক্ষমতায়ন থৌরাংগী মখাদা মশানা মশাবু থবক পীজবা ঙম্নবগী পান্দমদা রাজ্যগী নহা লাখ অনিদা লুপা ৫০,০০০/- তৌদুনা পীরগনি । মসিগী দমক লুপা কোতি ১০০০ কায়থোকলে।
চা-বাগানগী থৌমীশিংগী দমক চা-বাগান ধন পুরস্কার মেলাগী থৌরাং মখাদা চা-থৌমীশিংগী দমক বেঙ্ক একাউন্ট লিশিং কুনমাথোইগী মথক্তা লুপা ৩০০০/- তৌদুনা মখোয়গী একাউন্টতা হাপচীল্লগনি। চা-বাগানগী সর্দান ৪০০০ দা স্মার্ত ফোন পীরগনি। চা-বাগানগী লমদমদা অনৌবা হাইস্কুল ১০২ লিংখৎলগনি। চা-বাগান থৌমী অমসুং আধিবাসি কল্য়ান থৌরাংগী মখাদা মীরোনবী নুপীশিংদা মখোয়গী খুৎশুমলগী ক্ষতিপূরন পীনবা শেনফম লুপা ১৮০০০/- দা হেনগৎহনখ্রে।
রাজ্যগী হান্ন লৈরম্বা ঊগী থোং ১০০০ আরসিসিগী থোং ওইনা শাদোক্লগনি। চৎলিবা চহীগী আগষ্ট ফাওবদা ওজা ২০,২২৮ গী প্রোভিন্সিয়েলাইজ তৌনবগী ৱাফম খন্নরি।
কেন্সর লায়না লায়েং থৌরাং মখাদা হন্দক্কী বজেত্ তা লুপা কোতি ৪৭৫ কায়থোকলে। নুপী অমসুং সিনিয়র সিতিজেনশিংগী চৎথোক-চৎশিনদা খুদোং চানবগী দমক ভ্রমণ শারথী হায়না মীংথোনবা থৌরাং অমা হৌদোক্লগনি। থৌরাং অসিনা গৌহাতি মহানগরদা মখোয়না শেল তীংদনা চৎথোক-চৎশিনগী খুদোং চাবা ফংহল্লগনি। অসিতা নত্তনা ইন্টরভিউ নত্রগা পরিক্ষাগী দমক চৎথোক চৎশিন তৌরিবা থবক ফংদ্রিবা নহারোলশিংগীদমক আসাম স্টেত ট্রান্সপোর্ত কোর্পরেসননা লেম্না মখোয়বু পুথোক পুশিন তৌবগী ৱাফম য়াওরি।
----------------------------------------------------
Get latest News Updates Please Download Lakhipuronline Android app CLICK HERE
To Subscribe Lakhipuronline YouTube Channel CLICK HERE


text:
প্রধান মন্ত্রী শ্রী নরেন্দ্র মোদীনা ঙসি পুনেগী সিমবাইওসিস য়ুনিভর্সিতীগী গোল্দন জুবিলী থৌরম হৌদোকখি৷ সিমবাইওসিস অরোগ্যা ধামসু মহাক্না হৌদোকখি৷ মহারাস্ত্রগী রাজ্যপাল শ্রী ভগৎ সিংহ কোশিয়ারিসু থৌরম অসিদা শরুক য়াখিবশিংগী মনুংদা অমা ওইখি৷
থৌরম অসিদা সিমবাইওসিসকী এলম্নি, ফেকল্তী অমদি মহৈরোইশিংবু থাগৎপা ফোংদোক্লদুনা, প্রধান মন্ত্রীনা ‘বসুধৈব কুতুম্বকম’ ইন্সতিত্যুতকী মোতো অদু পনখি অমদি তোঙান তোঙানবা লৈবাকশিংদগী লাক্লিবা মহৈরোইশিংগী মওংদা, মসিগী মতমগা চুনরবা ইন্সতিত্যুত অসিনা ভারতকী অরিবা চৎনবি অদু উৎলি৷ “লৌশিংবু পাক-শন্না শন্দোক্কদবনি, লৌশিংনা মালেম পুম্ববু ইমুং অমা ওইনা ওন্থোক্নবগী মেদিয়ম অমা ওইগদবনি, মসি ঐখোয়গী চৎনবি ওইখ্রে৷ মসিগী চৎনবি অসি ঙসিসু ঐখোয়গী লৈবাক অসিদা লেংদনা লৈরি হায়বসিদা ঐ ঙকপা ফাওই”, হায়না মহাক্না ফোংদোকখি৷
অনৌবা ভারতকী কনফিদেন্স অদুবু প্রধান মন্ত্রীনা পনখি অমদি ভারত অসি মালেমগী খ্বাইদগী চাওবা ইকোনোমীশিংগী মনুং চল্লি হায়না ফোংদোকখি অমসুং মালেমগী খ্বাইদগী চাওবা স্তার্ত অপ ইকোসিস্তেমদা অহুমশুবা মফম কল্লি৷ “স্তার্তঅপ ইন্দিয়া, স্তেন্দ অপ ইন্দিয়া, মেক ইন ইন্দিয়া অমদি অত্মনির্ভর ভারতকুম্বা মিসনশিং অসিনা ঐখোয়গী অনিংবশিং উৎলি৷ ঙসিগী ভারতনা অনৌ-অনৌবা পুথোক্লি, ফিভম ফগৎলক্লি অমদি মালেম পুম্বদা শাফু পীরি”, হায়না মহাক্না ফোংদোকখি৷ কোরোনা ভেক্সিন কাপ্পগী মতাংদা ভারতনা মহাক্কী হৈ-শিংবা অদু মালেম অসিদা মতৌ করম্না উৎথোকখিবগে হায়বদু পুনেকরশিংনা নিংথিনা খঙই হায়না প্রধান মন্ত্রীনা ফোংদোকখি৷
ভারতকী থৌনা অদুসু মহাক্না পনখি অমদি ভারতনা য়ুক্রেন ক্রাইসিসকী মতমদা ওপরেসন গঙ্গাগী খুৎথাংদা লান তৌরিবা মফমদগী মহাক্কী প্রজাশিং তেক্ত-কাইদনা পুথোরক্লি হায়না ফোংদোকখি৷ “মদু পাংথোকপদা মালেমগী অচৌবা লৈবাকশিংগী ওইনদি অরুবা অমা ওইরি৷ অদুবু ঐখোয়না ঐখোয়গী মহৈরোই লিশিং কয়াবু ঐখোয়গী ইরমদম অসিদা পুরকপা ঙমখিবা অসি ভারতকী তৌবা-ঙম্বা মতিক হেনগৎলকপগীনি”, হায়না মহাক্না ফোংদোকখি৷
লৈবাক অসিগী হোংলক্লিবা ৱাখল্লোন অসি প্রধান মন্ত্রীনা মশক খঙখি৷“মমাংগী দিফেন্সিব অমদি দিপেন্দেন্ত সাইকোলোজী অসিগী শোক্নিঙাই ওইরবা শাফু মাইয়োক্নহৌদবা অসিদদি অদোমগী মীরোন অসি লাইবক ফরবনি৷ করিগুম্বা মসিগী অহোংবা অসি লৈবাক অসিদা লাক্লবদি, মসিগী অহানবা ক্রেদিৎ অসি ময়াম পুম্নমক্তা পীরবনি, ঐখোয়গী নহাদা পীরবনি৷”
মমাংগী মতমদা ফংবা ঙম্লরোই হায়না খন্নরম্বা সেক্তরশিংদা ভারতনা গ্রোবেল লিদরশিং ওইনা থোক্লকখ্রে হায়না প্রধান মন্ত্রীনা ফোংদোকখি৷ মালেম অসিদা মোবাইল খ্বাইদগী য়াম্না পুথোকপা লৈবাকশিংগী মনুংদা ভারতনা অনিশুবা ওইখ্রে৷ চহি তরেৎকী মমাংদা, ভারত্তা মোবাইল মেনুফেকচরিং কম্পেনী ২ খক্তা লৈরমখি, ঙসিদি থবক অসিদা মেনুফেকচরিং য়ুনিৎ ২০০ হেন্না লৈরে হায়না মহাক্না ফোংদোকখি৷ দিফেন্সতসু, মালেমগী খ্বাইদগী চাওনা খুৎশু-খুৎলাই লৌশিল্লম্বগীদমক মশক খঙনরমখিবা ভারতনা ঙসিদি দিফেন্স এক্সপোর্তর ওইরক্লি হায়না প্রধান মন্ত্রীনা ফোংদোকখি৷ ঙসিদি, অচৌবা দিফেন্স কোরিদোর অনি থোক্লক্লি, মসিদা লৈবাক অসিনা দরকার ওইরিবা দিফেন্সকী তঙাই ফদবশিং অসি পীনবা খ্বাইদগী চাওবা মতমগা চুনবা খুৎশু-খুৎলাইশিং শারগনি হায়না মহাক্না মখাতাখি৷
মহৈরোইশিংনা তোঙান তোঙানবা সেক্তরশিং হাংদোরক্লিবা অসিগী মহৈশিং মপুং-ফানা লৌহৌনবা প্রধান মন্ত্রীনা হায়খি৷ জিও-স্পাসিয়েল সিস্তেমশিং, দ্রোনশিং, সেমি-কন্দক্তরশিং অমসুং স্পেস তেক্নোলোজীগী সেক্তরশিংদা হন্দক্তা ইকুই-কুইদ্রিঙৈদা লৌখৎখিবা রিফোর্মশিং অদু পল্লদুনা, প্রধান মন্ত্রীনা হায়খি “লৈবাক অসিদা লৈরিবা সরকারনা ঙসিদি লৈবাক অসিগী নহাগী থৌনাদা থাজবা থম্লি৷ মসিনা মরম ওইদুনা ঐথোয়না অদোমগীদমক সেক্তর অমগী মতুংদা অমা হাংদোরক্লিবনি”৷
“ফিল্দ অমা হেক্তদা অদোম্না লৈরবসু, অদোমগী কেরিয়রগীদমক অদোম্না পান্দমশিং থম্লিবা অদুগুম্না অদোম্না লৈবাক অসিগীদমক পান্দম খরা থমগদবনি”, হায়না শ্রী মোদীনা হায়জখি৷ লোকেল প্রোব্লেমশিং অসিগীদমক সোলুসনশিং পুথোকপীনবা মহাক্না মখোয়দা হায়খি৷ মখোয়গী হকশেল ফনা থম্নবা অমদি নুংঙাইবা লৈনবা মহাক্না মখোয়দা হায়খি৷ “ঐখোয়গী পান্দমশিং অসি ইশাগী চাওখৎনবদগী লৈবাক্কী চাওখৎনবদা চৎখিবা মতমদা, লৈবাক অসি শেমগৎপদা শরুক য়ানবগী অনিংবা অদু মসিদা লোইরে”, হায়না শ্রী মোদীনা ফোংদোকখি৷
চহি খুদিংগী মহৈরোইনা থবক তৌনবগী থীমশিং খন্নবসু প্রধান মন্ত্রীনা মহৈরোইশিংদা হায়খি অমদি থীমশিং অদু খন্দুনা লৈবাক অমসুং মালেম অসিগী তঙাই ফদবশিং অদু ৱাখলদা থমগদবনি৷ ফলশিং অমদি ৱাখল্লোনশিং অদুসু প্রধান মন্ত্রীগী ওফিসতা সেয়র তৌরকপা য়াগনি হায়না মহাক্না ফোংদোকখি৷
मुझे ये भी बताया गया है कि Symbiosis ऐसी University है जहां ‘वसुधैव कुटुम्बकम्’ पर अलग से एक कोर्स है।— PMO India (@PMOIndia) March 6, 2022
ज्ञान का व्यापक प्रसार हो, ज्ञान पूरे विश्व को एक परिवार के रूप में जोड़ने का माध्यम बने, ये हमारी संस्कृति रही है।
मुझे खुशी है कि ये परंपरा हमारे देश में आज भी जीवंत है: PM
आज आपका देश दुनिया की सबसे बड़ी economies में शामिल है।— PMO India (@PMOIndia) March 6, 2022
दुनिया का तीसरा सबसे बड़ा start-up ecosystem आज हमारे देश में है: PM @narendramodi
स्टार्टअप इंडिया, स्टैंडअप इंडिया, मेक इन इंडिया और आत्मनिर्भर भारत जैसे मिशन आपके aspirations को represent कर रहे हैं।— PMO India (@PMOIndia) March 6, 2022
आज का इंडिया innovate कर रहा है, improve कर रहा है, और पूरी दुनिया को influence कर रहा है: PM @narendramodi
पुणे में रहने वाले लोग तो अच्छी तरह जानते हैं कि कोरोना वैक्सीनेशन को लेकर भारत ने किस तरह पूरी दुनिया के सामने अपना सामर्थ्य दिखाया है।— PMO India (@PMOIndia) March 6, 2022
अभी आप लोग यूक्रेन संकट के समय भी देख रहे हैं कि कैसे ऑपरेशन गंगा चलाकर भारत अपने नागरिकों को युद्ध क्षेत्र से सुरक्षित बाहर निकाल रहा है: PM
आपकी जेनेरेशन एक तरह से खुशनसीब है कि उसे पहले वाली defensive और dependent psychology का नुकसान नहीं उठाना पड़ा।— PMO India (@PMOIndia) March 6, 2022
लेकिन, देश में अगर ये बदलाव आया है तो इसका सबसे पहला क्रेडिट भी आप सभी को जाता है, हमारे युवा को जाता है, हमारे youth को जाता है: PM @narendramodi
Mobile manufacturing में भारत दुनिया का दूसरा सबसे बड़ा देश बनकर उभरा है।— PMO India (@PMOIndia) March 6, 2022
सात साल पहले भारत में सिर्फ 2 मोबाइल मैन्यूफैक्चरिंग कंपनियां थीं, आज 200 से ज्यादा मैन्यूफैक्चरिंग यूनिट्स इस काम में जुटी हैं: PM @narendramodi
आज देश में जो सरकार है, वो देश के युवाओं के सामर्थ्य पर, आपके सामर्थ्य पर भरोसा करती है।— PMO India (@PMOIndia) March 6, 2022
इसलिए हम एक के बाद एक सेक्टर्स को आपके लिए खोलते जा रहे हैं।
इन अवसरों का खूब फायदा उठाइए: PM @narendramodi
आप चाहे जिस किसी फील्ड में हों, जिस तरह आप अपने career के लिए goals set करते हैं, उसी तरह आपके कुछ goals देश के लिए होने चाहिए: PM @narendramodi— PMO India (@PMOIndia) March 6, 2022


text:
“অহিংবগী মালেমদা লাইশোলদগী হেন্না থুম্বা অমা লৈতে। লাইশোলগী ফিভমদা মীওইবনা হিংগদবনি। লাইশোলগী ফিভমদা মীওইবনা হিংগদবনি।লাইশোল অমসুং নোল্লুক্না হায়জবগী ফিভমনা খ্বাইদগী থৌজাল ফঙলবা ফিভমনি। লাইশোল হায়বসি তাইবং মপুগা ৱারী শান্নবনি।খ্বাইদগী চাওনা ফঙবা য়াবা মহৈ নত্রগা খ্বাইদগী থুম্বা মওংসি তাইবং মপুগা ৱারী শান্নজরিঙৈ নত্তনা অতৈ করিগুম্বা অমত্তা লৈতে।”
— অব্দুল – বাহা
ইন্দিয়া শিন্থুংবদা লৈরিবা খুঙ্গং অমদি য়ুমলোন্নবশিংদা পুন্না লাইশোল তৌমিন্নবগী মীফমশিংনা মরাংকাইনা পাঙথোরকপদু ঐখোয়না উরি। থৱায় লিশিং লিশিংনা য়ুমশিংদা খেন্ন-খেন্নবা ফিভমশিংদা থা-খুদিংগী, চয়োল খুদিংগী, নত্রগা নুমিৎ খুদিংগী লাইশোল হায়নবা, অশেঙবা অইবশিংদগী পাথোক্নবা, অমসুং মখোয়গী পুন্সিদা, মদুনা করি ৱাহন্থোক লৈগদগে হায়বগী মতাংদা ৱা-তান্ননবা পুন্না পুনমিন্নরি।খেন্ন-খেন্নবা চহী অমসুং হৌরকফমশিংদগী লাকপা মরুপশিংনা পুল্লিবা মসিগী অপিকপা মীফমশিংসিনা মদুদা য়াওরিবা লন্নাই মীওইশিংদুগী নুংগী ওইবা পুন্সিবু য়োকখৎপী, লোয়না লোয়ননা লমদম অমদা লৈরিবা নুংগী ওইবা অপুনবগী লিপুন অমদি খুন্নাইদুবুসু হেন্না চেৎশিন্না পুন্সিনবি।
তোঙান তোঙানবা হৌরকফম খুদিংদগী লাকপা মীওইশিংনা লাইশোল তৌনবা অমসুং ধ্যান তৌনবা লাইশঙশিং বাহা’ই খুন্নাইগী লৈজরবসু (খুদম ওইনা দেল্লিদা লৈবা Lotus Temple হায়না খঙনবা অসি মশকনাইবা খুদম অমনি), বাহা’ইশিংনা মসিসু থাজৈ মদুদি মীয়াম অমনা তাইবং মপুবু নিংশিংনবা পুল্লিবা মফম খুদিংমক থৌজালবী অমসুং লাইশঙমক্নি হায়না লৌই। বাহা’ইগী থাজবদা পুরোহিৎ লৈতবনিনা, ঐখোয় ঐখোয়গী খুন্নাইবু নুংগী ওইনা চাওখৎহন্নবগী থৌদাং অদু ঐখোয় খুদিংমক্কী ওই, অমসুং লাইশোল মীফমশিং শিনবসি লন্নাই মীওইশিং অমদি ইমুঙ মনুঙশিংনা মসিগী থৌদাং অসিবু পাঙথোকপা য়াবা লম্বী অমনি।


text:
কঞ্জ্যুমর এফিয়র্স, ফুদ প্রোসেসিং অমসুং পাব্লিক দিস্ত্রিব্যুসন মন্ত্রালয়
সুগর সিজন ২০২১-২২দা চীনি এক্সপোর্ত তৌখিবা অসি ২০১৭-১৮দগী শরুক ১৫ হেনখি
হৌখিবা চহি ৮দা ইথানোল পুথোকপগী কেপাসিতীশিং অসি লিতর করোর ৪২১দগী লিতর করোর ৮৬৭তা হেনগৎলকখি
২০১৪দগী সুগর মিলশিং অমসুং দিস্তিলরীশিংনা ও.এম.সি.শিংদা ইথানোল য়োনবদগী রিভেন্যু লুপা করোর ৬৪,০০০ হেন্না লাকহনখি
চু থারিবা লৌমীশিংগী শেন্থোক হেনগৎহন্নবা ৱাখল্লোন অমগা লোয়ননা সরকারনা হৌখিবা চহি ৮ অসিদা চুগী এফ.আর.পি. চাদা ৩১ হেনগৎহনখি
Posted On:
20 MAY 2022 10:45AM by PIB Imphal
চৎলিবা সুগর সিজন অসিদা চীনি এক্সপোর্ত তৌবা অসি ২০১৭-১৮গী সুগর সিজন্দা এক্সপোর্ত তৌখিবা চীনিগা চাংদম্নবদা শরুক ১৫ হেনগৎলকখি। মরু ওইবা ইম্পোর্ত তৌরিবা লৈবাকশিং অসি ইন্দোনেসিয়া, অফঘানিস্তান, শ্রী লঙ্কা, বাংলাদেশ, য়ু.এ.ই., মলেসিয়া অমসুং অফ্রিকাগী লৈবাকশিংনা ওইরি।
সুগর সিজন ২০১৭-১৮, ২০১৮-১৯ অমসুং ২০১৯-২০দা চীনি এল.এম.তি. ৬.২., এল.এম.তি. ৩৮ অমসুং এল.এম.তি. ৫৯.৬০ এক্সপোর্ত তৌখি। সুগর সিজন ২০২০-২১দা এল.এম.তি. ৬০ এক্সপোর্ত তৌনবা তার্গেৎ তৌখিবা অদু এল.এম.তি. ৭০ এক্সপোর্ত তৌখি। চীনি এক্সপোর্ত তৌবদা মতেং পীনবা হৌখিবা চহি ৫ অসিদা সুগর মিলশিংদা লুপা করোর ১৪,৪৫৬ কাইথখি অমসুং বফর স্তোক মেন্তেন তৌনবা শেনফম ওইনা লুপা করোর ২০০০ কাইথখি। চীনিগী ইন্তর্নেস্নেল প্রাইস অসি অপত্রেন্দ অমসুং স্তেবল ওইবনা মরম ওইরগা চৎলিবা সুগর সিজন ২০২১-২২দা এক্সপোর্ত সবসিদী অমত্তা লাউথোকখিদনা চীনি এক্সপোর্ত তৌনবা এল.এম.তি. ৯০গী কন্ত্রেক্তশিং খুৎয়েক পীনখি; মসিগী মনুংদা ১৮.০৫.২০২২ ফাওবদা এল.এম.তি. ৭৫ এক্সপোর্ত তৌখি।
অহেনবা চীনিগী সমস্যা অসি কোকহন্নবা পর্মিনেন্ত ওইবা সোল্যুসন অমা থীনবা সরকারনা সধগর মিলশিংদা মখোয়গী অহেনবা চু অদু ইথানোলদা দাইভর্ত তৌনবা পুক্নিং থৌগৎলি। লোয়ননা লৌউ-শিংউগী শেন্মীৎলোন চাউখৎহন্নবা, মপালদগী পুশিল্লকপা ফোসিল ফ্যুএলদা মীপাল তাংবা হন্থহন্নবা, ক্রুদ ওইলগী ইম্পোর্ত বিলগী শেনফমদা ফোরেন একচেঞ্জ তুংশিলহৌনবা অমসুং এয়র পোলুসন হন্থহন্নবা ৱাখল্লোনগা লোয়ননা সরকারনা ২০২২ ফাওবদা পেত্রোলদা ফ্যুএল গ্রেদ ইথানোলগী ব্লেন্দিং ১০% তৌনবা অমসুং ২০২৫ ফাওবদা ২০% ব্লেন্দিং তৌনবা তার্গেৎ অমা থমখি।
২০১৪ ফাওবদা, মলাসেস-বেজ দিস্তিলরীশিংগী ইথানোল দিস্তিলেসন কেপাসিতী অসি লিতর করোর ২১৫ খক্তা ওইরমখি। অদুবু হৌখিবা চহি ৮ অসিদা সরকারনা শেম্বা পোলিসীশিংদা অহোংবশিং লাকপনা মরম ওইরগা মলাসেস-বেজ দিস্তিলরীশিংগী কেপাসিতী অসি লিতর করোর ৫৬৯দা হেনগৎলকখি। গ্রেন-বেজ দিস্তিলরীশিংগী কেপাসিতী অসি ২০১৪দা লিতর করোর ২০৬ ওইরম্বদগী লিতর করোর ২৯৮দা হেনগৎলকখি। অসুম্না অপুনবা ইথানোল পুথোকপগী কেপাসিতী অসি শুপ্নগী চহি ৮দা লিতর করোর ৪২১দগী লিতর করোর ৮৬৭তা হেনগৎলকখি।
ইথানোল সপ্লাই ইয়র (ই.এস.আই.) ২০১৩-১৪দা ব্লেন্দিং লেবেল ১.৫৩% ওইবগা লোয়ননা ও.এম.সি.শিংদা ইথানোল সপ্লাই তৌবা অসি লিতর করোর ৩৮ খক্তা ওইরমখি। ফ্যুএল গ্রেদ ইথানোল পুথোকপা অমসুং ও.এম.সি.শিংদা সপ্লাই তৌবা অসি ২০১৩-১৪দগী ২০২০-২১দা শরুক ৮দা হেনগৎলকখি। ইথানোল সপ্লাই ইয়র ২০২০-২১ (দিসেম্বর – নবেম্বর)দা ইথানোল লিতর করোর ৩০২.৩০ ও.এম.সি.শিংদা সপ্লাই তৌখি, অসুম্না ইতিহাসিক ওইবা মওংদা ব্লেন্দিংলেবেল ৮.১% ফংবা ঙমখি।
চৎলিবা ই.এস.ৱাই. ২০২১-২২গী ওইনা ০৮.০৫.২০২২ ফাওবা ইথানোল লিতর করোর ১৮৬ পেত্রোলদা ব্লেন্দ তৌখি অসুম তৌবনা ব্লেন্দিং ৯.৯০% য়ৌবা ঙমখি। চৎলিবা ইথানোল সপ্লাই ইয়র ২০২১-২২দা ঐখোয়না ব্লেন্দিং তার্গেৎ ১০০% ফংবা ঙমগনি হায়না থাজবা থম্লি।
সুগর সেক্তরদা তেংবাং পীনবা অমসুং চু থাবা লৌমীশিংগী কান্ননবা পীনবা ৱাখল্লোনগা লোয়ননা সরকারনা বি-হেভী মলাসেস, চুহী, সুগর সিরপ অমসুং চীনিদগী ইথানোল পুথোকপা য়াহনখি। মিলশিংনা অহেনবা চুবু ইথানোল শুনবা পুক্নিং থৌগৎপা ওইনা সরকারনা সি-হেভী অমসুং বি-হেভী মলাসেসতগী শুংবা ইথানোল অমসুং ইথানোলসিজনগী চুহী/ চীনি/ সুগর সিরপতগী শুবা ইথানোলগী রিম্যুনরেতিব এক্স-মিল প্রাইস লেপখি।
সুগর সিজন ২০১৮-১৯, ২০১৯-২০ অমসুং ২০২০-২১দা চীনি এল.এম.তি. ৩.৩৭., এল.এম.তি. ৯.২৬ অমসুং এল.এম.তি. ২২ ইথানোলদা দাইভর্ত তৌখি। সুগর সিজন ২০২১-২২দা অহেনবা চীনি এল.এম.তি. ৩৫রোম দাইভর্ত তৌখি। ২০২৫ ফাওবদা, অহেনবা চীনি এল.এম.তি. ৬০ হেন্না ইথানোলদা দাইবর্ত তৌনবা পান্দম থমখি মসিনা চীনিগী হায় ইনভেন্তরীশিংগী সমস্যা কোকহনগনি, মিলশিংগী লিক্বিদিতী হেনগৎহনগনি অমসুং মসিনা লৌমীশিংগী চুগী পেমেন্ত মতম চানা তৌবদা মতেং পাংলগনি। ২০১৪দগী সুগর মিলশিং অমসুং দিস্তিলরীশিংনা ও.এম.সি.শিংদা ইথানোল য়োনবদগী রিভেন্যু লুপা করোর ৬৪,০০০ হেন্না লাকহনখি মসিনা লৌমীশিংগী অতোনবা শেনফম মতম চানা পীবাদা মতেং পাংখি।
সুগর ২০১৩-১৪দা, চুগী ফিয়র এন্দ রিম্যুনরেতিব প্রাইস (এফ.আর.পি.) অসি ক্বিন্তল অমদা লুপা ২১০ ওইদুনা ৯.৫% হেনগৎলকখি। চু থারিবা লৌমীশিংগী শেন্থোক হেনগৎহন্নবা ৱাখল্লোন অমগা লোয়ননা সরকারনা হৌখিবা চহি ৮ অসিদা মতম মতমগী ওইনা চুফী এফ.আর.পি. হেনগ*হনখি অমসুং মসি ১০%গী রিকবরী লৈহন্দুনা সুগর সিজন ২০২১-২২দা ক্বিন্তল অমদা লুপা ২৯০দা রিভাইস তৌখি ( মসিনা ক্বিতম অমদা লুপা ২৭৫.৫০ ওইদুনা রিকবরী ৯.৫% ওইহনখি), মসি ২০১৩-১৪গী চীনিগী এফ.আর.পি.দগী ৩১% হেন্না ৱাংখি। সুগর সিজন ২০২০-২১দা মিলশিংনা লুপা করোর ৯৩,০০০রোমগী চু লৈশিনখি। সুগর সিজন ২০২১-২২দা লুপা করোর ১,১০,০০০রোমগী চু সুগর মিলশিং লৈশিনখি মসি খ্বাইদগী ৱাংবা লেবেল ওইখি অমদি মিনিমম সপ্পোর্র প্রাইসতা ফৌ লৈশিনখিবগী মথংদা অনিশুবদা লৈরি।
২০১৪গী মমাংদা লৌমীশিংগী চুগী অতোনবা শেনফম পীথোকপদা মতম পুম্বদা থিন্থখি অমসুং কেন এরিয়গী মেক্সিমম পর্সেন্তেজ অসি থংনবা সিজন্দা অমুক নমশিনখি; অদুবু হৌজিক পাল্লিবা সরকার অসিগী অফবা পোলিসীশিং অসিনা মরম ওইরগা সুগর মিলশিংগী ফন্দামেন্তেল অমসুং লিক্বিদিতী অসি ফগৎলকখি অমসুং মসিনা হৌজিক কেন দ্যুশিং অসি সুগর মিলশিংনা চু থারিবা লৌমীশিংদা মতম চানা পীথোকপা ঙমহল্লি। ২০১৯-২০দা কেন দ্যুগী ৯৯% ক্লিয়র তৌখি। সগর সিজন ২০২০-২১দা লুপা করোর ৯২৯৩৮কী পীথোক্কদবা অপুনবা কেন দ্যুশিংগী মনুংদা লুপা করোর ৯২৫৪৯ পীথোকখি অমসুং ১৭.০৫.২০২২দা লুপা করোর ৩৮৯ খক্তা পন্দুনা লৈহৌখি; অসুম্না ৯৯.৫০% ক্লিয়র তৌবা ঙমখি। চৎলিবা সুগর সিজন ২০২১-২২গী ওইনা লুপা করোর ১,০৬,৮৪৯গী থীদোক্কদবা কেন দ্যুশিংগী মনুংদা লুপা করোর ৮৯,৫৫৩ শেংদোকপা ঙমখি অমসুং ১৭.০.২০২২ ফাওবদা লুপা করোর ১৭,২৯৬ খক্তা পন্দুনা লৈহৌখি। চীনিগী দোমেস্তিক এক্স-মিল প্রাসি অসি হৌজিক স্তেবল ওইরে অমসুং মসি কে.জি.দা লুপা ৩২-৩৫ ওইরি মসিনা সুগর মিলশিংনা লৌমীশিংদা চৎলিবা সুগর সিজন ২০২১-২২গী ওইনা কেন দ্যুশিং মতম চানা পীথোকপা ঙমহল্লি। লৈবাক অসিগী চীনিগী রিতেল প্রাইসকী চাংচৎ অসি কে.জি.দা লুপা ৪১.৫০ ওইরি অমসুং মসি লাক্কদৌরিবা থাশিংদা লুপা ৪০-৪৩ ওইরবা য়াই, অদুবু মসি নুংনাংনীংঙাই ওইদে।
ফ্যুএল গ্রেদ ইথানোল পুথোকপা হেনগৎহন্নবা সরকারনা এফ.সি.আই.দা লৈরিবা চুজাক অমসুং চেংদগী ইথানোল পুথোক্নবা দিস্তিলরীশিংগী পুক্নিংসু থৌগৎলি। সরকারনা চুজাক অমসুং এফ.সি.আই.দা লৈরিবা চেংগী রিম্যুনরেতিব প্রাইসসু লেপখি।
ব্লেন্দিং তার্গেৎশিং য়ৌবা ঙম্নবা সরকারনা সুগর মিল অমসুং দিস্তিলরীশিং অসিবু মখোয়গী দিস্তিলেসন কেপাসিতীশিং হেনগৎহন্নবা পুক্নিং থৌগৎলি মসিগীদমক সরকারনা মখোয়দা বেঙ্কশিংদগী লোনশিং পীহল্লি মসিনা ইন্তরেস্ত সবভেন্সন অসি বেঙ্কশিংনা লৌবা ৬% নত্ত্রগা ৫০% দগী অতাবা অদু সরকারনা পুথোক্লি। মসিনা লুপা করোর ৪১,০০০রোমগী ইনভেস্তমেন্ত অমা লাকহল্লি। দি.ই.পি.দি.না প্রোজেক্ত প্রোপোনেন্তশিংনা মখোয়গী হান্নদগী লৈরিবা সিস্তিলেসন কেপাসিতী হেনগৎহন্নবা নত্ত্রগা সিরিএল (চেং, গেহু, বার্লী, চুজাক অমসুং সোর্ঘম), চু (চীনি, সুগর সিরপ, চুহী, বে-হেভী মলেসেস, সি-হেভী মলাসেস), দুগর বীত অসিগুম্বা ফীদ স্তোকশিংদগী ফার্স্ত জেনরেসন (১জি) ইথানোল পুথোক্নবা অনৌবা দিস্তিলরী লিংখৎনবগী এপ্লিকেসন কৌনবা ২২.০৪.২০২২দগী হৌনা থা ৬কী ৱিন্দো অমা হাংখি।
খোঙথাংশিং অসিনা মরম ওইরগা লৈবাক অসিগী ইথানোল দিস্তিলেসন কেপাসিতী অসি ২০২৫ ফাওবদা শরুক অনি হেনগৎলবা য়াই মসিনা ২০%গী ব্লেন্দ তার্গেৎ য়ৌবা ঙমহল্লগনি। মসিনা সরপ্লস সুগরগী সমস্যা কোকহনবা অমসুং লৌমীশিংগী কেন দ্যুশিং মতম চানা পীথোকপা ঙম্লগনি।
হৌখিবা চহি খরা অসিদা সরকারনা লৌখৎখিবা খোঙথাং কয়ামরুমনা মরম ওইরগা সুগর মিলশিংগী ফন্দামেন্তেলশিং হেনগৎলকখি অমসুং সুগর ইন্দস্ত্রী অসি সেল্ফ-সস্তেনেবল ওইরকখি মসিনা সুগর কম্পনীশিংগী তোপ লাইন অমসুং বত্তম লাইন গ্রোথ লৈবা ঙমহনখি মসি য়াওরিবা কম্পনীশিংগী শিয়র প্রাইসশিংদা চহি খরা অসিদা শরুক ৪দগী ৫ হেনগৎলকপা অসিনা উৎখি।
২০১৫ ফাওবদা ২০% ব্লেন্দিং তৌবনা মরম ওইরগা লৈবাক্কী শেন্মীৎলোদা পীরিবা শাফু অদুদি:
- মসিনা চুজাল অমসুং ফৌ থারিবা লৌমীশিংদা কান্নবা পীগনি, অহেনবা গ্রেনগী সমস্যা কোকহনগনি; গ্রেনগী তন লাখ ১৬৫ শীজিন্নবা ঙম্লগনি।
- সর্প্লস সুগরগী তন লাখ ৬০কী দাইভর্জন তৌবনা অহেনবা চীনিগী সমস্যা কোকহনবা, চীনি য়োনবগী অৱাৎপা চেক তৌবা, সুগর মিলশিংগী লিক্বিদিতী হেনগৎহন্নবা ঙমগনি অমসুং লৌমীশিংগী কেন দ্যুশিং মতম চানা পীথোকপা ঙমগনি।
- মসিনা লুপা করোর ৪১,০০০রোমগী অনৌবা ইনভেস্তমেন্তগী খুদোংচাবশিং ফংহল্লগনি মসিনা খুঙ্গংগী মফমশিংদা অনৌবা দিস্তিলরীশিং লিংখৎপদা ইনভেস্ত তৌরগনি অমসুং খুঙ্গংশিংদা থবক পীবা ঙম্লগনি।
- মসিনা কার্বোন মোনোক্সাইদ ইমিসন ৩০-৫০% অমসুং হাইদ্রোকার্বোন ২০% হন্থহন্দুনা এয়র ক্বালিতী হেনগৎহনগনি।
- ক্রুদ ওইল ইম্পোর্ত বিলদা লুপা করোর ৪০,০০০ হেনবগী ফোরেন একচেঞ্জ তুংশিনবা ঙমগনি অমসুং ইম্পোর্ত তৌরিবা ফোসিল ফ্যুএলদা মীপাল তাংবা হন্থহনবা ঙমগনি অমসুং পেত্রোলিয়ম সেক্তরদা আত্মনির্ভর ভারতকী পান্দম ফংবদা মতেং পাংগনি।
মহৌশাগী সুগর সিজন (ওক্তোবর-সেপ্তেম্বর)দা চীনি পুথোকপা অসি এল.এম.তি. ২৭০-২৮০গী দোমেস্তিক কঞ্জুম্পসন লাখ মেত্রিক তন (এল.এম.তি.) ৩৪০-৩৫০রোম পুথোকখি, মসিনা মরম ওইরগা মিলশিংগী চীনিগী অচৌবা স্তোক হেনগৎহনবা ঙমগনি। লৈবাক অসিদা চীনি হেন্না ফংবনা মরম ওইরগা চীনিগী এক্স-মিল প্রাইস অসি সবদ্যু ওইনা লৈরি অমসুং চীনি পুথোকপা মমলদগী তানা কে.জি.দা লুপা ২৪-২৬তা হন্থনখি। এল.এম.ত. ৭০গী অহেনবা স্তোক অসি ফন্দশিংবু ব্লোকেজ তৌনবা অমসুং সুগর মিলশিংগী লিক্বিদিতীদা অকাইবা লাকপনা কেন প্রাইস এরিয়রশিংদা হেনগৎলকখি।
সবদ্যু সুগর প্রাইসশিংনা মরম ওইদুনা সগর মিলশিংগী শেল মাংবা থোক্তনবা সরকারনা জুন, ২০১৮দা চীনিগী মিনিমম সেল্লিং প্রাইসকী ৱাখল্লোন পুথোকখি অমসুং চীনিগী এম.এস.পি. অসি কে.জি.দা লুপা ২৯দা লেপখি অসি ১৪.০২.২০১৯দগী কে.জি.দা লুপা ৩১ ওইহনখি।
মখা তানা অহেনবা স্তোকশিং লিক্বিদেৎ তৌনবা অমসুং সুগর মিলশিংগী লিক্বিদিতী পোজিসন হেনগৎহন্দুনা লৌমীশিংগী কেন দ্যুশিং মতম চানা পীথোকপা ঙম্নবা সরকারনা হৌখিবা চহি ৮ অসিদা মতম মতমগী ওইবা শোর্ত তর্ম ইন্তরভেন্সন কয়ামরুম পাইখৎখি, খুদম ওইনা কেনগী মমল ওফসেৎ তৌনবা সু্গর মিলশিংদা তেংবাং পীবা, বফর স্তোকশিং মেন্তেন তৌনবা সুগর মিলশিংদা শেলগী তেংবাং পীবা, সুগর মিলশিংদা চীনি এক্সপোর্ত তৌনবা শেলগী তেংবাং পীবা, সুগর মিলশিংদা সোফ লোনশিং পীবা অসিনি।
******
(Release ID: 1826827)
Visitor Counter : 47


text:
“সাইন্স এক্সপ্রেস ক্লাইমেট এক্সন স্পেসিএল” হায়না অমুক হন্না দিজাইন তৌরবা “সাইন্স এক্সপ্রেস” অসি ইন্দিয়ান রেলৱেনা দিপার্টমেন্ট ওফ সাইন্স এন্ড টেক্নোলোজি (DST)গীদমক্তা শেমগৎপা 16-কোচ AC ত্রেন অমদা তোংবা ইনোভেটিভ মোবাইল সাইন্স এক্সিবিসন অমনি। এক্সপ্রেস অসি দিপার্টমেন্ট ওফ সাইন্স এন্ড টেক্নোলোজি, মিনিষ্ট্রি ওফ এনভাইরনমেন্ট, ফোরেষ্ট এন্ড ক্লাইমেট চেঞ্জ (MoEFCC) অমসুং মিনিষ্ট্রি ওফ রেলৱেগী য়ুনিক ওইবা কোলাবোরেটিভ ইনিসিএটিভ অমনি।
য়ুনিক মোবাইল এক্সপো অসি ওক্টোবর 2007দা DSTনা হৌদোকখি। মসিদগী হৌদুনা মসিনা ভারত শিনবা থুংনা কিমি 1,42,000 চত্তুনা অমসুং মফম 455দা উত্তুনা নিপাল্লক হন্না কোয়রুরে। সাইন্স এক্সপ্রেস অসিনা খ্বাইদগী চাউবা, খ্বাইদগী শাংনা চেনবা অমসুং খ্বাইদগী য়াম্না ভিজিট তৌবা মোবাইল সাইন্স এক্সিবিসন অমা ওইরে। মসিনা লিমকা বুক ওফ রেকোর্দসতা তরুকলক এন্ট্রি তৌখ্রে।
সাইন্স এক্সপ্রেসকী ফেজ I দগী IV ফাউবনা পৃথীবী শিনবা থুংনা সাইন্স অমসুং টেক্নোলোজিগী লমদা পাংথোক্লিবা কটিং-এদজ রিসর্চশীং উৎলি। ফেজ V দগী VII ফাউবসি বাইওদাইভর্সিটিগী থীমদা য়ুম্ফম ওই। ‘সাইন্স এক্সপ্রেস বাইওদাইভর্সিটি স্পেসিএল (SEBS)”গুম্না মসিনা ভারতকী মরাং কায়রবা বাইওদাইভর্সিটি অমসুং মসিগী কঞ্জার্ভেসনগী পাম্বৈশীং উৎলি। ‘সাইন্স এক্সপ্রেস ক্লাইমেট এক্সন স্পেসিএল (SECAS)’ অসিগুম্বা ফেজ VIII অসিনা ক্লাইমেট চেঞ্জগী গ্লোবেল চেলেঞ্জ অদু তাক্লি।
সাইন্স এক্সপ্রস ক্লাইমেট এক্সন স্পেসিএল (SECAS II)না মসিগী খোংচৎ অসি দিল্লিদা লৈবা সাফদরজঙ্গ রেলৱে ষ্টেসনদগী ফেব্রুৱারি 17গী অয়ুক্কী পুং 11দগী হৌখি। SECAS IIনা মসিগী খোংচৎ অসি গান্ধিনগরদা লোইশিন্দুনা ফেব্রুৱারি 17দগী সেপ্টেম্বর 8 2017 ফাউবা চেনগনি। মসিগী খোংচৎ অসিগী মনুংদা, সাইন্স এক্সপ্রেস অসিনা কিমি 19, 000 চৎকনি অমসুং লৈবাক অসিগী রাজ্য 20দা লৈবা ষ্টেসন 68দা এক্সিবিসন পাংথোক্কনি। থা তরেতকী খোংচৎ অসিদা SECASনা অহানবা ওইনা ত্রিপুরাদা চৎকনি।
এক্সপ্রেস অসিনা ক্লাইমেট চেঞ্জগী অন্দরষ্টেন্দিং হেনগৎহনবা, মসিগী উবা ফংবা ঈথীলশীং, অমসুং তোঙান-তোঙানবা ওইথোকপা য়াবা পাউখুমশীংগী মায়কৈদা কন্ত্রিব্যুট তৌনবা থৌরাংলি। SECAS II অসি দিপার্টমেন্ট ওফ সাইন্স এন্ড টেক্নোলোজি (DST), মিনিষ্ট্রি ওফ এনভাইরনমেন্ট, ফোরেষ্ট এন্ড ক্লাইমেট চেঞ্জ (MoEFCC), দিপার্টমেন্ট ওফ বাইওটেক্নোলোজি (DBT), মিনিষ্ট্রি ওফ রেলৱেজ এন্ড বিক্রম এ সরাভাই কম্যুনিটি সাইন্স সেন্টর (VASCSC)গী খুৎশম্নরবা ইনিসিএটিভ অমনি। MoEFCCনা খোঙথাং অসিদা সপোর্ট তৌবীনবগীদমক ৱাইল্ডলাইফ ইনষ্টিট্যুট ওফ ইন্দিয়া (WII)দা খংহনখ্রে।
কোচশীংগী পাক-চাউবা থীম খরগী মনুংদা, হৌজিক্কী ক্লাইমেট চেঞ্জ অসি মীওইবনা পায়খৎপা থবকশীংনা ওইহনবনি হায়বগী মেসেজগা কোন্নবা ক্লাইমেট চেঞ্জগী মনুংগী ওইবা মরমশীং; ক্লাইমেট চেঞ্জগী শাফু অমসুং মসি হন্থহন্নবা লম্বীশীং; ভারতনা লৌখৎলিবা এদাপ্টেসন ষ্ট্রাটেজিশীং অমসুং এদাপ্টেসনগী পাম্বৈশীং; মিটিগেসন অমসুং ইমপ্লিমেন্ট তৌরিবা তোঙান-তোঙানবা প্রোগ্রামশীং; ক্লাইমেট চেঞ্জগী ইন্টরনেসনেল নেগোসিএসনশীং অমসুং মীওইবা অমনা “হেন্দপ্রিন্ট হেনগৎহন্নবা অমসুং নহাক্কী ফুটপ্রিন্ট হন্থহন্নবা” করি তৌবা য়াবগে হায়বগী মীৎয়েং থম্বা লাইফষ্টাইল চোইসশীংগী কন্সেপ্টতা মীৎয়েং থম্বা অসিনচিংবসিনি।
এক্সিবিসন অসি মরুওইনা স্কুলগী ছাত্রশীংদা নত্তনা মীয়াম্নসু খংনিংবা ফাউবা অমসুং লায়বা মওংদা, ক্লাইমেট চেঞ্জগী তোঙান-তোঙানবা মশকশীংগা মরি লৈনবা কেস ষ্টদিশীং অমসুং মেটরিএলশীং, মসিবু থোকহল্লিবা সাইন্স, ইম্পেক্ট, এদাপ্টেসন এক্টিভিটিশীং, মিটিগেসনগী সোল্যুসনশীং অমসুং পোলিসি এপ্রোচশীংগা মরি লৈনবা ইনফোর্মেসন অসি মরুওইনা নৈনৈ।
ত্রেনগী লেমহৌরিবা শরুক অদুদা ভারত শিনবা থুংনা তোঙান-তোঙানবা রিসর্চ ইনষ্টিট্যুসনশীংনা পায়খৎলিবা ৱাইল্ডলাইফ অমসুং নেচর কঞ্জার্ভেসনগী থবকশীংনচিংবা তোঙান-তোঙানবা থীমশীংগী মতাংদা শেম্বা এক্সিবিসন লৈরি। অহেনবা ইনফোর্মেসন অসি www.sciencexpress.in হায়রিবা ৱেবসাইট অসিদা ফংগনি।
সোর্স: সাইন্স এক্সপ্রেস ৱেবসাইট
অকোনবা শেমদোকখিবা : 7/24/2020